(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΚΕ΄

Παρασκευή, 15 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ Π. Παππά, Θ. Ρουσοπουλου, σελ.
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 5ο Δημοτικό Σχολείο Δράμας, τα Δημοτικά Σχολεία Φωτολίβους, Μικρόπολης και Πετρούσας του Νομού Δράμας, και το Ενιαίο Ειδικό Επαγγελματικό Γυμνάσιο-Λύκειο Τρίπολης. , σελ.
4. Αναφορά στην επέτειο της 17ης Νοεμβρίου για την Εξέγερση του Πολυτεχνείου και τήρηση ενός λεπτού σιγής., σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 18 Νοεμβρίου 2024, σελ.
3. Συζήτηση επικαίρων ερωτήσεων:
 α) Προς τον Υπουργό Υποδομών και Μεταφορών:
 i. με θέμα: «Ανάπλαση του ρέματος Εσχατιάς»., σελ.
 ii. με θέμα: «Σε καθεστώς πλήρους αβεβαιότητας ο αυτοκινητόδρομος «Πύργος-Καλό Νερό-Τσακώνα»., σελ.
 β) Προς τον Υπουργό Κλιματικής Κρίσης και Πολιτικής Προστασίας με θέμα: «Θα υλοποιήσει η Κυβέρνηση το σχέδιο ανασυγκρότησης της Ηλείας με βάση τη μελέτη της διαΝΕΟσις;», σελ.
 γ) Προς την Υπουργό Πολιτισμού με θέμα: «Διακοπή της παραγωγής της κινηματογραφικής ταινίας «Καποδίστριας» ελλείψει χρηματοδότησης»., σελ.
 δ) Προς τον Υπουργό Αγροτικής Ανάπτυξης και Τροφίμων, με θέμα: «Προβλήματα στην ελαιοπαραγωγή από ανομβρία και υψηλές θερμοκρασίες». , σελ.
 ε) Προς την Υπουργό Εργασίας και Κοινωνικής Ασφάλισης με θέμα: «Eξ ολοκλήρου αναγνώριση των β€διπλών εξαμήνων’ στελεχών των Ενόπλων Δυνάμεων». , σελ.
 στ) Προς τον Υπουργό Παιδείας, Θρησκευμάτων και Αθλητισμού:
 i. με θέμα: «Η φρονηματική δίωξη της εκπαιδευτικού που τίμησε τον ρόλο της ως παιδαγωγού αποτελεί όνειδος και ως τέτοιο πρέπει να ανατραπεί»., σελ.
 ii. με θέμα: «Για την ίδρυση Ειδικού Δημοτικού και Ειδικού Νηπιαγωγείου στην Πάρο»., σελ.
 iii. με θέμα: «Να καλυφθούν όλα τα κενά σε ειδικό παιδαγωγικό ειδικό εκπαιδευτικό και ειδικό βοηθητικό προσωπικό σε ειδικά και γενικά σχολεία»., σελ.
 iv. με θέμα: «Να καλυφθούν όλα τα κενά σε εκπαιδευτικούς στα σχολεία της Δυτικής Αττικής». , σελ.

Γ. ΝΟΜΟΘΕΤΙΚΗ ΕΡΓΑΣΙΑ
 Κατάθεση σχεδίου νόμου: Οι Υπουργοί Υγείας, Εθνικής Οικονομίας και Οικονομικών, Περιβάλλοντος και Ενέργειας, Ανάπτυξης, κατέθεσαν στις 15-11-2024 σχέδιο νόμου: «Κύρωση της από 7-11-2024 Σύμβασης Τροποποίησης της από 26-7-2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION), του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ»., σελ.

ΠΡΟΕΔΡΕΥΩΝΤΕΣ

ΒΙΛΙΑΡΔΟΣ Β. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΟΜΙΛΗΤΕΣ

Α. Αναφορά στην επέτειο της 17ης Νοεμβρίου για την Εξέγερση του Πολυτεχνείου:

 ΑΣΗΜΑΚΟΠΟΥΛΟΥ Σ. , σελ.
 ΔΑΓΚΑ Π. , σελ.
 ΗΛΙΟΠΟΥΛΟΣ Α. , σελ.
 ΚΑΙΡΙΔΗΣ Δ. , σελ.
 ΚΟΝΤΗΣ Ι. , σελ.
 ΚΟΥΡΟΥΠΑΚΗ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΤΖΟΣ Δ. , σελ.
 ΠΑΠΠΑΣ Ν. , σελ.
 ΠΙΕΡΡΑΚΑΚΗΣ Κ. , σελ.

Β. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.

Γ. Επί των επικαίρων ερωτήσεων:

 ΔΑΒΑΚΗΣ Α. , σελ.
 ΔΕΛΗΣ Ι. , σελ.
 ΗΛΙΟΠΟΥΛΟΣ Α. , σελ.
 ΚΑΤΡΙΝΗΣ Μ. , σελ.
 ΚΟΜΝΗΝΑΚΑ Μ. , σελ.
 ΜΑΚΡΗ Ζ. , σελ.
 ΠΑΠΑΝΑΣΤΑΣΗΣ Ν. , σελ.
 ΣΤΑΜΕΝΙΤΗΣ Δ. , σελ.
 ΣΥΡΕΓΓΕΛΑ Μ. , σελ.
 ΤΑΓΑΡΑΣ Ν. , σελ.
 ΤΡΙΑΝΤΟΠΟΥΛΟΣ Χ. , σελ.
 ΤΣΑΚΛΟΓΛΟΥ Π. , σελ.
 ΤΣΟΚΑΝΗΣ Χ. , σελ.
 ΦΩΤΗΛΑΣ Ι. , σελ.
 ΦΩΤΟΠΟΥΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΕ**΄**

Παρασκευή 15 Νοεμβρίου 2024

Αθήνα, σήμερα στις 15 Νοεμβρίου, ημέρα Παρασκευή και ώρα 9.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-11-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΔ΄ συνεδριάσεώς του, της Πέμπτης 14-11-2024, στην οποία περιλαμβάνεται η συζήτηση και η ψήφιση των σχεδίων νόμων: α) «Κύρωση του Απολογισμού του Κράτους, οικονομικού έτους 2022» και β) «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1-1-2022 έως 31-12-2022»)

Εισερχόμαστε στην αναφορά στην επέτειο της 17ης Νοεμβρίου για την Εξέγερση του Πολυτεχνείου.

Η 17η Νοεμβρίου είναι μια ιστορική ημέρα, καθώς τιμούμε την εξέγερση του Πολυτεχνείου το 1973. Η εξέγερση του Πολυτεχνείου, τον Νοέμβριο του 1973, ήταν μια μαζική εκδήλωση αντίθεσης απέναντι στη χούντα των συνταγματαρχών και σηματοδότησε την αρχή του τέλους της επτάχρονης δικτατορίας. Στις 14 Νοεμβρίου του 1973 φοιτητές και σπουδαστές άρχισαν να συγκεντρώνονται στον προαύλιο χώρο του Πολυτεχνείου, κηρύσσοντας αποχή από τα μαθήματά τους. Το σύνθημά τους ήταν «Ψωμί, Παιδεία, Ελευθερία».

Στο φοιτητικό πλήθος τότε ενσωματώθηκαν πολίτες και διαμαρτυρόμενοι αγρότες και οι αστυνομικές δυνάμεις της δικτατορίας δεν μπόρεσαν να καταστείλουν την εξέγερση που κλιμακωνόταν. Τα ξημερώματα της 17ης Νοεμβρίου τη μάχη της καταστολής ανέλαβε ο στρατός της δικτατορίας με αποτέλεσμα νεκρούς, πολλούς τραυματίες και χιλιάδες συλληφθέντες. Η δικτατορία του Παπαδόπουλου ανετράπη από τον δικτάτορα Ιωαννίδη και στη συνέχεια ακολούθησαν τα τραγικά γεγονότα στην Κύπρο.

Η δικτατορία κατέρρευσε οριστικά το 1974, οπότε και επανήλθε το δημοκρατικό πολίτευμα στη χώρα μας με την έλευση του Κωνσταντίνου Καραμανλή. Κάθε χρόνο τέτοια μέρα θυμόμαστε τους χιλιάδες νέους, που αντιστάθηκαν σθεναρά στο δικτατορικό καθεστώς και πολέμησαν για την ελευθερία, τη δημοκρατία, την κοινωνική δικαιοσύνη, την καλύτερη παιδεία και εργασία με όπλα τους την ομοψυχία, τη φιλοπατρία και την αποφασιστικότητα.

Το Πολυτεχνείο αποτελεί ορόσημο στη νεότερη ιστορία του τόπου μας. Η εξέγερση ήταν μια μαζική και δυναμική εκδήλωση της νεολαίας, ήταν μια πράξη που ένωσε όλες τις πολιτικές πτέρυγες. Το σύνθημα «Ψωμί, Παιδεία, Ελευθερία» είχε καθολική αποδοχή. Στο πρόσωπο των φοιτητών εκφράστηκε η ελπίδα ολόκληρου του ελληνικού λαού για την ανατροπή του άνομου καθεστώτος και την εδραίωση του δημοκρατικού κοινοβουλευτικού πολιτεύματος.

Το μήνυμα του Πολυτεχνείου πρέπει να φτάνει ξεκάθαρο στις επόμενες γενιές χωρίς κομματικές στρεβλώσεις και συνοψίζεται στην ανάγκη υπεράσπισης της δημοκρατίας και των θεσμών της. Το Πολυτεχνείο, ως σύμβολο μνήμης, μας υπενθυμίζει πως τίποτα δεν είναι δεδομένο και πως η ελευθερία και η δημοκρατία απαιτούν συνεχή εγρήγορση. Κάθε εποχή έχει τις δικές της προκλήσεις να αντιμετωπίσει. Διαφορετικές εποχές απαιτούν διαφορετικές θυσίες. Είμαι βέβαιος ότι η σημερινή νέα γενιά έχει την ψυχή και το όραμα να παλέψει και να ξεπεράσει τις προκλήσεις των δικών μας καιρών για να χτίσει τη ζωή που της αξίζει, πατώντας γερά στα θεμέλια της δημοκρατίας και της ελευθερίας.

Σας ευχαριστώ πολύ.

(Χειροκροτήματα)

Κυρίες και κύριοι συνάδελφοι, γνωρίζετε τη διαδικασία. Πρώτα θα πάρει τον λόγο ο Υπουργός Παιδείας και στη συνέχεια οι ορισθέντες από τις Κοινοβουλευτικές Ομάδες του Σώματος ως εκπρόσωποι για την σημερινή τοποθέτηση. Θα ξεκινήσουμε από τα μεγαλύτερα κόμματα και προχωράμε προς τα μικρότερα σε κοινοβουλευτική δύναμη.

Τον λόγο, λοιπόν, εκ μέρους της ελληνικής Κυβερνήσεως, έχει ο Υπουργός Παιδείας, Θρησκευμάτων και Αθλητισμού, ο κ. Κυριάκος Πιερρακάκης.

Ορίστε, κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, είμαστε σήμερα στην Αίθουσα της Βουλής για να αποδώσουμε τιμή στην εξέγερση του Πολυτεχνείου, για να πάψουμε έστω και για λίγο την ενασχόληση με τα τρέχοντα, για να αναλογιστούμε τα μεγάλα, τα διαχρονικά, για να αναλογιστούμε τι είναι το Πολυτεχνείο σήμερα για την ελληνική κοινωνία και το τι συμβολίζει για τη νέα γενιά.

Πρώτα και κύρια, το Πολυτεχνείο είναι ένα από τα σημαντικότερα μεταπολεμικά γεγονότα, γιατί μέσα στο βαθύ σκοτάδι της δικτατορίας κατέδειξε ότι καμμία εξουσία δεν μπορεί να σταθεί όρθια για πολύ χωρίς την ισχύ της δημοκρατικής νομιμοποίησης. Κατέδειξε ότι η δημοκρατική νομιμοποίηση της πολιτικής εξουσίας είναι αναντικατάστατη προϋπόθεση του συλλογικού μας βίου, αφού πάντα θα υπερισχύει του φόβου, της βίας, αλλά και των όπλων. Απέδειξε, επίσης, ότι κανένα όπλο δεν είναι υπέρτερο του θάρρους και της αυτοθυσίας. Απέδειξε ότι η προσφυγή στη βία θα είναι πάντοτε υποδεέστερη από την τέχνη και το ήθος της αντίστασης.

Το Πολυτεχνείο ήταν μια θεαματική απόδειξη ότι η ειρηνική αντίσταση και η ελευθερία της σκέψης δεν μπορεί να νικηθεί από τα όπλα αλλά αντίθετα επιβάλλεται στα όπλα, ακόμα και όταν τα όπλα απειλούν, ακόμα και όταν δολοφονούν. Η θυσία πολλών νέων ανθρώπων στην εξέγερση του Πολυτεχνείου ήταν το τίμημα της νίκης του δημοκρατικού συλλογικού βίου πάνω στη βαρβαρότητα. Τους θυμόμαστε πάντα με σεβασμό και συγκίνηση.

Το Πολυτεχνείο, όμως, δεν ήταν μόνο ένα ξέσπασμα αντίστασης σε μια δικτατορία. Ήταν μια συλλογική πράξη αποκατάστασης της εθνικής αξιοπρέπειας. Ήταν μια υπερήφανη και θαρραλέα δήλωση έμπρακτου πατριωτισμού.

Οι φοιτητές και οι φοιτήτριες υπενθύμισαν στην Ελλάδα, στην Ευρώπη και στον κόσμο ότι δεν υπάρχει πατριωτισμός που δεν είναι αλληλένδετος με τη δημοκρατία, την ελευθερία, το συνταγματικό κράτος. Το συνταγματικό κράτος, άλλωστε, βασίζεται στη δημοκρατία. Το Πολυτεχνείο ήταν ένα γεγονός αυθύπαρκτο και απρόβλεπτο που ξέσπασε σαν φυσικό φαινόμενο. Ήταν μια κύρτωση, μια ασυνέχεια του πολιτικού χωροχρόνου. Ήταν μια δημιουργική έκρηξη που μέχρι σήμερα παράγει γόνιμη έμπνευση σκέψης και προβληματισμού σε όλους μας.

Πρώτα και κύρια, το Πολυτεχνείο αντηχεί μέχρι σήμερα ως ένα συμβολικό κάλεσμα για ελευθερία και πίστη στη δημοκρατία. Η εξέγερση του ’73 μας υπενθυμίζει ότι η δημοκρατία είναι ένας διαρκής αγώνας, μας υπενθυμίζει ότι η ενίσχυση της δημοκρατίας είναι μια αέναη προσπάθεια, αλλά πάνω απ’ όλα η εξέγερση του Πολυτεχνείου ήταν και είναι μια φωνή που μας προκαλεί να σκεφτούμε το αδύνατο. Είναι η φωνή που απαιτεί να αφαιρούμε το «δεν» από το «δεν γίνεται».

Οι νέοι του Πολυτεχνείου είχαν μοναδικό όπλο τους την ηθική ακεραιότητα, το πάθος και την πίστη τους σε έναν καλύτερο κόσμο. Ήθελαν να δείξουν ότι η δική τους γενιά που ερχόταν στο προσκήνιο δεν θα συμβιβαστεί με την απειλή, δεν θα συμμορφωθεί με την καταπίεση, αλλά οι νέοι αυτοί δεν οργάνωσαν απλώς μια διαμαρτυρία ενάντια σε μια δικτατορία, αμφισβήτησαν τη δύναμη μιας εξουσίας παράνομης, μιας εξουσίας ανελεύθερης. Αμφισβήτησαν τα θεμέλια και τη νομιμοποίηση μιας εξουσίας αντισυνταγματικής και επικίνδυνης. Και με αυτή την έμπρακτη αμφισβήτηση ενίσχυσαν τη φωνή και τη σκέψη τόσων άλλων σε όλη την Ελλάδα, που εκείνες τις μέρες δεν βρέθηκαν μέσα στο Πολυτεχνείο αλλά ένιωσαν σαν να ήταν και εκείνοι συμμέτοχοι και κοινωνοί στην αντίσταση κατά της χούντας και το Πολυτεχνείο είναι πολλά πολυτεχνεία. Έγινε ένας πομπός μηνύματος που πέρασε μέσα σε συνεχείς αναμεταδόσεις και απλώθηκε στον χώρο και στον κοινωνικό και πολιτικό χρόνο. Έδειξε στους Έλληνες ότι έχουν δύναμη μεγαλύτερη από την εξουσία που τους επιβλήθηκε.

Το μήνυμα του Πολυτεχνείου είναι ακριβώς αυτή η συνειδητοποίηση της ανυπολόγιστης δύναμης των πολιτών μέσα σε μια πολιτεία. Η επιβεβαίωση, ότι τελικά είναι οι πολίτες εκείνοι που θεσμίζουν και αναθεσμίζουν την κοινωνία μέσα από τη θυελλώδη, δημιουργική και τολμηρή φαντασία τους. Τη φαντασία εκείνη που κατά τον Καστοριάδη, τους ωθεί να χτίζουν και διαρκώς να εξελίσσουν την πόλη και τη λειτουργία της, την κοινωνία και την πατρίδα. Αυτή είναι μια αδιάκοπη φυσιολογική ροή που δεν μπορεί να πραγματοποιηθεί χωρίς δημοκρατία. Όταν, όμως, η δημοκρατία έχει καταλυθεί, η αδιάκοπη αναθέρμανση εμποδίζεται, συσσωρεύεται, συμπυκνώνεται και μια μέρα χωρίς καμμιά προειδοποίηση σπάει όρια, φράγματα και οδοφράγματα και ξεσπάει σε μια πολιτική έκρηξη. Μια έκρηξη που έρχεται να αποκαταστήσει τη φυσική ροή των πραγμάτων και να γεννήσει ξανά ένα νέο κόσμο, μια νέα πολιτεία, τη δημοκρατική πολιτεία.

Η δημοκρατική πολιτεία επανήλθε το 1974 και δεν υπάρχει αμφιβολία ότι η αναγέννηση της δημοκρατίας που συμβολίζει η Μεταπολίτευση, έδωσε στον τόπο μας τη σταθερότητα μαζί με την ευρωπαϊκή προοπτική δίπλα στην εθνική ασφάλεια, την ανάπτυξη και την κοινωνική αλληλεγγύη.

Κυρίες και κύριοι συνάδελφοι, αν ο λόγος είναι η ψυχή της δημοκρατίας -και αυτό το γνωρίζουμε καλά σε αυτή την αίθουσα, στο Κοινοβούλιο- τότε το βαθύτερο μήνυμα του Πολυτεχνείου είναι ότι ο λόγος ποτέ δεν μπορεί να χειραγωγηθεί για πολύ. Η σκέψη έχει τη δική της ζωή και πάντα αντιστέκεται σε όποιον επιχειρήσει να τη χειραγωγήσει.

Από αυτή την άποψη, το μήνυμα του Πολυτεχνείου είναι ένα μήνυμα αισιοδοξίας και δημιουργίας, κόντρα στην παραίτηση, κόντρα στον πεσιμισμό, στον κυνισμό, στον συμβιβασμό. Με την απόσταση των πενήντα ενός χρόνων, μπορούμε να πούμε ότι το Πολυτεχνείο -το κατ’ εξοχήν ανώτατο τεχνολογικό ίδρυμα της χώρας- εκτός από πολλές άλλες τέχνες και τεχνολογίες του, μας δίδαξε και την τεχνολογία της αλλαγής, τη συνταγή της προόδου. Η συνταγή αυτή είναι η συμμετοχή, η τεχνολογία αυτή είναι η ορατότητα, η διεκδίκηση, το θάρρος και ήρθε για να επιβληθεί τότε πάνω στη σκυθρωπή πραγματικότητα της βίας, να σπάσει τα στεγανά, να ξαναδώσει οξυγόνο, ελπίδα και αξιοπρέπεια σε μια ολόκληρη κοινωνία και -για να θυμηθούμε τον στίχο της Μητροπούλου- «πέρασε από τη μνήμη στην καρδιά».

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Τον λόγο έχει εκ μέρους της Κοινοβουλευτικής Ομάδας της Νέας Δημοκρατίας ο κ. Δημήτριος Καιρίδης, Βουλευτής Β1 Βόρειου Τομέα Αθηνών.

**ΔΗΜΗΤΡΙΟΣ ΚΑΙΡΙΔΗΣ:** Κυρίες και κύριοι συνάδελφοι, κύριε Πρόεδρε, κύριε Υπουργέ, η Βουλή των Ελλήνων τιμά σήμερα τη μνήμη, τον αγώνα και τη θυσία των ηρώων του Πολυτεχνείου, της κορυφαίας και σίγουρα μαζικότερης πράξης της αντίστασης του ελληνικού λαού απέναντι στη χούντα των συνταγματαρχών.

Η αλήθεια είναι ότι η εθνική μνήμη φωτίζει συχνά ό,τι την εξυπηρετεί και καμμιά φορά αποσιωπά τα δυσάρεστα. Δικιά μας δουλειά, της υπεύθυνης πολιτικής ηγεσίας, είναι να προχωράμε ένα βήμα παραπέρα και να εκμεταλλευόμαστε κάθε ευκαιρία για αυτογνωσία και για να πάμε τη χώρα μπροστά και όλα καλύτερα.

Δεν υπάρχει αμφιβολία, ότι έκτοτε, μετά το 1973 και ιδίως μετά την αποκατάσταση της δημοκρατίας το ’74, πολλοί επιχείρησαν να ιδιοποιηθούν τη μνήμη του Πολυτεχνείου και στην πορεία, την εργαλειοποίησαν και την κακοποίησαν. Όμως, εδώ, δεν είμαστε για να πούμε μόνο αυτά, πρέπει να αναδείξουμε και να τονίσουμε το Πολυτεχνείο ως σύμβολο για τη δημοκρατία και τους αγώνες της νεολαίας μας για μια ελεύθερη και δικαιότερη κοινωνία.

Πώς φτάσαμε στο Πολυτεχνείο; Τι ήταν το Πολυτεχνείο; Η αντίσταση σε μια χούντα των συνταγματαρχών προϊόν του πραξικοπήματος του 1967. Το πραξικόπημα του 1967 ήταν το τελευταίο πετυχημένο στρατιωτικό πραξικόπημα στην ευρωπαϊκή ήπειρο και ως τέτοιο το αισθάνθηκαν οι περισσότεροι των Ελλήνων και ήταν ένα όνειδος για τον ελληνικό λαό και για τους δημοκρατικούς του αγώνες. Ήταν προϊόν της όξυνσης των αντιφάσεων του μετεμφυλιακού κολοβού ελληνικού κοινοβουλευτισμού.

Ο Κωνσταντίνος Καραμανλής, ο θεμελιωτής της Γ΄ Ελληνικής Δημοκρατίας, επιχείρησε να άρει αυτές τις αντιφάσεις με τη συνταγματική του πρόταση στις αρχές της δεκαετίας του ’60, αλλά υπήρξε και ο ίδιος θύμα τους, στη συνέχεια, το ’63.

Η περίοδος μέχρι το ’67 ήταν μια περίοδος μεγάλης οικονομικής ανάπτυξης και σύγκλισης οικονομικά με την αναπτυγμένη Ευρώπη. Όμως, αυτή η ανάπτυξη δεν συμβάδισε και με την πολιτική ανάπτυξη και εν τέλει, το πραξικόπημα επιβεβαίωσε την μεγάλη απόσταση από την υπόλοιπη Ευρώπη. Δυστυχώς, το πραξικόπημα του ’67 δεν ήταν το τελευταίο που συνέβη στην πατρίδα μας γιατί ακολούθησαν και άλλα πολλά.

Ακολούθησαν τον Δεκέμβριο του 1967 το αποτυχημένο, προφανώς, αλλά και μερικές μέρες μετά το ίδιο το Πολυτεχνείο, όπως είπε και ο Πρόεδρος, η ανατροπή του Παπαδόπουλου από τους σκληρούς της χούντας με το εσωτερικό πραξικόπημα του Ιωαννίδη, που οδήγησε ευθέως σε ένα ακόμη πραξικόπημα σε βάρος της δημοκρατικά εκλεγμένης κυβέρνησης της Κύπρου το καλοκαίρι του 1974 εναντίον του Προέδρου Μακαρίου και άνοιξε την πόρτα στην τουρκική εισβολή.

Εν τέλει, ήταν αυτή η κυπριακή τραγωδία που προκάλεσε το μεγάλο εθνικό τραύμα και οδήγησε στη ρήξη, όχι μόνο με τη χούντα και τους συνταγματάρχες αλλά θα σας έλεγα με ό,τι προηγήθηκε και προ του ’67, προκειμένου ο Κωνσταντίνος Καραμανλής να επαναθεμελιώσει την Γ΄ Ελληνική -τώρα πια- Δημοκρατία σε πολύ πιο σταθερά θεμέλια και έτσι να έχουμε την ωριμότερη, σταθερότερη και πιο συμπεριληπτική δημοκρατία που γνώρισε ο τόπος από το ’74 και μετά. Δημοκρατία, η οποία άντεξε τη θύελλα της οικονομικής κρίσης το 2010 παρά τις Κασσάνδρες και όλους όσους και στο εσωτερικό και στο εξωτερικό, κυρίως, προέβλεπαν την κατάρρευσή της και αυτό είναι ένα μεγάλο συν που έχει να κάνει και με τους αγώνες που ξεκίνησε και ενέπνευσε το Πολυτεχνείο το 1973.

Σήμερα, όλα αυτά, μπορεί να φαντάζουν ως μακρινή ιστορία. Και είναι αλήθεια ότι η δημοκρατία μας δεν κινδυνεύει από συνταγματάρχες και δεν κινδυνεύει από τανκς και δεν κινδυνεύει από στρατιωτικά πραξικοπήματα, άλλωστε τα στρατιωτικά πραξικοπήματα τείνουν να εκλείψουν. Φαίνεται ότι είχαν να κάνουν με μια συγκεκριμένη εποχή και αν θέλετε και με συγκεκριμένες περιοχές του κόσμου, όπως η Λατινική Αμερική ή η Νότια Ευρώπη. Όμως, οι κίνδυνοι για τη δημοκρατία παραμένουν και θα ήταν λάθος να τους προσπεράσουμε. Δεν έχουν να κάνουν με τα τανκς, έχουν να κάνουν, όμως, με το σαράκι της δημοκρατίας που είναι ο λαϊκισμός, ο αυταρχικός λαϊκισμός ο οποίος τρέφεται από νέες τεχνολογίες όπως είναι το διαδίκτυο και ο τρόπος με τον οποίο ενημερωνόμαστε, τα fake news, αυτός ο περίφημος αλγόριθμος που εγκλωβίζει τους πολίτες στις προκαταλήψεις τους, στα στερεότυπα τους και υπονομεύει το ουσιαστικό, ανοικτό, δημοκρατικό διάλογο, που είναι και πρέπει να είναι η βάση της δημοκρατίας μας.

Και έτσι σήμερα τα τελευταία χρόνια βλέπουμε αυτό το κύμα της δημοκρατίας που ξεκίνησε από τη Νότια Ευρώπη εκείνη την περίοδο το ΄73, το ΄74, το ΄75 με πρωτοπόρους την Ελλάδα, την Πορτογαλία, την Ισπανία να ανακόπτεται και να οπισθοπορεί. Και ακόμη και σε ώριμες δημοκρατίες, ιστορικές δημοκρατίες, πανίσχυρες δημοκρατίες, έχουμε φαινόμενα εκλογής ή κυριαρχίας αυταρχικών ηγετών με τη δημοκρατική ψήφο.

Όλα αυτά μας υπενθυμίζουν ότι ο αγώνας είναι διαρκής ιδίως για εμάς, αν θέλετε, τους πολιτικούς εκπροσώπους, τους υπεύθυνους πολιτικούς εκπροσώπους που δεν θέλουμε να συνομιλούμε μόνο με τη συγκυρία και το εφήμερο, με τον επόμενο εκλογικό κύκλο αλλά και με την ιστορία και έχουμε συναίσθηση της ιστορικής ευθύνης. Ως εκπρόσωποι του ορθού λόγου, ως εκπρόσωποι του μέτρου, ως εκπρόσωποι των δημοκρατικών αρχών εμπνεόμαστε από το Πολυτεχνείο και τους αγώνες της νεολαίας μας τότε χωρίς ωραιοποιήσεις, χωρίς καλλωπισμούς και είμαστε έτοιμοι να κοιταζόμαστε πάντα στον καθρέφτη για να γινόμαστε καλύτεροι.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Καιρίδη.

Και καλώ στο Βήμα εκ μέρους της Κοινοβουλευτικής Ομάδας του ΣΥΡΙΖΑ - Προοδευτική Συμμαχία τον κ. Νικόλαο Παππά, Πρόεδρο της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και Βουλευτή Β3 Νοτίου Τομέα Αθηνών.

Ορίστε κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Μισό αιώνα και πλέον συνεχίζουμε να μνημονεύουμε και να τιμούμε την εξέγερση της 17ης Νοεμβρίου ως ένα γεγονός σταθμός στους αγώνες του λαού μας για τη δημοκρατία και την ελευθερία. Ο ξεσηκωμός του 1973 έβαλε τα θεμέλια για την ανατροπή της δικτατορίας των συνταγματαρχών. Η λάμψη του, όσο κι αν κάποιοι προσπαθούν να την θαμπώσουν, αγγίζει και σήμερα όσους και όσες αγωνίζονται για το δίκιο. Η αυταπάρνηση των νέων της εποχής απέναντι στο ολοκληρωτικό καθεστώς της 21ης Απριλίου έστειλε ένα ανεξίτηλα διαχρονικό μήνυμα για τις διεκδικήσεις μιας καλύτερης ζωής, μιας κοινωνίας που θα διαπνέεται, θα διαπερνάται από ισότητα και δικαιοσύνη, ένα αίτημα που εκφράστηκε μέσα από το ιστορικό σύνθημα «Ψωμί, Παιδεία, Ελευθερία».

Πενήντα ένα χρόνια μετά, τα μηνύματα του Πολυτεχνείου είναι απολύτως ζωντανά γιατί μεγάλο μέρος της κοινωνίας μας δυσκολεύεται να βγάλει το μήνα, γιατί βασικά αγαθά αποτελούν πολυτέλεια και εμπορευματοποιούνται από μία εξουσία που, δυστυχώς, δεν ανταποκρίνεται στα προσδοκώμενα, γιατί ζούμε και σε μια περίοδο που το κράτος δικαίου έχει υποστεί τραύματα.

Είναι πιο επιτακτική από ποτέ στη μεταπολιτευτική περίοδο η ανάγκη οι προοδευτικές δυνάμεις να υψώσουν ένα τείχος απέναντι σε οποιαδήποτε προσπάθεια ιστορικού αναθεωρητισμού.

Να μην ξεχνάμε ποτέ ότι η χούντα σκότωσε ανθρώπους κατά τη διάρκεια της εξέγερσης και όχι μόνο. Να μην ξεχνάμε ότι κατά τη διάρκεια της χούντας γενικεύτηκε η διαφθορά σε κορυφαίο επίπεδο. Να μην ξεχνάμε τα συστηματικά βασανιστήρια και τις εξορίες. Να μην ξεχνάμε την προδοσία της Κύπρου. Να λέμε τα πράγματα με το όνομά τους για τη δύσκολη και σκοτεινή περίοδο που οδήγησε στη δικτατορία η οποία κάθε άλλο παρά ήταν προσπάθεια ανάκαμψης.

 Η δικτατορία δεν γεννήθηκε μέσα σε μια νύχτα, να μην αφήνουμε δηλαδή τους μύθους της ελληνικής ακροδεξιάς να ευδοκιμούν. Η Ελλάδα είχε μετεμφυλιακό κράτος, καχεκτική δημοκρατία, πολιτικούς εξόριστους. Το 1952 έγινε η εκτέλεση Μπελογιάννη, το 1961 οι εκλογές βίας και νοθείας, το 1963 η δολοφονία Λαμπράκη η οποία οδήγησε τον Κωνσταντίνο Καραμανλή να αναρωτηθεί «ποιος κυβερνά αυτόν τον τόπο» και το 1965 συνετελέσθη η αποστασία και έπεσε η κυβέρνηση του Γεωργίου Παπανδρέου με αποτέλεσμα να καταρρεύσει και η πίστη των πολιτών στους δημοκρατικούς θεσμούς, να υπάρξουν βραχύβιες κυβερνήσεις και να στρωθεί το έδαφος για το πραξικόπημα.

Δεν υπάρχει καμμία πολιτική σκοπιμότητα ή δεν θα έπρεπε να υπάρχει καμμία πολιτική σκοπιμότητα υπέρτερη αυτής της αυτονόητης υποχρέωσης για κάθε δημοκράτη, για κάθε δημοκρατικό πολιτικό κόμμα. Δεν υπάρχει καμμία δικαιολογία για να αποσιωπά ή να σχετικοποιεί κάποιος αυτές τις συνθήκες και αυτά τα γεγονότα.

Το Πολυτεχνείο ήταν η κορύφωση του αντιδικτατορικού αγώνα, η στιγμή που η νεολαία πήρε στην πλάτη της ολόκληρο τον λαό, αναμετρήθηκε με τις κάνες των όπλων και των τανκς, τραγούδησε τον εθνικό ύμνο. Ο ΣΥΡΙΖΑ - Προοδευτική Συμμαχία καλεί και φέτος όλους τους πολίτες να συμμετέχουν στις εκδηλώσεις μνήμης και διαμαρτυρίας. Όσο και αν κάποιοι επιθυμούν να διαστρεβλώνουν τα γεγονότα του ’73 και να συσκοτίζουν τα μηνύματα της ιστορικής εξέγερσης, το Πολυτεχνείο είναι το ορόσημο της σύγχρονης πολιτικής ιστορίας. Θυμίζει ότι τίποτα δεν χαρίζεται στον λαό εάν ο ίδιος δεν το διεκδικήσει.

Θυμίζει ότι, όπως έγραψε και σπουδαίος Τάσος Λειβαδίτης, «αν θέλεις να λέγεσαι άνθρωπος μπορεί να χρειαστεί και να πεθάνεις για να ζήσουν οι άλλοι. Θα πρέπει να μπορείς να θυσιάζεσαι ένα οποιοδήποτε πρωινό. Αν θέλεις να λέγεσαι άνθρωπος θα πρέπει να μπορείς να στέκεσαι μπροστά στα τουφέκια».

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Παππά.

Θα καλέσω τώρα στο Βήμα εκ μέρους της Κοινοβουλευτικής Ομάδας του ΠΑΣΟΚ - Κινήματος Αλλαγής τον κ. Δημήτριο Μάντζο, Βουλευτή Επικρατείας.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα με αφορμή τη 17η Νοεμβρίου του 1973 βρισκόμαστε εδώ για να τιμήσουμε μια από τις πιο εμβληματικές στιγμές της σύγχρονης ελληνικής ιστορίας, σύμβολο του αγώνα ενάντια στη δικτατορία για τη δημοκρατία. Συλλογική έκφραση ελπίδας, οραμάτων, ιδεών, ιδανικών, η διαμαρτυρία των φοιτητών κατά της καταπίεσης, της καταστρατήγησης των ελευθεριών, των διώξεων, των εξοριών, των βασανιστηρίων, των δολοφονιών, της κατάπνιξης της ελευθερίας του λόγου κατέληξε σε μια κραυγή για δημοκρατία που τελικά αφύπνισε έναν ολόκληρο λαό.

Είναι το σημείο καμπής για τη συνείδηση των πολιτών με καθοριστική, καταλυτική συμβολή στην απονομιμοποίηση της χούντας τόσο στο εσωτερικό της χώρας όσο και στο εξωτερικό, διεθνώς, αλλά και στην τελική κατάρρευσή της λίγους μόλις μήνες μετά με την προδοσία της Κύπρου και την τουρκική εισβολή και κατοχή που συμπλήρωσε ήδη μισό αιώνα.

 Η αποκατάσταση της δημοκρατίας πριν πενήντα χρόνια που τιμήσαμε και τιμούμε, βρίσκει τις ρίζες της σε όλη αυτή την ψυχολογική και εν τέλει βαθιά πολιτική διεργασία αφύπνισης, ότι δεν είναι ησυχία η τυραννία, ότι δεν είναι νοικοκυροσύνη η καταστολή, πως το αφήγημα της ανελεύθερης αλλά ανεπτυγμένης χώρας ήταν επίπλαστο, πως ο γύψος είχε ραγίσει, πως πολλοί είχαν ανεχτεί πολύ περισσότερο απ’ όσο έπρεπε τη χούντα, πως τα παιδιά στα κάγκελα της Πατησίων και όλα τα παιδιά και οι συμπολίτες που τα αγκάλιαζαν και ενώθηκαν μαζί τους, όλες οι πράξεις αντίστασης που είχαν προηγηθεί, όσο σποραδικές κι αν ήταν, είχαν δίκιο, είχαν στόχο, είχαν λόγο που συνέβαιναν, πως δεν μπορούσαν πια να κοιμούνται ήσυχοι, με τα λόγια του Γιάννη Ρίτσου.

Η αντίδραση του καθεστώτος με τη νέα παράγωγη σκληρή δικτατορία που ακολούθησε πιστοποίησε ότι κάτι είχε, πράγματι, αλλάξει, ότι κάτι τελείωνε και αντιδρούσε σπασμωδικά και βίαια πριν το τέλος. Η κοινωνία είχε αλλάξει ματιά. Έβλεπε άφοβα, ευθεία, κατάματα στο τέρας. Κι όμως χρειάστηκε τόσος συλλογικός πόνος και μια ολόκληρη εθνική τραγωδία για να έλθει αυτό το τέλος, για να πάψουν και οι τελευταίοι ξένοι παράγοντες να στηρίζουν τη χούντα, να συνειδητοποιήσουν ότι η δημοκρατική μετάβαση σε όλες τις χώρες της ευρωπαϊκής Μεσογείου ήταν πια γεγονός, όπως στην Ισπανία, στην Πορτογαλία.

Η αντικειμενική ιστορία έχει πολλά να γράψει και θα τα γράψει. Ό,τι κι αν λέμε, ό,τι κι αν συμβαίνει στο επίπεδο της κομματικής διαπάλης η ιστορία θα τα γράψει με αντικειμενικό και επιστημονικό τρόπο και κριτήριο τα γεγονότα χωρίς πολιτικά φίλτρα και μάσκες προστασίας.

Θα τα γράψει και για τη χούντα και για τα όσα έγιναν στην Κύπρο αλλά και για τα όσα προηγήθηκαν της δικτατορίας, για την καχεκτική δημοκρατία των διχασμών, των πιστοποιητικών κοινωνικών φρονημάτων, την ανατροπή της δημοκρατικής κυβέρνησης του Γέρου της Δημοκρατίας Γεωργίου Παπανδρέου και τον τρόπο με τον οποίο η χώρα οδηγήθηκε, τελικά, στη δικτατορία.

Και συμφωνώ, όλα αυτά πρέπει να γίνουν χωρίς ωραιοποίηση, χωρίς εξιδανίκευση, χωρίς ιδιοποίηση της ιστορίας, χωρίς οικειοποίηση της ιστορίας, χωρίς εργαλειοποίηση της ιστορίας αλλά και χωρίς αποσιώπηση της ιστορίας.

Κυρίες και κύριοι συνάδελφοι, η θυσία των παιδιών του Πολυτεχνείου, το αίμα που χύθηκε δεν ήταν μάταιο και αυτό έγινε σαφές από την πρώτη κιόλας επέτειο της εξέγερσης με την πάνδημη απόδοση φόρου τιμής, με τις ελεύθερες εκλογές της 17ης Νοεμβρίου του ’74, με το ιστορικό, εμβληματικό δημοψήφισμα της 8ης Δεκέμβρη που πιστοποίησε την επιστροφή της δημοκρατίας χωρίς δυναστείες και με τον στρατό στα στρατόπεδα.

Παρά την ωμή καταστολή της εξέγερσης, το μήνυμα του Πολυτεχνείου για τη σύγχρονη Ελλάδα παραμένει πολυδιάστατο και επίκαιρο αν και τα συμφραζόμενα έχουν αλλάξει, ένα μήνυμα που από τους τοίχους του Πολυτεχνείου διέτρεξε γενιές και γενιές και φτάνει ως εμάς. «Ψωμί, Παιδεία, Ελευθερία». Το εμβληματικό σύνθημα που αντικατοπτρίζει τα αιτήματα, τα διαχρονικά αιτήματα της κοινωνίας, για καλύτερες συνθήκες ζωής, για εκπαίδευση και πολιτική ελευθερία. Και τα μηνύματα της εξέγερσης παραμένουν ζωντανά όχι μόνο ως αντίσταση κατά του αυταρχισμού αλλά και υπεράσπισης της ελευθερίας, της δημοκρατίας, της κοινωνικής δικαιοσύνης, της πραγματικής προόδου.

Σήμερα, λοιπόν, σε μια τέτοια Αίθουσα, μια τέτοια ημέρα, αναλογιζόμαστε πόσο επίκαιρες είναι ακριβώς αυτές οι λέξεις, όταν τα δικαιώματα στην αξιοπρεπή διαβίωση, στη συλλογική ευημερία, στην πρόσβαση σε ποιοτική δωρεάν εκπαίδευση, ακόμη και τα θεμελιώδη ατομικά δικαιώματα όπως η ελευθερία των επικοινωνιών, η ελευθερία του Τύπου δείχνουν να αμφισβητούνται. Πρέπει να συνεχίσουμε να εργαζόμαστε όλες και όλοι πέρα και πάνω από κομματικές διαιρέσεις ενάντια στην ασυδοσία της αγοράς όταν αυτή μένει αρρύθμιστη, σε όλα όσα δεν επιτρέπουν στους πολίτες να ευημερήσουν, να αγωνιστούμε και να εργαστούμε για ακόμη πιο ισχυρό δημόσιο πανεπιστήμιο, να εγγυηθούμε τις θεμελιώδεις συνταγματικές μας ελευθερίες.

Μπορεί όλα αυτά να φαίνονται τόσο διαφορετικά από ό,τι πενήντα ένα χρόνια πριν, αλλά κανείς δεν πρέπει, πράγματι, να εφησυχάζει γιατί η δημοκρατία μας εξακολουθεί να απειλείται. Με τους πολέμους να μαίνονται, με τα άκρα να δυναμώνουν, με τις κοινωνικές ανισότητες να διευρύνονται, η δημοκρατία, η ελευθερία, η δικαιοσύνη, η ειρήνη παραμένουν διαρκώς ανοιχτές προκλήσεις.

Γι’ αυτό η ημέρα αυτή, σε αυτή εδώ την Αίθουσα, δεν θα είναι ποτέ μια απλή ιστορική αναφορά. Τιμούμε και θα τιμούμε εκείνους που δεν δίστασαν να αντισταθούν, να οραματιστούν, να αγωνιστούν και να θυσιαστούν για έναν καλύτερο κόσμο και δεσμευόμαστε πως δεν θα πάψουμε και εμείς με τη σειρά μας να αγωνιζόμαστε για μια ισχυρή και ανθεκτική δημοκρατία, που θα εγγυάται ελευθερία και αξιοπρέπεια για όλους.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μάντζο.

Καλούμε στο Βήμα εκ μέρους της Κοινοβουλευτικής Ομάδος του Κομμουνιστικού Κόμματος Ελλάδας την κ. Παρασκευή (Βιβή) Δάγκα, Βουλευτή Β2΄ Δυτικού Τομέα Αθηνών.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Τιμάμε τα πενήντα ένα χρόνια από τον ηρωικό, φοιτητικό και εργατικό λαϊκό ξεσηκωμό του Πολυτεχνείου, αντλώντας δύναμη από τα συνθήματά του, που παραμένουν επίκαιρα όσο ποτέ.

Κι η αιματηρή καταστολή του Πολυτεχνείου, οι θυσίες του έδωσαν δύναμη για τις επόμενες μάχες. Και αυτό αποδεικνύει η μαζική συμμετοχή εργαζομένων, λαού και νεολαίας όλες αυτές τις δεκαετίες στην αντιιμπεριαλιστική πορεία προς την Αμερικανική Πρεσβεία, εκεί που ζωντανεύουν ξανά και ξανά τα επίκαιρα όσο ποτέ συνθήματα «Έξω οι ΗΠΑ, έξω το ΝΑΤΟ», που κοσμούσαν τις πύλες του Πολυτεχνείου στη διάρκεια του τριημέρου του ξεσηκωμού. Ιδιαίτερα φέτος αποκτούν ξεχωριστή σημασία, σε συνθήκες που οι ανελέητοι ανταγωνισμοί ΗΠΑ, ΝΑΤΟ, Ευρωπαϊκής Ένωσης με το υπό διαμόρφωση ευρασιατικό ιμπεριαλιστικό στρατόπεδο έχουν φτάσει κυριολεκτικά σε πρωτόγνωρα επίπεδα, δυναμώνοντας τη φωτιά του πολέμου στην Ουκρανία και τη Μέση Ανατολή, με τη γενοκτονία του παλαιστινιακού λαού από το κράτος του Ισραήλ.

Και η χώρα μας έχει ενεργό εμπλοκή στο ιμπεριαλιστικό μακελειό, με την ευθύνη και της σημερινής Κυβέρνησης της Νέας Δημοκρατίας, που την έχει απογειώσει, αλλά και των άλλων κομμάτων που στοιχίζονται με τα ευρωατλαντικά συμφέροντα. Η χώρα μας έχει μετατραπεί σε ένα ορμητήριο πολέμου αλλά και πιθανό στόχο αντιποίνων, στέλνοντας στρατιωτικό προσωπικό και μέσα στο στόμα του λύκου στην Ερυθρά Θάλασσα, στον Περσικό Κόλπο και όπου χρειαστούν τα εθνικά συμφέροντα των βιομηχάνων, των εφοπλιστών, των επιχειρηματικών κολοσσών.

Και όπως διαβεβαίωσε η Κυβέρνηση, αυτή η βαθύτερη εμπλοκή της Ελλάδας στους επικίνδυνους ευρωατλαντικούς σχεδιασμούς θα συνεχιστεί και με τον νέο πρόεδρο των ΗΠΑ, όπως άλλωστε είχε συμβεί και στην προηγούμενη θητεία του Τραμπ, τόσο από την κυβέρνηση του ΣΥΡΙΖΑ μαζί με τους ΑΝΕΛ όσο και από την Κυβέρνηση της Νέας Δημοκρατίας στη συνέχεια.

Όλοι μαζί εξάλλου υπερασπίζονται αυτούς τους σχεδιασμούς για την αναβάθμιση της θέσης των επιχειρηματικών κολοσσών της ενέργειας, των κατασκευών, των εφοπλιστών, μοιράζονται τον στόχο της γεωστρατηγικής αναβάθμισης της Ελλάδας, ώστε να γίνει κόμβος μεταφοράς ενέργειας, εμπορευμάτων, για το μοίρασμα της ιμπεριαλιστικής λείας.

Γι’ αυτά τα συμφέροντα οι στρατευμένοι νέοι, παιδιά του λαού, εκτίθενται σε τεράστιους κινδύνους, που έχουν προκαλέσει δίκαια τις αντιδράσεις φαντάρων και αξιωματικών. Και τώρα η Κυβέρνηση πρέπει να σταματήσει κάθε δίωξή τους.

Η ιστορική πείρα όμως της περιόδου της δικτατορίας 1967 - 1974 διδάσκει ότι καμμία ιμπεριαλιστική συμμαχία δεν μπορεί να προστατεύσει τις ζωές μας, δεν θωρακίζει την άμυνα της χώρας, δεν αποτελεί ασφάλεια για την ειρήνη των λαών της περιοχής. Την περίοδο της δικτατορίας, παρά τη μεγαλύτερη εμπλοκή της χώρας στους νατοϊκούς σχεδιασμούς, αποδείχθηκε ότι μόνο κινδύνους εγκυμονεί για τους λαούς, όπως έδειξαν οι κατοπινές εξελίξεις και ειδικότερα η τραγωδία της Κύπρου και η συνεχιζόμενη σημερινή κατοχή της από την Τουρκία.

Τα δισεκατομμύρια ευρώ που δίνονται για τις υπέρογκες πολεμικές δαπάνες στο όνομα των νατοϊκών υποχρεώσεων και σε συνθήκες στροφής της Ευρωπαϊκής Ένωσης στην πολεμική οικονομία σηματοδοτούν νέους κόφτες στις κρατικές δαπάνες για μισθούς, υγεία, παιδεία, μέτρα αντιπλημμυρικής, αντισεισμικής, αντιπυρικής προστασίας.

Και βέβαια δεν βγαίνουν όλοι χαμένοι. Τη στιγμή που οι εισηγμένες στο Χρηματιστήριο επιχειρήσεις μετράνε ρεκόρ κερδοφορίας, οι εργατικές λαϊκές οικογένειες στενάζουν από τα κύματα της ακρίβειας των σουπερμάρκετ, τους λογαριασμούς του ρεύματος, από τους φόρους, και αυτό δεν είναι μια παρέκκλιση ή η ασυδοσία της οικονομίας της αγοράς, αλλά η κανονικότητα της καπιταλιστικής οικονομίας. Οι νέες και οι νέοι ζουν με την ανασφάλεια για το μέλλον τους, με την εμπορευματοποίηση της εκπαίδευσης, το απλησίαστο κόστος στέγασης στην εργασιακή ζούγκλα. Αυτή είναι η πιο ασφυκτική μορφή ανελευθερίας, που συνοδεύεται πότε από την κρατική καταστολή και ποτέ από τα δίχτυα της παραπλάνησης και της ενσωμάτωσης.

Όμως το σύνθημα του Πολυτεχνείου «Ψωμί, Παιδεία, Ελευθερία» αποκτά ζωντανό περιεχόμενο μέσα στους καθημερινούς αγώνες των εργαζομένων, του λαού, της νεολαίας μας, ενάντια στην καπιταλιστική βαρβαρότητα που τους πνίγει. Πενήντα ένα χρόνια μετά ο αγώνας, τα οράματα του φοιτητικού και εργατικού λαϊκού ξεσηκωμού του Πολυτεχνείου, που ποτίστηκε με τις θυσίες των μελών και στελεχών του ΚΚΕ, της ΚΝΕ, άλλων αγωνιστών και αγωνιστριών αποτελούν πηγή έμπνευσης και διδαγμάτων.

Η αλύγιστη στάση τους στα κρατητήρια και τα βασανιστήρια, στις φυλακές και τις εξορίες, η ασίγαστη προσπάθεια οργάνωσης αντιδικτατορικής πάλης σε χώρους δουλειάς, σε σχολεία και σχολές, σε εργατογειτονιές, που βέβαια απαιτούσε βαριές θυσίες, έδωσε πνοή και κουράγιο στον λαό και την πάλη του σε συνθήκες βάναυσης κρατικής καταστολής. Η δράση τους έδωσε ανατρεπτικό περιεχόμενο στους αγώνες, έπαιξε καταλυτικό ρόλο στην ανάπτυξη της πάλης και στην κορύφωσή της το 1973 με τις καταλήψεις στη Νομική τον Φλεβάρη και στο Πολυτεχνείο τον Νοέμβρη.

Ο ξεσηκωμός, όμως, του Πολυτεχνείου απέδειξε ότι ο αρνητικός συσχετισμός δύναμης αλλάζει. Αλλάζει, όμως, μόνο από την οργανωμένη δράση των εργαζομένων, του λαού, της νεολαίας. Γιατί ο λαός και η νεολαία συγκρούστηκαν με έναν ισχυρό αντίπαλο, τη χούντα των συνταγματαρχών, τις διεθνείς και εγχώριες συμμαχίες της, το ΝΑΤΟ και τις ΗΠΑ. Συγκρούστηκαν, όμως, και με τις σειρήνες της αναμονής και της υποταγής στο όνομα τότε του ρεαλισμού, δηλαδή με τα αστικά κηρύγματα που επιχειρούσαν να παρουσιάσουν τη χούντα ως άτρωτη και να περιορίσουν τα αιτήματα σε ανώδυνα κανάλια για το βάρβαρο σύστημα και την καπιταλιστική εξουσία.

Παρά τη συστηματική προσπάθεια να λερωθεί το περιεχόμενο του Πολυτεχνείου, να κατασυκοφαντηθεί, ο ξεσηκωμός του Πολυτεχνείου συνεχίζει να συγκινεί μεγαλύτερες και νεότερες γενιές ως σύμβολο νέων αγώνων στο δρόμο της σύγκρουσης και της ανατροπής του βάρβαρου συστήματος της εκμετάλλευσης, που έχει στο DNA του την καπιταλιστική οικονομική κρίση, τον πόλεμο, την ανεργία, την εξαθλίωση. Αποτελεί και σήμερα πηγή διδαγμάτων για την ανάγκη να ενισχυθεί το ρεύμα αμφισβήτησης της κυρίαρχης πολιτικής, ανεξάρτητα από το ποιο κόμμα έχει την κοινοβουλευτική πλειοψηφία και την κυβέρνηση, τη διαχείριση του σάπιου συστήματος, είτε φιλελεύθεροι είτε με προοδευτικό μανδύα.

Σε αυτόν τον δρόμο τιμάμε όσες και όσους αγωνίστηκαν για την ανατροπή της απριλιανής Δικτατορίας, όσες και όσους θυσιάστηκαν για μια κοινωνία χωρίς εκμετάλλευση ανθρώπου από άνθρωπο. Αυτά είναι τα «Πολυτεχνεία» της γενιάς μας και αξίζει σε αυτόν τον αγώνα να συνεχίσουμε.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Και πριν καλέσω τον επόμενο ομιλητή, να κάνω μια ανακοίνωση στο Σώμα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», τριάντα δύο μαθήτριες και μαθητές και οκτώ συνοδοί εκπαιδευτικοί από το 5ο Δημοτικό Σχολείο Δράμας, τα Δημοτικά Σχολεία Φωτολίβους, Μικρόπολης και Πετρούσας του Νομού Δράμας.

Η Βουλή σάς καλωσορίζει. Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Εδώ σας χειροκροτούν και οι τοπικοί σας Βουλευτές. Καλή επιστροφή στην ωραία Δράμα.

Να καλέσω τώρα στο Βήμα εκ μέρους της Κοινοβουλευτικής Ομάδος της Ελληνικής Λύσης την κ. Σοφία - Χάιδω Ασημακοπούλου, Βουλευτή Β΄ Πειραιώς.

Ορίστε, κυρία Ασημακοπούλου, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, η εξέγερση του Πολυτεχνείου η οποία έλαβε χώρα μεταξύ της 14ης και της 17ης Νοεμβρίου 1973 αποτελεί σταθμό που σημάδεψε τη συλλογική μας συνείδηση. Λίγο αργότερα ήρθε η πτώση της χούντας του Ιωαννίδη, αλλά και η τραγωδία της Κύπρου το καλοκαίρι του ’74. Δεν ξεχνάμε το δράμα των αδελφών μας, των Κυπρίων. Δεν πρέπει να ξεχνάμε το βαθύτατο εθνικό πένθος λόγω της συνεχιζόμενης γενοκτονίας του Ελληνισμού της Κύπρου. Πρόκειται για ένα απεχθές έγκλημα κατά του Ελληνισμού, αλλά και ολόκληρης της ανθρωπότητας από τους Τούρκους εισβολείς, που δυστυχώς συνεχίζει και που εξελίσσεται. Είναι ακόμη ανοιχτές οι πληγές της μεγαλύτερης σύγχρονης τραγωδίας του Ελληνισμού και εξακολουθούν να αιμορραγούν.

Η δυναμικότητα των νέων να παλεύουν για τις αξίες και τα ιδανικά είναι διαχρονική, γιατί η δημοκρατία μιλά στη συνείδηση όλων των πολιτών και βασίζεται στη δράση και στη συμπεριφορά τους στο πλαίσιο ενός δημοκρατικού κράτους. Θεμέλιος λίθος της είναι η παιδεία. Η παιδεία βοηθάει ιδιαίτερα τους νέους να αναπτύξουν εκείνη την ποιότητα που αρμόζει σε μία δημοκρατική κοινωνία, ενώ παράλληλα αποτελεί τον μόνο αποτελεσματικό δρόμο για την ελευθερία. Γι’ αυτό και απαιτεί υψηλό επίπεδο ευθύνης και ωριμότητας, που δεν μπορεί να κατακτηθεί παρά μόνο με την εκπαίδευση στο σχολείο, στην οικογένεια και στην κοινότητα. Δεν πρέπει να ξεχνάμε ότι για πρώτη φορά οι Έλληνες καθιέρωσαν τις συνελεύσεις του δήμου και έθεσαν τις αρχές του δημοκρατικού πολιτεύματος. Η ισηγορία και ισονομία είναι οι συλλήψεις ελληνικές. Το σθένος, το ήθος, η περηφάνια και η αποφασιστικότητα της νέας γενιάς της πατρίδας μας είναι στοιχεία σύμφυτα με τον Ελληνισμό.

Δεν είναι της παρούσης να ερμηνεύσει κανείς το ποιος ήταν ή δεν ήταν μέσα στο Πολυτεχνείο και ποιος ήταν ο ρόλος του στην πορεία της πατρίδας μας έως σήμερα. Γεγονός παραμένει ότι η 17 Νοέμβρη αποτελεί μία από τις πολλές εκφράσεις αντίδρασης που έχει να επιδείξει η ελληνική ιστορία. Μπορεί τα πρόσωπα και οι συνθήκες να αλλάζουν, αλλά οι καταστάσεις συχνά μένουν οι ίδιες αλλάζοντας μόνο τον τρόπο εκδήλωσής τους. Το σύνθημα του Πολυτεχνείου ήταν «Ψωμί, Παιδεία, Ελευθερία». Και όμως, σήμερα το ψωμί στα σπίτια των Ελλήνων είναι αβέβαιο και φτάνει σε αυτούς με αγώνα. Η παιδεία των Ελλήνων βάλλεται. Δεν αρκεί να λέμε ότι έχουμε δημοκρατία. Χρειάζεται να τη διατηρήσουμε, να την προστατεύσουμε, να τη διαφυλάξουμε. Στη χώρα μας εξάλλου γεννήθηκε η ιδέα της δημοκρατίας, η οποία διασφαλίζει την ισότητα και την ελευθερία της έκφρασης και απαιτείται συνεχής επαγρύπνηση για τη διασφάλιση της. Αναγκαία συνθήκη για την ύπαρξη και τη λειτουργία της συνιστά η ελευθερία. Ο ελληνικός λαός έχει μάθει να υπερβαίνει τις κρίσεις και τις απειλές με εθνική ενότητα και ομοψυχία και αυτό στην εποχή μας μεταφράζεται και με την αναγκαιότητα παροχής κινήτρων στα νιάτα μας που βρίσκονται στο εξωτερικό δίνοντάς τους τις ευκαιρίες που αξίζουν, προκειμένου να γυρίσουν στην πατρίδα τους που τους έχει περισσότερο από ποτέ ανάγκη.

Η ιστορική μνήμη εκείνων των ημερών δεν έχει ξεθωριάσει, όσο κι αν φαντάζει μακρινή, καθώς τα αιτήματα υπάρχουν ακόμα και σήμερα και θα υπάρχουν και στο μέλλον. Εκείνο που χρειαζόμαστε σήμερα είναι ασφάλεια, ευημερία και εθνική αναγέννηση, με την ταυτόχρονη διαρκή προστασία της εθνικής μας αξιοπρέπειας. Τα ίδια αιτήματα για «Ψωμί, Παιδεία, Ελευθερία», που υπήρχαν τότε υφίστανται έως και σήμερα με ευθύνη των κυβερνήσεων.

Τιμούμε τον αγώνα των αγνών νέων και όλων των Ελλήνων πολιτών για το διαχρονικό αίτημα για δημοκρατικές ελευθερίες, καθώς επίσης με την υποχρέωση ανάκτησης εκ μέρους μας της οικονομικής μας ανεξαρτησίας, χωρίς την οποία είναι αδύνατο να υπάρχει εθνική κυριαρχία. Εμείς στην Ελληνική Λύση έχοντας βαθύ αίσθημα της ιστορικής μας ευθύνης πιστεύουμε ότι είναι πατριωτικό καθήκον μας να υπερασπιζόμαστε και να θωρακίζουμε την ποιότητα του δημοκρατικού μας πολιτισμού και ταυτόχρονα, έχουμε ηθικό χρέος και εθνική υποχρέωση να προασπίσουμε και να διαφυλάξουμε τα αγαθά της δημοκρατίας και της ελευθερίας, μιας δημοκρατίας δυναμικής που θα έχει ως απόλυτη προτεραιότητα την ακεραιότητα της πατρίδας, της Ορθοδοξίας, της παράδοσης, της ιστορίας του πολιτισμού μας, την ελευθερία και την ευημερία όλων των Ελληνίδων και των Ελλήνων.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ και εμείς. Ευχαριστούμε την κ. Ασημακοπούλου.

Και καλώ στο Βήμα εκ μέρους της Κοινοβουλευτικής Ομάδος της Νέας Αριστεράς τον κ. Αθανάσιο Ηλιόπουλο, Βουλευτή Α΄ Αθηνών.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, δεν είναι λίγες οι προσπάθειες που έχουν γίνει, για να μετατραπεί το Πολυτεχνείο σε ένα μνημόσυνο, να εμφανίζεται ως κάτι το οποίο αφορά μια παλιά και ξεχασμένη ιστορία. Δεν μπορείς, όμως, να κάνεις μνημόσυνο για το Πολυτεχνείο, γιατί το Πολυτεχνείο έρχεται από το μέλλον, γιατί συνεχίζει να έχει όλους τους σωστούς αντιπάλους και όλους τους σωστούς φίλους. Το Πολυτεχνείο θα μιλάει για μιλάει για πάντα τη γλώσσα της ελευθερίας, της δημοκρατίας και του δικαίου. Και αυτή η γλώσσα δεν γνωρίζει σύνορα. Δεν είναι τυχαίο ότι τις μέρες της εξέγερσης του Πολυτεχνείου θα μπορούσε κάποιος να βρει συνθήματα για την τότε φοιτητική εξέγερση στην Ταϊλάνδη. Γιατί το Πολυτεχνείο θα μπορούσε να είναι ένα τραγούδι του Βίκτορ Χάρα και των αγωνιστών της Χιλής ενάντια στη χούντα του Πινοσέτ, τη χούντα που όχι τυχαία αποτέλεσε έναν από τους γενέθλιους χώρους του νεοφιλελευθερισμού. Γιατί για τον νεοφιλελευθερισμό και τις ελίτ η δημοκρατία είναι πολυτέλεια.

Το Πολυτεχνείο σήμερα, μιλώντας ακριβώς τη γλώσσα της ελευθερίας, της δημοκρατίας και του δικαίου, δεν μπορεί να μη μιλάει παλαιστινιακά, δεν μπορεί να μην έχει την καρδιά και το μυαλό του στη γενοκτονία που γίνεται στη Γάζα και στο δίκαιο αίτημα του παλαιστινιακού λαού για την ελευθερία, τη δημοκρατία και τη δικαιοσύνη για ένα δικό του ανεξάρτητο κράτος.

Το Πολυτεχνείο αποτέλεσε στα πενήντα χρόνια της Γ΄ Ελληνικής Δημοκρατίας έναν από τους βασικούς αντιπάλους τόσο της συντηρητικής παράταξης όσο και των νέων πρόσφατα ενταγμένων ακροκεντρώων φίλων της.

Όλα τα δεινά της Μεταπολίτευσης οφείλονται στο Πολυτεχνείο: Η αύξηση του ριζοσπαστισμού, η αύξηση των δημοκρατικών αιτημάτων, η αύξηση της δύναμης των συνδικάτων, η αύξηση των νεολαιίστικων διεκδικήσεων, όλα αυτά τα οποία βαφτίζονται ως «λαϊκισμός» και υποτίθεται ότι μας οδήγησαν στη χρεοκοπία, στη λύση στην οποία μας είπαν, μέσα και έξω, ότι πρέπει να μάθουμε να ζούμε με λιγότερα αφού ζούσαμε πάνω από τις δυνατότητές μας. Αυτό το «λιγότερα» όμως δεν ήταν μόνο λιγότερα χρήματα, ήταν λιγότερα όνειρα, λιγότερη αξιοπρέπεια, λιγότερη πίστη ότι τα πράγματα μπορούν να αλλάξουν, λιγότερη αλληλεγγύη.

Το Πολυτεχνείο θα είναι ένα διαρκές κάλεσμα ενάντια σε αυτό το «λιγότερα», ένα διαρκές κάλεσμα ότι το αδύνατο μπορεί να γίνει δυνατό και να διεκδικήσουμε ακριβώς μια διαφορετική ζωή.

Δεν είναι λίγες οι φορές που ακούμε από τη συντηρητική παράταξη γι’ αυτούς που έκαναν καριέρα πάνω στο Πολυτεχνείο, λες και με κάποιο τρόπο, ανεξαρτήτως των πολιτικών επιλογών που έκαναν άνθρωποι της γενιάς του Πολυτεχνείου, δεν θα είχαν δικαίωμα να εμπλακούν στην πολιτική ζωή της χώρας. Αλλά, όντως, να είμαστε ειλικρινείς, υπάρχουν καριέρες πάνω στο Πολυτεχνείο. Υπάρχουν οι καριέρες αυτών που για χρόνια προσπαθούσαν να μας πείσουν ότι δεν υπήρχαν νεκροί στο Πολυτεχνείο. Υπάρχουν οι καριέρες αυτών που προσπαθούσαν να μας πείσουν ότι η χούντα είχε κάνει «κούκλα» την οικονομία. Και αυτοί σήμερα βρίσκονται στα κυβερνητικά έδρανα.

Το Πολυτεχνείο ήταν εξέγερση και δεν ήταν μια απλή φοιτητική κατάληψη. Και αυτό το οποίο ακριβώς το έκανε εξέγερση ήταν η μαζική συμμετοχή του λαού της Αθήνας, από τις μάχες και τις συγκρούσεις που έγιναν έξω από αυτό, από τις διαδηλώσεις σε όλη την Αθήνα, από τα οδοφράγματα, από ανθρώπους που στάθηκαν απέναντι στις κάνες των όπλων μετρώντας νεκρούς και τραυματίες, μια ιστορία που πολύ πρόσφατα κατέγραψε αναλυτικά ο ερευνητής Λεωνίδας Καλλιβρετάκης και του χρωστάμε ένα μεγάλο ευχαριστώ γι’ αυτό.

Η ιστορία είναι ένα ζωντανό πεδίο μάχης και αυτή η μάχη αφορά πάντα το παρόν και το μέλλον. Αν κάποιος δεν θέλει να μιλήσει για τα Ιουλιανά και τα πολιτικά πρόσωπα που πρωτοστάτησαν στην αποστασία, για την παρέμβαση του παλατιού και των ΗΠΑ, καλύτερα να σωπαίνει για το Πολυτεχνείο. Αν κάποιος δεν θέλει να μιλήσει για το κράτος της εθνικοφροσύνης και τον αντικομμουνισμό, καλύτερα να σωπαίνει για την τραγωδία του κυπριακού λαού.

Πενήντα ένα χρόνια μετά και όσο κι αν διάφοροι επίδοξοι «Τραμπ» προσπαθούν να μας επαναφέρουν στο «πατρίς, θρησκεία, οικογένεια», το «Ψωμί, Παιδεία, Ελευθερία» θα συνεχίζει να ορίζει τις μάχες μας.

«Ψωμί, Παιδεία, Ελευθερία», λοιπόν, γιατί όσα είπαμε παλιά ισχύουν, μας θυμίζει ο Μάρκος Μέσκος. Γιατί η δημοκρατία σήμερα κινδυνεύει πρώτα απ’ όλα από τις νεοφιλελεύθερες πολιτικές λιτότητας, από την έκρηξη των ανισοτήτων, που δίνουν νέο χώρο στην ακροδεξιά. Κινδυνεύει από αυταρχικές πολιτικές που θεωρούν το κράτος δικαίου πολυτέλεια. Κινδυνεύει από μία προσπάθεια δεξιάς εκδίκησης και αναθεώρησης απέναντι στον ριζοσπαστισμό της Μεταπολίτευσης, όπως αυτός αποτυπώθηκε σε κατακτήσεις στα εργασιακά δικαιώματα, στο δημόσιο πανεπιστήμιο, στο Εθνικό Σύστημα Υγείας.

«Ψωμί, Παιδεία, Ελευθερία», γιατί, όπως μας θυμίζει ο Μανώλης Αναγνωστάκης, «σαν πρόκες πρέπει να καρφώνονται οι λέξεις, να μην τις παίρνει ο άνεμος».

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Ηλιόπουλο.

Καλώ στο Βήμα τώρα εκ μέρους της Κοινοβουλευτικής Ομάδας Δημοκρατικό Πατριωτικό Κίνημα – ΝΙΚΗ την κ. Ασπασία Κουρουπάκη, Βουλευτή Β1 Βορείου Τομέα Αθηνών.

Κυρία Κουρουπάκη, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, αναρωτιέμαι ποιο είναι το νόημα και ο χαρακτήρας όλων αυτών των επετειακών αναφορών που οργανώνει η Βουλή. Ποιο το νόημα να εκφωνούμε ομιλίες για τις οποίες λαμβάνουμε από τον κόσμο που μας βλέπει και μας ακούει μηνύματα δυσαρέσκειας και απαξίας, όταν βλέπει ότι οι προσδοκίες του για την πραγματική εθνική ανεξαρτησία και λαϊκή κυριαρχία έμειναν ανεκπλήρωτες;

Είναι έννοιες εξ υπαρχής ενταφιασμένες με τη δολοφονία του Ιωάννη Καποδίστρια και τη ματαίωση του πολιτικού προγράμματος της εξεγερμένης Ρωμιοσύνης. Με την εγκαθίδρυση της ξενοκρατίας, που απλά αλλάζει πρόσωπα και ντόπιους εντολοδόχους, αλλά παραμένει παρούσα και κυρίαρχη. Με την επιβολή της χρεοκρατίας, που από την εποχή των δανείων της ανεξαρτησίας κρατάει αδιάκοπα δέσμια τη χώρα στους ξένους πιστωτές.

Οι εξεγερμένοι στο Πολυτεχνείο απέρριπταν το «πείραμα Μαρκεζίνη», δηλαδή μια δημοκρατία υπό κηδεμονία. Το πείραμα ματαιώθηκε, όχι όμως και η κηδεμονία, που είναι πανταχού παρούσα και πολύπτυχη.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Ένα νέο καθεστώς αναδείχθηκε μεταπολιτευτικά πάνω στις «στάχτες» της στρατιωτικής ήττας στην Κύπρο, ένα καθεστώς που υποσχέθηκε την καταστροφή των φακέλων και των πιστοποιητικών κοινωνικών φρονημάτων. Και πράγματι, οι φάκελοι καταστράφηκαν, μόνο που έδωσαν τη θέση τους στους ψηφιακούς φακέλους και σε ένα νέο σύστημα ολοκληρωτικής ηλεκτρονικής επιτήρησης. Το βιώσαμε την περίοδο του COVID. Το βλέπουμε και με τον «αριθμό του πολίτη». Το βλέπουμε και με τις υποκλοπές. Ένα ψηφιακό παρακράτος απλώνει τα «πλοκάμια» του πάνω από τις ελευθερίες των πολιτών.

Ο Προκόπης Παυλόπουλος είχε σε ανύποπτη στιγμή διατυπώσει τη θέση ότι οι υποκλοπές στοιχειοθετούν το αδίκημα της εσχάτης προδοσίας.

Θα το φωνάξω, λοιπόν, προς όλες τις κατευθύνσεις: Η θέση όσων διαπράττουν ή όσων αποδέχονται το προϊόν του εγκλήματος των υποκλοπών, όπου και αν αυτοί βρίσκονται, είναι στη φυλακή.

Ο λαός σε αυτές τις κρίσιμες περιστάσεις περιμένει από τη Δικαιοσύνη να αποτελέσει το ανάχωμα στην εκτροπή και όχι να νίπτει τας χείρας της. Να παίρνει θέση απέναντι στον αντισυνταγματικό διορισμό των μελών του Εθνικού Συμβουλίου Ραδιοτηλεόρασης και της Αρχής Διασφάλισης του Απορρήτου των Επικοινωνιών, όχι να απορρίπτει τις αιτήσεις ακύρωσης του Δικηγορικού Συλλόγου της Αθήνας, επικαλούμενο για πρώτη φορά την έλλειψη εννόμου συμφέροντος του κορυφαίου αυτού επιστημονικού φορέα της χώρας.

Αποτελεί ίσως την τελευταία ευκαιρία αυτό το Κοινοβούλιο να σώσει την τιμή του και, μαζί με αυτή, την ίδια τη δημοκρατία, δρομολογώντας τις απαιτούμενες συνταγματικές μεταρρυθμίσεις, ώστε η ηγεσία της δικαιοσύνης να μην διορίζεται από την εκάστοτε κυβέρνηση, οι Βουλευτές να είναι πραγματικά ανεξάρτητοι, να μη συντρίβονται στις «μυλόπετρες» της κομματοκρατίας και του πρωθυπουργοκεντρισμού.

Τι έχουμε να κερδίσουμε όταν η φωνή των τριακοσίων Βουλευτών εξαφανίζεται υπό το βάρος αντιδημοκρατικών κομματικών διαδικασιών και φτάνει να συνοψίζεται στη βούληση του ενός και παντοδύναμου πρωθυπουργού ή της μίας παντοδύναμης ξένης πρεσβείας; Ποια είναι η γραμμή που μας χωρίζει από τους ελέω Θεού και αυτόκλητους σωτήρες, τους «Ιωαννίδηδες» της κάθε εποχής, όλους εκείνους που, χωρίς ουσιαστική λογοδοσία και έλεγχο, είναι οι αίτιοι πολλών από τις τραγωδίες που έχει βιώσει ο τόπος μας;

Κυρίες και κύριοι Βουλευτές, η προστασία της δημοκρατίας και της εθνικής ανεξαρτησίας, ώστε να μην χρειαστούν νέα «Πολυτεχνεία» και νέες Μεταπολιτεύσεις, περνά μέσα από μία πραγματικά ανεξάρτητη δικαιοσύνη, μέσα από το δυνάμωμα του ρόλου του Κοινοβουλίου, αλλά και των θεσμών λογοδοσίας και λαϊκής πρωτοβουλίας.

Δεν είμαστε εδώ για να εκφωνούμε επετειακά λογύδρια, αυτά που στα αφτιά του λαού μας φτάνουν ως επικήδειοι μιας δημοκρατίας από καιρό απονεκρωμένης. Είμαστε εδώ για να πάρουμε σωστές αποφάσεις. Χθες, αν ήταν δυνατόν! Γιατί αύριο μπορεί να είναι αργά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει από την Κοινοβουλευτική Ομάδα των Σπαρτιατών ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, προσωπικά διάλεξα να γίνω εμποροπλοίαρχος γιατί ήμουν από μικρός ελεύθερο και ανήσυχο πνεύμα και γι’ αυτό έζησα και τόσα χρόνια στη νότιο Αμερική ταξιδεύοντας και δεν θα μπορούσα ποτέ να είμαι θιασώτης δικτατορικών καθεστώτων, στρατιωτικών οι οποίοι σφετερίζονται εξουσίες.

Πιστεύουμε στη δημοκρατία, γιατί αντίθετα απ’ ό,τι εδώ πέρα κάποιοι λένε, δεν έχουμε καμμία σχέση με αυτά τα καθεστώτα, δεν τα οικειοποιούμαστε, δεν τα θέλουμε και δεν θέλουμε να δούμε την Ελλάδα να είναι κάτω από αυτά. Γι’ αυτό και είμαστε μέσα στη Βουλή πιστεύοντας στη δημοκρατία, το υπέρτατο πολίτευμα για τους πολίτες, το οποίο δίνει τη δυνατότητα στον καθένα να διεκδικήσει, να υποβάλει αιτήματα, να ζήσει κάτω από τη δημοκρατία και να μπορέσει να αλλάξει τον κόσμο, αν μπορεί να πείσει τον κόσμο ότι είναι αυτός ο ικανός.

Όμως, αρκεί να τιμούμε μία επέτειο κάθε χρόνο και να πούμε ότι πενήντα ένα χρόνια πριν κάποιοι πάλεψαν να φύγει ένα καθεστώς και σήμερα έχουμε φτάσει στην απόλυτη απαξίωση της δημοκρατίας; Κάποιες λέξεις τις οποίες άκουσα να λέγονται και οι οποίες είναι επίκαιρες, έχουν βρει σήμερα αυτό που στόχευαν και που στοχεύει ο κόσμος; Ακούω για ψωμί, για παιδεία. Αυτά τα έχουμε σήμερα στον απόλυτο βαθμό; Έχουμε την ελευθερία που θα θέλαμε και που θέλουν όλοι οι πολίτες του κόσμου σήμερα ως πολίτες ή προσπαθούμε να δούμε και να ερμηνεύσουμε πού οδεύουν οι νέες εντολές από κάποια κέντρα ευρωπαϊκά ή έξω από την Ευρώπη για ψηφιακή υποταγή των ανθρώπων είτε μέσα από ψηφιακές ταυτότητες είτε μέσα από ψηφιακές καταστάσεις και καταχωρίσεις και δεν αφήνουν ελεύθερο τον κάθε πολίτη να ζήσει όπως θα ήθελε να ζει, κάτω από τους νόμους της πολιτείας βέβαια, αλλά όπως ζούσαμε παλιά, όπως ζούσαμε μέχρι το 2000;

Τι άλλαξε από το 2000 και μετά και πρέπει όλοι να γίνουμε ένας ψηφιακός αριθμός; Υπάρχει ευκολία στο κράτος μεγαλύτερη αν γίνουμε ο 1, ο 2, ο 3, ο 4, αν έχουμε ένα μοναδικό αριθμό; Πού θα μας βοηθήσει αυτό; Αυτά που λένε ότι αλλάζουν οι εποχές και τα λένε μέσα στο διάστημα των τελευταίων τριάντα ετών, είναι όλα δικαιολογίες, τις οποίες εφευρίσκουν κάποιοι κατά καιρούς, οι οποίοι θέλουν να περάσουν ένα διαφορετικό ολοκληρωτισμό, τον οποίον πλέον δεν ανιχνεύει κανείς γιατί είναι αόρατος, είναι ένα αόρατο πλέγμα, από τον οποίον βλέπεις τη ζωή σου.

Αύριο εγώ θα έχω καταγεγραμμένο μέσα στο σύστημα υγείας ότι είχα πάει και είχα κάνει μια εξέταση για διαβήτη και μπορεί να είχα φτάσει 1,5 και μετά από λίγο καιρό παθαίνω μια άλλη ασθένεια και μετά θα πηγαίνω και θα μου λένε «κύριε, δεν νοσηλεύεσαι γιατί ενώ είχες διαβήτη δεν άκουσες αυτά που σου είπαν οι γιατροί και έπαθες μια ασθένεια η οποία είναι παρεμφερής με τον διαβήτη και συνέπειά του». Όλα αυτά τα έχουν πει οι επιστήμονες, δεν τα λέω εγώ. Κρούουμε τον κώδωνα του κινδύνου, γιατί είναι πράγματα τα οποία θα αντιμετωπίσουμε στο μέλλον.

Αυτό είναι το σημερινό πρόβλημα. Δημοκρατία έχουμε πενήντα χρόνια και χαιρόμαστε γι’ αυτήν. Μπορούμε να τη διατηρήσουμε, όμως; Μπορούμε να είμαστε σίγουροι ότι τα παιδιά μας θα ζήσουν καλύτερες μέρες από εμάς; Ζήσαμε εμείς τρεις δεκαετίες καλές, πιστεύω. Τα παιδιά μας θα ζήσουν ή θα είναι υπόδουλοι σε πέντε μεγάλες εταιρείες του εξωτερικού που θα έχουν τα πάντα, θα έχουν την ενέργεια, θα έχουν την ψηφιακή ταυτοποίηση; Διότι αυτό έχει γίνει σήμερα. Πέντε εταιρείες κυβερνάνε πλέον την Ευρώπη και έχουν θυγατρικές στα υπόλοιπα θέματα.

Μπορούμε να δίνουμε στους νέους πολίτες τη δυνατότητα να σκεφθούν, να ονειρευτούν ότι θα μπορούν να κάνουν μια εταιρεία, να κάνουν μια επιχείρηση, να κάνουν μια βιοτεχνία, να αναπτύξουν τις ικανότητές τους; Σήμερα δεν μπορούν να περάσουν ούτε από την πόρτα των τραπεζών. Μία άτυπη δικτατορία των τραπεζών είναι και αυτή που μετά τον COVID έκλεισαν τις πόρτες στους πολίτες. Με πρόσχημα τον κορωνοϊό για να μην μπαίνουν μέσα, κλείστηκαν οι τράπεζες, τελείωσε, κύριε Υπουργέ, δεν μπαίνει κανείς στις τράπεζες. Λυπάμαι που το λέω αυτό με τα ψηφιακά, γιατί είστε ο κατ’ εξοχήν εμπνευστής αυτών, αλλά παίρνετε κι εσείς εντολές απ’ έξω. Ούτε εσείς θέλετε να κλείσετε τον κόσμο. Αυτές τις εντολές δίνει η Ευρωπαϊκή Ένωση.

Πείτε μου: Μπορείτε να πάτε σήμερα σε μια τράπεζα; Κλείνετε ραντεβού για ένα μήνα μετά. Γιατί; Αυτό δεν είναι αφαίρεση ελευθερίας των ανθρώπων; Δεν θα πρέπει οι άνθρωποι να έχουν τη δυνατότητα να πάνε στην τράπεζα να επικοινωνήσουν και όχι να ζητάνε παρακαλετά ένα ραντεβού για σαράντα μέρες μετά για να λύσουν τα προβλήματά τους; Δεν είναι αφαίρεση ελευθερίας του ανθρώπου το να παίρνει ένα e-mail υποκλεπτικό με fishing και να του λένε «επικαιροποιήστε τα στοιχεία σας» και να του κλέβουν τα χρήματα; Αυτό είναι μια άτυπη ψηφιακή τρομοκρατία. Αυτά δεν πρέπει να τα δούμε σήμερα;

Εν πάση περιπτώσει, ευχόμαστε οι λαοί να ζουν δημοκρατικά, να ζουν ήρεμα και κυρίως να σταματήσουν οι πόλεμοι. Ελπίζουμε με την έλευση του Τραμπ να σταματήσει όλο αυτό το αιματοκύλισμα που γίνεται στον πλανήτη.

Ακούσαμε προχθές την Ευρωπαϊκή Ένωση να κομπορρημονεί και να λέει ότι 200 δισεκατομμύρια ευρώ ρίξαμε σε κοινό εξοπλιστικό πρόγραμμα για άλλες χώρες και μέσα σ’ αυτό, μεγάλο μερίδιο έχει η Ουκρανία. Δηλαδή επειδή ακριβώς θέλουμε να σταματήσουμε μια εισβολή παράνομη που έκανε η Ρωσία, χρηματοδοτούμε έναν πόλεμο εμείς για να σκοτώνονται συνεχώς άνθρωποι Ουκρανοί και από την άλλη πλευρά, χωρίς να ξέρουμε αν θα σταματήσει ποτέ; Γιατί δεν συμμετέχουμε σε φιλειρηνικές προσπάθειες; Είδατε μια πρωτοβουλία της Ευρωπαϊκής Ένωσης να πάει να ζητήσει τον τερματισμό του πολέμου; Ούτε τα Χριστούγεννα δεν έγινε αυτό, να πουν «σταματήστε», όπως έκαναν στον Α΄ Παγκόσμιο Πόλεμο και βγαίνανε από τα χαρακώματα. Δεν πήρε ποτέ μια πρωτοβουλία. Είναι δυνατό να γίνει το ίδιο στη Μέση Ανατολή; Δεν πρόκειται να σταματήσει αυτό, αν το χρηματοδοτεί συνεχώς.

Αυτή, λοιπόν, είναι η σημερινή δημοκρατία που θέλουμε, το να συμμετέχουμε σε αιματοκυλίσματα τα οποία εντέλλουν κάποιοι «καρεκλοκένταυροι» από την Ευρωπαϊκή Ένωση ή από αλλού; Δεν το θέλουμε αυτό.

Δεν είναι μόνο, λοιπόν, το να ζούμε ελεύθεροι μέσα σ’ ένα χώρο και να γυρνάμε με τα λεωφορεία. Είναι και η προέκταση αυτών. Αφού θεωρούμε ότι η Ευρωπαϊκή Ένωση είναι προέκταση της Ελλάδος και ζούμε μέσα σ’ αυτήν, θα πρέπει να απαιτούμε να δούμε τη γενικότερη μορφή της δημοκρατίας και της ελευθερίας των πολιτών σ’ όλον τον πλανήτη.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Οι εξεγέρσεις δεν μπαίνουν στα μουσεία», λέει το σύνθημα και η Πλεύση Ελευθερίας πιστεύει ακράδαντα ότι η εξέγερση του Πολυτεχνείου, αυτή η εμβληματική επέτειος του αντιδικτατορικού αγώνα, δεν τιμάται με επετειακές ομιλίες σε άδειες αίθουσες, αλλά τιμάται με παρουσία, με συμμετοχή, με δημοκρατική εγρήγορση, με διαρκή συνείδηση και συναίσθηση ότι η δημοκρατία δεν είναι ένα κεκτημένο στα χαρτιά. Η δημοκρατία είναι πράξη και ευτυχώς και δυστυχώς και διαρκώς πρέπει να κατακτιέται και να επιβεβαιώνεται.

Την ώρα που τα έδρανα της Βουλής είναι άδεια, όπως ήταν αναμενόμενο και όπως ήταν και πέρυσι άδεια, η Κοινοβουλευτική Ομάδα της Πλεύσης Ελευθερίας βρίσκεται σύσσωμη εδώ, αλλά κυρίως προσκαλέσαμε στα θεωρεία της Βουλής τους πολίτες και πρώτα απ’ όλα τους φοιτητές και τους φοιτητές της Παντείου που έχουν πάρει πρωτοβουλία για ραδιοφωνικό σταθμό και τιμούν έτσι την παράδοση των νέων στη χώρα μας και την παρακαταθήκη των νέων του Πολυτεχνείου για ελεύθερο φρόνημα, ελεύθερη σκέψη, πάθος για την ελευθερία, αγώνα για την ελευθερία και αντίσταση σε κάθε αντιδημοκρατική πρακτική, αλλά και σε κάθε πράξη και λέξη ιστορικού αναθεωρητισμού.

Κύριε Υπουργέ, η ομιλία σας ήταν εξαιρετική και χαίρομαι γι’ αυτό. Κύριε Καιρίδη, η ομιλία σας ήταν βαθύτατα προβληματική πενήντα ένα χρόνια μετά την εξέγερση του Πολυτεχνείου και πενήντα χρόνια από τις πρώτες εκλογές της Μεταπολίτευσης που έγιναν προς τιμήν της εξέγερσης του Πολυτεχνείου στις 17 Νοέμβρη του 1974. Οι πρώτες εκλογές γίνανε προς τιμήν της εξέγερσης του Πολυτεχνείου στην πρώτη επέτειο. Δεν περίμενα να ακούσω από τον εισηγητή του κυβερνώντος κόμματος ότι το πραξικόπημα της 21ης Απριλίου ήταν το τελευταίο πετυχημένο. Ούτε, επίσης, περίμενα να ακούσω αυτή την ανιστόρητη πραγματικά εξιστόρηση περί πραξικοπημάτων εντός της χούντας αλλά και περί της οικονομικής ευημερίας που προηγήθηκε της χούντας. Εξιστόρηση, η οποία προβληματίζει βαθύτατα σε σχέση με την πολιτική και πολιτειακή στάση του κόμματός σας.

Φυσικά δεν προβληματίζει μόνο η εξιστόρηση αλλά και τα γεγονότα της σημερινής εποχής: η σοβαρότατη διολίσθηση των αρχών του κράτους δικαίου, οι παρακολουθήσεις, η αστυνομική βία η οποία καλύπτεται και συγκαλύπτεται, η αμφισβήτηση της ελευθερίας του λόγου και η εφαρμογή πρακτικών λογοκρισίας ακόμη και μέσα στο Κοινοβούλιο, οι παρεμβάσεις στη δικαιοσύνη και στις ανεξάρτητες αρχές. Όλα εκείνα δηλαδή που συγκροτούν στοιχεία αντιδημοκρατικής αντίληψης της εξουσίας και δράσης αυταρχισμού.

Κυρίες και κύριοι, η εξέγερση του Πολυτεχνείου, η δεύτερη και ιστορική εμβληματική εξέγερση των νέων στις 15, 16, 17 Νοέμβρη 1973 που ακολούθησε την εξέγερση την κατάληψη της Νομικής στις 21 Φεβρουαρίου 1973 είναι η απόδειξη ότι η αντίσταση στην απολυταρχία, η αντίσταση στην κατάλυση της δημοκρατίας δεν είναι υπόθεση ούτε των κομμάτων ούτε του πολιτικού συστήματος. Τα κόμματα όχι απλώς δεν αγκάλιασαν την εξέγερση του Πολυτεχνείου αλλά την κατήγγειλαν. Όλα τα κόμματα της εποχής. Το πολιτικό σύστημα, όχι απλώς δεν τροφοδότησε ούτε προετοίμασε την εξέγερση του Πολυτεχνείου, αλλά ούτε καν την υποψιάστηκε, ούτε την προέβλεψε.

Οι νέοι και οι νέες ήταν εκείνοι που μπήκαν μπροστά. Οι νέοι και οι νέες ήταν εκείνοι που όρθωσαν το φρόνημα, το ανάστημα και τα κορμιά τους. Είναι εκείνοι που αψήφησαν τα τανκς και τον θάνατο. Κι είναι εκείνοι που έγραψαν μια από τις λαμπρότερες σελίδες της ιστορίας μας διεκδικώντας ψωμί, παιδεία, ελευθερία, βάζοντας την παιδεία, κύριε Υπουργέ, ισάξια με την ελευθερία και τη ζωή -γιατί έτσι είναι- μιλώντας για το περιεχόμενο ζωής που έχει η ελευθερία και η δημοκρατία και κυρίως αγωνιζόμενοι χωρίς εγγυήσεις για το αν ο αγώνας αυτός θα είχε αίσιο αποτέλεσμα. Οι αγώνες για την ελευθερία και για τη δημοκρατία διαχρονικά δεν γίνονται με συμβόλαιο επιτυχίας και με εγγυήσεις τελεσφόρησης. Η εγγύηση της επιτυχίας είναι ακριβώς το ελεύθερο φρόνημα εκείνων οι οποίοι αψηφούν τον θάνατο, αψηφούν το κόστος, αψηφούν τα τανκς και μπαίνουν μπροστά για όλους μας.

Το Πολυτεχνείο το στήριξαν την εποχή εκείνη μόνον οι πολιτικοί κρατούμενοι της χούντας. Κανένα κόμμα, κύριοι. Και αυτό ας είναι ένα από τα διδάγματα τού ότι η δημοκρατία δεν φωλιάζει στους κομματικούς μηχανισμούς, αλλά φωλιάζει και μπολιάζει τις καρδιές των ανθρώπων. Και από εκεί φυτρώνει και θεριεύει και αντρειεύει, όπως λέει και ο στίχος. Η εξέγερση του Πολυτεχνείου αποτελεί μια ιστορική στιγμή υπερηφάνειας για τον λαό μας.

Η Πλεύση Ελευθερίας στην πρώτη παρουσία της στη Βουλή ανήμερα της επετείου των πενήντα χρόνων πέρυσι πρότεινε σε όλους σας -και το προτείνουμε ξανά, γιατί το πιστεύουμε- να ανακηρυχθεί η επέτειος του Πολυτεχνείου εθνική μας επέτειος. Καταθέσαμε πέρυσι στις 17 Νοεμβρίου 2023 ψήφισμα που το προτείναμε στη Βουλή. Το διαβάζω και σήμερα. Και σας καλώ να το υιοθετήσουμε και να τιμήσουμε έτσι πραγματικά εκείνους που μας κληροδότησαν ελευθερία.

«Ψήφισμα για την κήρυξη της επετείου της Εξέγερσης του Πολυτεχνείου και της 17ης Νοεμβρίου ως επίσημης αργίας του κράτους.

Η εξέγερση του Πολυτεχνείου, τον Νοέμβρη του 1973, αποτέλεσε κορυφαία πράξη αντίστασης των φοιτητών, των νέων, των εργαζομένων απέναντι στη Χούντα των Συνταγματαρχών. Οι νέοι, οι φοιτητές, οι εργαζόμενοι όρθωσαν το πνεύμα, το ανάστημα αλλά και την ύπαρξή τους απέναντι στη δικτατορία που δεν δίστασε να αιματοκυλήσει τον αγώνα για «Ψωμί - Παιδεία - Ελευθερία» με τανκς που εισέβαλαν στον χώρο του Πολυτεχνείου, σκοτώνοντας, ακρωτηριάζοντας, τραυματίζοντας τους αγωνιζόμενους νέους, χωρίς, όμως, να καταφέρουν να σκοτώσουν, να ακρωτηριάσουν, να τραυματίσουν το πάθος για ελευθερία και τον αγώνα για δημοκρατία.

Η εξέγερση του Πολυτεχνείου αποτέλεσε εμβληματικό ορόσημο του αντιδικτατορικού αγώνα, που μέχρι σήμερα εμπνέει το δημοκρατικό φρόνημα των Ελλήνων και των Ελληνίδων και αποτελεί σημείο αναφοράς της σύγχρονης ελληνικής ιστορίας.

Η ηρωική στάση των νέων, φοιτητών, αγωνιστών, των αγωνιστών του Πολυτεχνείου αποτέλεσε την αρχή του τέλους της επτάχρονης δικτατορίας και ταυτόχρονα αποτέλεσε και αποτελεί σύμβολο των δημοκρατικών αγώνων του ελληνικού λαού.

Ανέδειξε διεθνώς τον λαό και τη νέα γενιά που μάχεται απέναντι στην απολυταρχία υπό συνθήκες άνισες, που δεν συμβιβάζεται, δεν υποκύπτει, δεν εγκαταλείπει, ακόμη και την πιο σκοτεινή ώρα, και με το παράδειγμα της αντίστασης εμπνέει και άλλους να αγωνιστούν για τη Δημοκρατία.

Η Βουλή των Ελλήνων, τιμώντας τους αγώνες, το παράδειγμα και τη μνήμη εκείνων που πάλεψαν, αντιστάθηκαν, διώχθηκαν, βασανίστηκαν, φυλακίστηκαν, θυσιάστηκαν για τη δημοκρατία, τιμώντας την εξέγερση του Πολυτεχνείου, αποφασίζει ότι η 17η Νοέμβρη πρέπει να κηρυχθεί επίσημη αργία του κράτους ως εμβληματικό ορόσημο του αντιδικτατορικού αγώνα και των αγώνων του ελληνικού λαού για ελευθερία και δημοκρατία και καλεί την Κυβέρνηση να ενεργήσει για τη θεσμοθέτηση της 17ης Νοεμβρίου ως επίσημης αργίας του κράτους.»

Το καταθέτω για τα Πρακτικά και πάλι και καλώ τη Βουλή να το υιοθετήσουμε και να δώσουμε ένα να πραγματικό μήνυμα ότι τιμάμε ουσιαστικά και αποδίδουμε τη σημασία που πρέπει σε αυτή την ιστορική εξέγερση.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι βέβαιο ότι δεν εξαρτάται από εμάς το μέγεθος και η ακτινοβολία αυτού του γεγονότος. Είναι, επίσης, βέβαιο -και αυτό με γεμίζει προσωπικά με πολύ μεγάλη αισιοδοξία- ότι ανεξαρτήτως των θεσμικών ανακηρύξεων, ανεξαρτήτως των επισήμων ψηφισμάτων, οι νέοι θα είναι πάντα στην πρώτη γραμμή του αγώνα για τα δικαιώματα και τη δημοκρατία, όπως είναι σήμερα στην πρώτη γραμμή για την απόδοση δικαιοσύνης για το έγκλημα των Τεμπών, όπως είναι σήμερα στην πρώτη γραμμή για την ειρήνη και την υπεράσπιση του παλαιστινιακού λαού απέναντι στη γενοκτονία που διαπράττεται εναντίον του, όπως είναι πάντα στην πρώτη γραμμή οι νέοι, το πιο σοφό κομμάτι της κοινωνίας, που θα έπρεπε και η πολιτεία να το ακούει πολύ περισσότερο.

Κυρίες και κύριοι, τιμώντας την εξέγερση του Πολυτεχνείου, ας έχουμε κατά νου ότι οι άνθρωποι που τότε έδωσαν την ψυχή και τη ζωή τους δεν ονειρεύτηκαν καρέκλες, δεν ονειρεύτηκαν οφίκια, δεν ονειρεύτηκαν μισθούς, σίγουρα δεν φαντάστηκαν μια άδεια Βουλή -και χαίρομαι που η από δω πλευρά γεμίζει- δεν ζήτησαν ανταλλάγματα, αλλά μόνον διεκδίκησαν δημοκρατία. Σε αυτή τη δημοκρατία είμαστε ταγμένοι και ξέρουμε ότι η δημοκρατία δεν εδράζεται σε καρέκλες, αλλά βρίσκεται στις ψυχές μας και πραγματώνεται στη συμμετοχή, στους γεμάτους δρόμους, στις γεμάτες πλατείες, στα γεμάτα φοιτητικά έδρανα, στις πορείες, στις διαδηλώσεις, στα συνθήματα, σε όλα εκείνα που είναι και θα είναι πάντα πιο δυνατά από τα τανκς και τις εξουσίες.

Να είναι αθάνατοι αυτοί που θυσιάστηκαν. Να είναι ζωντανή μέσα στην ψυχή μας η θυσία τους, η μάχη, ο αγώνας τους.

(Χειροκροτήματα από την πτέρυγα της Πλεύσης Ελευθερίας)

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει στη διαδικασία αυτή.

**ΔΗΜΗΤΡΙΟΣ ΚΑΙΡΙΔΗΣ:** Έγινε μία αναφορά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφήστε το. Δεν υπάρχει τέτοια διαδικασία. Δεν νομίζω ότι θα βοηθήσει σε κάτι.

**ΔΗΜΗΤΡΙΟΣ ΚΑΙΡΙΔΗΣ:** Νομίζω, ναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, δεν θα ήθελα να γίνει.

Κυρίες και κύριοι συνάδελφοι, ολοκληρώθηκε η αναφορά στην επέτειο της 17ης Νοεμβρίου για την Εξέγερση του Πολυτεχνείου.

Θα παρακαλούσα στο σημείο αυτό να τηρήσουμε ενός λεπτού σιγή στη μνήμη των αγωνιστών και των θυμάτων του Πολυτεχνείου και της δημοκρατίας.

(Στο σημείο αυτό τηρείται στην Αίθουσα ενός λεπτού σιγή)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία-Νεφέλη Χατζηιωαννίδου, Βουλευτή Επικρατείας της Νέας Δημοκρατίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα γίνει διακοπή της συνεδρίασης για τις 11.00΄ που θα ξεκινήσει ο κοινοβουλευτικός έλεγχος.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 18 Νοεμβρίου 2024:

Α. Επίκαιρες Ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 157/5-11-2024 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «Η ΝΔ για πάνω από δύο χρόνια σχεδιάζει: Τελικώς άφησε τμήμα της χερσαίας ζώνης Ηρακλείου “Ορφανό”».

2. Η με αριθμό 151/4-11-2024 επίκαιρη ερώτηση του Βουλευτή Βοιωτίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Μουλκιώτη, προς τον Υπουργό Περιβάλλοντος και Ενέργειας με θέμα: «Αυθαιρεσίες της “ΕΛΒΙΟΚ Μον. Α.Ε.”».

3. Η με αριθμό 173/11-11-2024 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Εθνικής Οικονομίας και Οικονομικών με θέμα: «Για το κόκκινο δάνειο του Αγροτικού Συνεταιρισμού Ζάρου στην Παγκρήτια Συνεταιριστική Τράπεζα».

4. Η με αριθμό 162/7-11-2024 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Υγείας με θέμα: «Ανάγκη αναθεώρησης της Υπουργικής Απόφασης (ΥΑ) Α5/3010/1985 ως προς την διαδικασία ηχομέτρησης εντός των καταστημάτων υγειονομικού ενδιαφέροντος».

5. Η με αριθμό 175/11-11-2024 επίκαιρη ερώτηση της Βουλευτού Φλώρινας της Κ.Ο. «ΝΕΑ ΑΡΙΣΤΕΡΑ» κ. Θεοπίστης Πέρκα προς τον Υπουργό Περιβάλλοντος και Ενέργειας με θέμα: «Ποιο είναι το εργασιακό μέλλον των εργαζομένων στον Ατμοηλεκτρικό Σταθμό (ΑΗΣ) Μελίτης στην Φλώρινα;»

6. Η με αριθμό 184/11-11-2024 επίκαιρη ερώτηση του Προέδρου της Κ.Ο. «ΝΙΚΗ» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Δικαιοσύνης με θέμα: «Καταγγελίες για παραλείψεις του Εφέτη Ανακριτή Λάρισας σχετικά με το δυστύχημα στα Τέμπη».

7. Η με αριθμό 176/11-11-2024 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Για την αδικαιολόγητη καθυστέρηση της ανάκρισης στην υπόθεση δολοφονίας του Νίκου Σαμπάνη από αστυνομικά όργανα».

8. Η με αριθμό 170/10-11-2024 επίκαιρη ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εθνικής Οικονομίας και Οικονομικών με θέμα: «Ψηφιακές συνδρομητικές πλατφόρμες οπτικοακουστικού περιεχομένου».

Β. Επίκαιρες Ερωτήσεις δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 158/5-11-2024 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Ανάπτυξης με θέμα: «Από την εξυγίανση στο ναυάγιο και από την σωτηρία στις εικονικές συναλλαγές».

2. Η με αριθμό 160/6-11-2024 επίκαιρη ερώτηση του Βουλευτή Ρεθύμνου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Εμμανουήλ Χνάρη, προς τον Υπουργό Ναυτιλίας και Νησιωτικής Πολιτικής με θέμα: «Χωρίς προηγούμενο ο εμπαιγμός της Κυβέρνησης για την καταβολή της οικονομικής ενίσχυσης “ΑΜΑΛΘΕΙΑ” προς τους κτηνοτρόφους παραγωγούς στην Κρήτη και στην υπόλοιπη νησιωτική Ελλάδα».

3. Η με αριθμό 174/11-11-2024 επίκαιρη ερώτηση του Βουλευτή Β΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης με θέμα: «Άμεση ανάκληση των απολύσεων εργαζομένων στη “ΣΙΔΕΝΟΡ Α.Ε.”».

4. Η με αριθμό 163/7-11-2024 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Ναυτιλίας και Νησιωτικής Πολιτικής με θέμα: «Αδικαιολόγητη εξαίρεση από την προβλεπόμενη επιδότηση του δρομολογίου της ακτοπλοϊκής γραμμής Αλεξανδρούπολης - Σαμοθράκης, κατά τους θερινούς μήνες, όσον αφορά στη δρομολογιακή περίοδο 2024 – 2025».

5. Η με αριθμό 177/11-11-2024 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Για τις συνθήκες διαβίωσης και ασφάλειας στις φυλακές και τους πρόσφατους θανάτους δύο νέων».

6. Η με αριθμό 161/6-11-2024 επίκαιρη ερώτηση του Βουλευτή Ευβοίας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Συμεών Κεδίκογλου προς τον Υπουργό Υποδομών και Μεταφορών με θέμα: «Ανολοκλήρωτο παραμένει το φράγμα Σέτας - Μανικίων, ενώ ο Δήμος Κύμης - Αλιβερίου αντιμετωπίζει σοβαρά προβλήματα λειψυδρίας και κακής ποιότητας νερού».

7. Η με αριθμό 164/7-11-2024 επίκαιρη ερώτηση του Βουλευτή Ηλείας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς τον Υπουργό Εθνικής Άμυνας με θέμα: «Ανησυχία για το μέλλον των ΕΠΟΠ και ανάγκη νομοθετικής ρύθμισης».

8. Η με αριθμό 178/11-11-2024 επίκαιρη ερώτηση του Βουλευτή Β΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Λεωνίδα Στολτίδη προς τον Υπουργό Υγείας με θέμα: «Προσλήψεις προσωπικού για να λειτουργούν όλες οι χειρουργικές κλινικές των γενικών νοσοκομείων της δυτικής Μακεδονίας χωρίς μπαλώματα και εντατικοποίηση εργασίας».

9. Η με αριθμό 181/11-11-2024 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εξωτερικών με θέμα: «Η εκ νέου δημοσιοποίηση του «Στρατηγικού Σχεδιασμού για τον Απόδημο Ελληνισμό, 2024-27» από τον Πρωθυπουργό και το Υπουργείο Εξωτερικών».

10. Η με αριθμό 166/8-11-2024 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Βούλιαξαν στις λάσπες και τα νερά του «Ντάνιελ» οι αποζημιώσεις των κτηνοτρόφων».

11. Η με αριθμό 167/8-11-2024 επίκαιρη ερώτηση της Βουλευτού Α΄ Θεσσαλονίκης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας με θέμα: «Οι πολιτικές της κυβέρνησης γεννούν ανισότητες και διακρίσεις εις βάρος των ατόμων με αναπηρία, των γυναικών και των νέων».

12. Η με αριθμό 168/8-11-2024 επίκαιρη ερώτηση της Βουλευτού Α΄ Θεσσαλονίκης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας με θέμα: «Η κατάσταση στο Κέντρο Αποθεραπείας και Αποκατάστασης Παιδιών με Αναπηρία Θεσσαλονίκης «Άγιος Δημήτριος»».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 123/9-10-2024 ερώτηση της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να αντιμετωπιστούν οι εργοδοτικές παραβάσεις που αφορούν στην εφαρμογή της ψηφιακής κάρτας. Να αποσυρθούν άμεσα οι διατάξεις της εγκυκλίου 37271/21-6-2024 του Υπουργείου Εργασίας που πριμοδοτούν την εργοδοτική αυθαιρεσία».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 15 Νοεμβρίου 2024, οι επίκαιρες ερωτήσεις που θα συζητηθούν είναι οι εξής:

Η με αριθμό 171/11-11-2024, η με αριθμό 172/11-11-2024, η με αριθμό 179/11-11-2024, η με αριθμό 182/11-11-2024, η με αριθμό 156/5-11-2024, η με αριθμό 165/7-11-2024, η με αριθμό 155/5-11-2024, η με αριθμό 152/4-11-2024, η με αριθμό 159/6-11-2024 και η με αριθμό 169/10-11-2024.

Ξεκινάμε με την πρώτη με αριθμό 156/5-11-2024 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κ.Ο. «ΝΕΑ ΔΗΜΟΚΡΑΤΙΑ» κ. Μαρίας Συρεγγέλα προς τον Υπουργό Υποδομών και Μεταφορών με θέμα: «Ανάπλαση του ρέματος Εσχατιάς».

Ελάτε, κυρία συνάδελφε.

**ΜΑΡΙΑ ΣΥΡΕΓΓΕΛΑ:** Κύριε Πρόεδρε, αξιότιμε κύριε Υπουργέ, η Κυβέρνηση του κ. Μητσοτάκη από το 2019 δίνει συνεχείς και πολυμέτωπες μάχες με σκοπό τη βελτίωση της καθημερινότητας της ζωής των πολιτών. Η δυτική Αθήνα, όπως και οι γειτονικές της περιοχές, αντιμετωπίζουν ένα -διαχρονικό όμως- πρόβλημα, ένα σοβαρό πρόβλημα που αφορά το ρέμα της Εσχατιάς. Το κρίσιμο ζήτημα που καλούμαστε ως πολιτεία να επιλύσουμε έχει ως εξής:

Παρά το γεγονός ότι τα αντιπλημμυρικά έργα στις περιοχές του Ιλίου, των Αγίων Αναργύρων και του Καματερού, αλλά και των όμορων περιοχών έχουν ολοκληρωθεί ή βρίσκονται σε εξέλιξη, το έργο ανάπλασης του ρέματος στις περιοχές που μόλις ανέφερα παραμένει στάσιμο και παραμένει στάσιμο εδώ και πάρα πολλά χρόνια. Τι συνεπάγεται αυτό; Ότι οι κάτοικοι στερούνται και την απρόσκοπτη πρόσβαση και τη χρήση, αλλά και την απόλαυση του δημόσιου χώρου. Αντί για έναν αξιοπρεπή και λειτουργικό χώρο πρασίνου -και όχι μόνο-, μικροί και μεγάλοι βρίσκονται καθημερινά αντιμέτωποι με σωρούς από μπάζα και χωμάτινα εμπόδια.

Φυσικά το πρόβλημα δεν σταματά εκεί. Η περιοχή του ρέματος έχει πλέον μετατραπεί και σε εστία μόλυνσης για τους κατοίκους και παραβατικότητας. Υπάρχει έλλειψη φωτισμού. Η κλειστή μορφή του τούνελ και η συνολική αμέλεια του χώρου δημιουργούν ένα επικίνδυνο περιβάλλον που αντιλαμβανόμαστε όλες και όλοι ότι ευνοεί και την ανάπτυξη έκνομων συμπεριφορών, αλλά και πρόβλημα σε περίπτωση που υπάρξει μια μεγάλη βροχή.

Σε μια εποχή, λοιπόν, που η Κυβέρνηση καταβάλλει συστηματική προσπάθεια να αντιμετωπίσει την εγκληματικότητα, τη νεανική βία, σαφώς και την κλιματική κρίση, είναι χρέος μας να μην αφήσουμε περιθώρια για την εμφάνιση τέτοιων φαινομένων στις γειτονιές μας, εκεί που ζούμε και μεγαλώνουμε τα παιδιά μας.

Η ανάπλαση περιλαμβάνει διαμόρφωση πεζόδρομων και ποδηλατοδρόμων, περιλαμβάνει κατασκευή αθλητικών υποδομών, ενίσχυση της φύτευσης και του φωτισμού στην περιοχή. Πρόκειται για ένα έργο πνοής που μπορεί να συμβάλει ουσιαστικά στην καθημερινότητα και στη βελτίωση της καθημερινότητας των γειτονιών της δυτικής Αθήνας.

Σας ρωτώ, λοιπόν, κύριε Υπουργέ: Ποιες είναι οι αιτίες οι οποίες έχουν καθυστερήσει την εξέλιξη του έργου αυτού; Γιατί απ’ όσο γνωρίζουμε η δημοπράτηση θα γινόταν από τις αρχές του 2024. Πότε αναμένεται να γίνει η δημοπράτησή του και πότε η ολοκλήρωσή του;

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Αγαπητή κυρία Βουλευτά, όντως πρέπει να αναγνωρίσω ότι δεν είναι η πρώτη φορά που ασχολείστε με το ρέμα της Εσχατιάς. Έχω πληροφορηθεί ότι έχετε επισκεφθεί το Υπουργείο μας, έχετε κάνει συναντήσεις με τον Υπουργό, τον κ. Σταϊκούρα, και φυσικά και με τους αρμόδιους υπηρεσιακούς παράγοντες για το θέμα και είστε από τους ανθρώπους οι οποίοι έχουν κινήσει αυτήν την ιστορία, δηλαδή το να προχωρήσει η ανάπλαση του ρέματος της Εσχατιάς.

Επίσης δεν σας κρύβω ότι και ο ίδιος επισκέφτηκα το έργο, γιατί πραγματικά μου δημιούργησε μεγάλες απορίες όταν είδα τον αρχικό τους σχεδιασμό στο πώς αυτός θα εξελιχθεί και ο ίδιος εντόπισα την ανάγκη να πρέπει να γίνουν εργασίες ανάπλασης, οι οποίες να συνοδεύουν το έργο της διευθέτησης.

Πρέπει να σας πω ότι από τον οργανισμό του Υπουργείου το έργο της ανάπλασης δεν μπορεί να συνδυαστεί με το έργο της διευθέτησης. Είναι δύο διαφορετικά πράγματα. Τουλάχιστον δεν μπορεί να εκτελεστεί από την ίδια υπηρεσία. Αυτός είναι ένας από τους λόγους τους οποίους δημιούργησε μια καθυστέρηση σε αυτό το έργο και το γεγονός ότι δεν ταυτίστηκαν τα δύο έργα.

Στις προθέσεις του Υπουργείου είναι να διασφαλίσει την πίστωση των 14 εκατομμυρίων ευρώ, η οποία είναι απολύτως απαραίτητη για να μπορέσει να δημοπρατηθεί αυτό το έργο. Ήδη έχουν γίνει σχετικές συζητήσεις.

Αυτό το οποίο συζητάμε είναι ο φορέας ο οποίος θα εκτελέσει το έργο. Αυτή είναι μια υπόθεση η οποία θα λήξει μέχρι τέλος του έτους, οπότε πιστεύω ότι αμέσως μετά με τη δημιουργία του ενάριθμου υπέρ του φορέα ο οποίος θα εκτελέσει το έργο, θα μπορέσει να δημοπρατηθεί, ώστε να ξεκινήσει ταυτόχρονα με το τέλος του έργου της διευθέτησης του χειμάρρου. Ξέρετε, επειδή πρόκειται για έναν ανοικτό διαγωνισμό, δεν είναι εύκολο τα δύο έργα να τρέχουν μαζί, εφόσον έχει αναδειχθεί διαφορετικός εργολάβος. Μέχρι να γίνει τουλάχιστον η διοικητική παραλαβή για χρήση του προηγούμενου έργου και να γίνει και η προσωρινή παραλαβή, είναι κάτι το οποίο έχει κάποιες γραφειοκρατικές διαδικασίες που πρέπει να μεσολαβήσουν.

Σε κάθε περίπτωση τα 14 εκατομμύρια ευρώ, τα οποία είναι ο προϋπολογισμός του έργου, είναι εκεί. Σε κάθε περίπτωση είναι ένα έργο για το οποίο δεσμευόμαστε ότι στις αρχές του επομένου έτους θα έχουμε δώσει τη λύση για τον φορέα της ανάπλασης και φυσικά είναι ένα έργο το οποίο στη συνέχεια θα το συζητήσουμε ξανά με τους οικείους δήμους, γιατί έχει πάρα πολύ μεγάλη σημασία και οι δήμοι να το προβάλλουν στους πολίτες τους ως ένα έργο που αναδεικνύει την περιοχή, ένα έργο που πραγματικά δίνει αξία σε κάτι που μέχρι σήμερα έχει μείνει στην εντύπωση των πάντων ως μια υποβάθμιση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Συρεγγέλα, έχετε τον λόγο.

 **ΜΑΡΙΑ ΣΥΡΡΕΓΓΕΛΑ:** Κύριε Υπουργέ, ευχαριστώ πολύ για την απάντηση.

Όντως είναι ένα έργο το οποίο είναι πολύ σημαντικό για τους κατοίκους της δυτικής Αθήνας και γενικότερα και της δυτικής Αττικής. Απλώς επειδή το έργο της ανάπλασης έχει καθυστερήσει πάρα πολλά χρόνια, τουλάχιστον αυτό που θα ήθελα περισσότερο να πούμε, είναι ότι, ναι, σαφώς είναι μια διαδικασία γραφειοκρατική, σαφώς είναι μια διαδικασία που παίρνει ένα συγκεκριμένο χρονικό διάστημα και δεν γίνεται με ένα μαγικό ραβδί, ωστόσο κρατώ -αν μου επιτρέπετε- από την όλη αυτή συζήτηση σήμερα μαζί σας, το γεγονός ότι αρχές του έτους θα έχουμε μια πλήρη εικόνα για το πότε θα ξεκινήσει η διαδικασία και της δημοπράτησης και της ανάπλασης. Από όσο γνωρίζω οι εργολάβοι, ναι, είναι διαφορετικοί, άρα είναι και δύο έργα. Από όσο μου έχουν πει και οι μηχανικοί ωστόσο δεν υπάρχει πρόβλημα να συνεχίσουν και τα δύο ταυτόχρονα. Μπορούν να γίνουν.

Το πιο σημαντικό, λοιπόν, είναι να πούμε ένα χρονοδιάγραμμα συγκεκριμένο. Γιατί όπως σας είπα, έχει ξεκινήσει εδώ και πάρα πολύ καιρό που μας έχουν πει για την ανάπλαση. Μάλιστα μας είχαν πει ότι η δημοπράτηση θα γίνει στις αρχές του 2024 και έχει όντως περάσει ένα μεγάλο χρονικό διάστημα. Θα θέλαμε λίγο περισσότερο με τις διαδικασίες ένα χρονοδιάγραμμα συγκεκριμένο για το πώς μπορεί να γίνει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κυρία Συρεγγέλα, στο διάστημα του ενός έτους και κάποιων μηνών που είμαι στη θέση του Υφυπουργού Υποδομών και Μεταφορών έχω αποφασίσει να μην δίνω χρονοδιαγράμματα, αν δεν είμαι σίγουρος για τα χρονοδιαγράμματα, γιατί πρέπει να ξέρετε -και το ξέρετε- ότι η δημοπράτηση ενός έργου υπόκειται στον έλεγχο του Ελεγκτικού Συνεδρίου όταν έχουμε έναν τέτοιο προϋπολογισμό, υπόκειται σε ενστάσεις ενώπιον της ΕΑΑΔΗΣΥ. Ποτέ δεν ξέρει η ωρίμανση ενός έργου πόσο μπορεί να κρατήσει.

Πρέπει να σας πω ότι δυστυχώς αποδεικνύεται ότι πολλές φορές τα έργα είναι ταχύτερα των ωριμάνσεων. Αλλά σε κάθε περίπτωση, εκείνο που μπορώ να σας πω είναι ότι θα προσπαθήσουμε να απομονώνουμε -γραφειοκρατικά, διοικητικά-, εκείνα τα τμήματα του έργου τα οποία μπορεί να τα δουλέψει ένας άλλος εργολάβος, από εκείνα στα οποία συνεχίζεται το προηγούμενο έργο. Αξίζει να αναφερθώ, γιατί θέλω να γίνει κατανοητό στη Βουλή και φυσικά θα το καταθέσω και στα Πρακτικά, ότι η Κυβέρνηση στην Αττική δια του Υπουργείου Υποδομών Μεταφορών μόνο, εκτελεί ένα γιγαντιαίο έργο, το οποίο αφορά αντιπλημμυρικές παρεμβάσεις και το οποίο υπερβαίνει τα 320 εκατομμύρια ευρώ.

Το ρέμα της Εσχατιάς, όπως ξέρετε, είχε έναν προϋπολογισμό 86.200.000 ευρώ. Δεν είναι μικροποσό, είναι τεράστιο ποσό. Στην ίδια περιοχή της δυτικής Αττικής κάνουμε παρεμβάσεις στον Χείμαρρο της Γιαννούλας, του Αγίου Γεωργίου. Ο προϋπολογισμός είναι κάτι παραπάνω από 10 εκατομμύρια ευρώ. Κάνουμε τη διευθέτηση της Καναπίτσας, είναι το ρέμα των Αχαρνών, προϋπολογισμού 23,5 εκατομμυρίων ευρώ. Και αν πάμε ανατολικά, έχουμε την οριοθέτηση και διευθέτηση του ρέματος Ραφήνας, τη διευθέτηση του ρέματος του Ερασίνου και τη διευθέτηση του ρέματος του Αγίου Γεωργίου. Και έχουμε και άλλα έργα τα οποία εκπονούμε μέσω των οδικών παραχωρήσεων είτε στο πλαίσιο της Αττικής Οδού είτε της Ολυμπίας Οδού στα όρια της Αττικής είτε του Βαθέου.

(Στο σημείο αυτό ο Υφυπουργός Υποδομών και Μεταφορών, κ. Νικόλαος Ταχιάος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή λοιπόν τον τελευταίο καιρό έχει ανοίξει αυτή η μεγάλη συζήτηση που ακούω για το αττικόψαρο η οποία έχει ιντριγκάρει τον δημόσιο λόγο και ειδικά τον τύπο, πρέπει να σας πω ότι κατ’ αρχάς λυπάμαι το αττικόψαρο. Ένα φουκαριάρικο ψάρι το οποίο οι περισσότεροι δεν το ήξεραν ξαφνικά βρέθηκε στο επίκεντρο των συζητήσεων. Δεν φταίει το ψάρι, αλλά πρέπει να καταλάβουμε ότι πρέπει να βρούμε μια ισορροπία στην εκτέλεση των αντιπλημμυρικών έργων ανάμεσα στον οικολογικό ακτιβισμό, το περιβαλλοντικό ενδιαφέρον και φυσικά και την ανάγκη του να γίνουν εκείνα τα αντιπλημμυρικά έργα τα οποία θα προστατεύουν πρώτον και κατά κύριο λόγο τις ζωές, δεύτερον τις περιουσίες και είναι πάρα πολύ σημαντικό να προστατεύονται οι περιουσίες, και τρίτον και πάλι πάρα πολύ σημαντικό, το ίδιο το περιβάλλον. Γιατί αποδεικνύεται ότι όπου έχουμε πλημμύρες, ακολουθούν χαρακτηριστικά περιβαλλοντικής επιβάρυνσης τα οποία θα θέλαμε σε κάθε περίπτωση να αποτρέψουμε.

Νομίζω λοιπόν ότι έχει μεγάλη σημασία όχι μόνο να λέμε ποια αντιπλημμυρικά εκτελούμε, αλλά να συνεννοούμαστε ότι αυτά τα αντιπλημμυρικά μόνο προς όφελος των κατοίκων, των ανθρώπινων ζωών και των περιουσιών αποβλέπουν.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 165/7-11-2024 επίκαιρη ερώτηση πρώτου κύκλου του Βουλευτή Ηλείας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς τον Υπουργό Υποδομών και Μεταφορών με θέμα: «Σε καθεστώς πλήρους αβεβαιότητας ο αυτοκινητόδρομος Πύργος-Καλό Νερό -Τσακώνα».

Ελάτε, κύριε συνάδελφε.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ δυόμισι χρόνια πριν έγινε μία σύσκεψη στο Μέγαρο Μαξίμου παρουσία του Πρωθυπουργού και Βουλευτών μόνο της κυβερνητικής πλειοψηφίας για τον δρόμο Πύργος - Καλό Νερό - Τσακώνα που είναι ουσιαστικά η ολοκλήρωση της πάλαι ποτέ Ολυμπίας Οδού όπου εκφράστηκε και το ενδιαφέρον να γίνει το έργο μάλιστα με όρους άμεσης προτεραιότητας. Μετά από λίγες ημέρες εκδόθηκε υπουργική απόφαση που ζητούσε και την εκπόνηση μελέτης από τον παραχωρησιούχο. Έκτοτε έχουν περάσει πάνω από δύο χρόνια. Δεν υπάρχει καμμία εξέλιξη και επιτρέψτε μου να πω δεν υπάρχει καμμία δήλωση πρόθεσης από την Κυβέρνηση σχετικά με το τι θα κάνει με το συγκεκριμένο έργο. Είναι χαρακτηριστικό ότι στην ομιλία του κ. Σταϊκούρα -είναι ενιαία η έκφραση του Υπουργείου Υποδομών στον προϋπολογισμό του 2024-, δεν υπήρχε καμμία αναφορά για το συγκεκριμένο έργο ούτε όσον αφορά τα πεπραγμένα του 2023 ούτε όσον αφορά τους στόχους που έχει θέσει το Υπουργείο Υποδομών για το 2024, δυστυχώς κάτι που επιβεβαιώνεται και από την πραγματικότητα. Εσείς σε πρόσφατη απάντησή σας που δώσατε σε έγγραφη ερώτηση στη Βουλή αναφερθήκατε στο ιστορικό, αναφερθήκατε στη μελέτη την οποία περιμένετε, μάλιστα είδα και σε σχετική επίκαιρη ερώτηση ένα μήνα πριν ότι αναμένατε μία προμελέτη. Όμως εδώ δεν υπάρχει καμμία δέσμευση όσον αφορά το χρονοδιάγραμμα. Υπάρχουν διαμαρτυρίες από τους εμπορικούς συλλόγους, φορείς και όχι μόνο της περιοχής. Υπάρχουν δυστυχώς θανατηφόρα δυστυχήματα σε αυτόν τον δρόμο που νομίζω ότι όλοι συμφωνούμε ότι επιβεβαιώνουν ότι πρέπει να γίνει κάτι άμεσα.

Θέλω λοιπόν να σας ρωτήσω για ένα έργο το οποίο αφορά και τους κατοίκους της Ηλείας αλλά και της Μεσσηνίας και είναι ζωτικής σημασίας. Είναι τελικά προτεραιότητα για εσάς ο οδικός άξονας Πύργος - Καλό Νερό - Τσακώνα, γιατί αυτό νομίζω τίθεται εν αμφιβόλω με βάση τα όσα δεν έχουν γίνει μέχρι σήμερα. Και αν είναι, ποιο είναι το ακριβές χρονοδιάγραμμα και ποιες είναι οι πηγές χρηματοδότησης αυτού του έργου, ώστε να πειστούμε ότι ναι, για εσάς η δέσμευση του Πρωθυπουργού όντως θα γίνει πράξη και αποτελεί προτεραιότητα για την Κυβέρνηση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, η μετάβαση από την αναγκαιότητα στην προτεραιότητα δεν είναι μια απλή υπόθεση. Στο ερώτημα που θέσατε στο τέλος, κανονικά θα έπρεπε να προτάξετε ό,τι αφορούσε στη χρηματοδότηση του έργου. Και προφανώς, φαίνεται ότι είστε ενημερωμένος για όσα διημείφθησαν στη Βουλή και στην ερώτηση του κ. Χαρίτση, αλλά έχετε διαβάσει και την απάντηση που έχουμε δώσει σε γραπτή ερώτηση που κατατέθηκε. Προφανώς, γνωρίζετε τα ακριβή μεγέθη του έργου τα οποία δεν τα έχουμε αποκρύψει.

Η προμελέτη η οποία κατατέθηκε στο Υπουργείο είναι ξεκάθαρο ότι μιλάει για έναν προϋπολογισμό της τάξεως των 700 εκατομμυρίων ευρώ το λιγότερο για το τμήμα Πύργος - Καλό Νερό - Τσακώνα. Δεν είναι ευκαταφρόνητο ποσό. Αντιθέτως, είναι ένα ποσό το οποίο είναι δύσκολο να βρεθεί, άρα από αυτό ξεκινάμε. Και πρέπει να πούμε το εξής, ότι το συγκεκριμένο τμήμα της Ολυμπίας Οδού -που δεν είναι το «πάλαι ποτέ» η Ολυμπία Οδός και μάλιστα είναι τμήμα της παραχώρησης με απόφαση της προηγούμενης κυβέρνησης, της περιόδου διακυβέρνησης του Κυριάκου Μητσοτάκη- είναι πολύ ακριβότερο, έχει ένα πολλαπλάσιο κόστος από αυτό που έχει το τμήμα το οποίο ήδη κατασκευάζεται και είναι το Πάτρα - Πύργος, στο οποίο αυτήν τη στιγμή γίνονται εργασίες και πρόκειται να παραδοθεί πολύ σύντομα στους χρήστες.

Πρέπει λοιπόν να γίνει σαφές ότι αυτήν τη στιγμή στην Ολυμπία Οδό και ουσιαστικά στην Πελοπόννησο, άσχετα από τον διοικητικό διαχωρισμό ο οποίος αδικεί γεωγραφικά την περιοχή σε δυτική Ελλάδα και Πελοπόννησο, εκτελείται ένα κολοσσιαίο έργο, είναι το έργο της Ολυμπίας Οδού, το οποίο και αυτό δεν έχει ευκαταφρόνητο κόστος, παρά το γεγονός ότι είναι υποδεέστερο του τιμήματος στο οποίο εσείς αναφέρεστε και το οποίο έχει διαρκείς ανάγκες που προκύπτουν κατά περίπτωση. Έχει ανάγκες αντιπλημμυρικών έργων, τα οποία δεν υφίσταντο στις αρχικές μελέτες που ανέλαβε η προηγούμενη κυβέρνηση από ό,τι προηγήθηκε από αυτή τη μεγάλη περιπέτεια των οκτώ συμβάσεων, έχει κόμβους οι οποίοι πρέπει να γίνουν. Υπάρχουν πάρα πολλές χρηματοδοτικές ανάγκες και για εκείνο το έργο οι οποίες καλύπτονται.

Πρέπει λοιπόν να σας πω ότι ναι, το έργο Πύργος - Καλό Νερό - Τσακώνα ασφαλώς αποτελεί προτεραιότητα, ασφαλώς προσπαθούμε την αναγκαιότητα να τη μετατρέψουμε σε υλοποιήσιμη προτεραιότητα μέσα από τη χρηματοδότηση. Ξέρετε ότι υπάρχει περιβαλλοντικό ζήτημα στην περιοχή του Δήμου Ζαχάρως στα Λουτρά του Καϊάφα. Πρέπει να σας πω ότι ο προϋπολογισμός στον οποίο αναφέρθηκα, αφορά την πιο απλή λύση για το συγκεκριμένο θέμα. Αλλιώς ο προϋπολογισμός εκτινάσσεται σε δισεκατομμύριο. Άρα μιλάμε για ένα έργο το οποίο είναι αρκετά δύσκολο να χρηματοδοτηθεί και όσο για τα εργαλεία γνωρίζετε πάρα πολύ καλά ότι αυτή τη στιγμή στο τρέχον ΕΣΠΑ είναι απολύτως αδύνατο να ενταχθεί αυτό το έργο.

Εκείνο που διερευνούμε είναι το τμήμα Πύργος - Κόμβος Αλφειού εάν θα μπορούσε στο αμέσως προσεχές διάστημα να αποτελέσει αντικείμενο της παραχώρησης το οποίο θα μπορούσε να προχωρήσει μέσα στο πλαίσιο της παραχώρησης. Όμως το να βγούμε σήμερα να δώσουμε ένα χρονοδιάγραμμα στον κόσμο, το οποίο δεν είναι υλοποιήσιμο, είναι κάτι το οποίο δεν πρόκειται να κάνουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, οι πολίτες κρίνουν και αποτιμούν τη στάση, τη συνέπεια και την αξιοπιστία των λόγων και των πραχθέντων. Ο Πρωθυπουργός πριν από δυόμισι χρόνια συγκάλεσε σύσκεψη και είπε, ήταν βέβαια προεκλογική περίοδος, ότι αυτό το έργο είναι ζωτικής σημασίας και ότι θα το θέσετε σε προτεραιότητα και θα το υλοποιήσετε. Αυτά έγιναν πριν από δυόμισι χρόνια. Όμως δυόμισι χρόνια μετά, εσείς έχετε την παρρησία κι έρχεστε εδώ και μας λέτε ότι επειδή το έργο αυτό κοστίζει, δεν είναι προφανέστατα στην άμεση προτεραιότητά σας.

Αυτό κατάλαβα από τα λεγόμενά σας. Λέτε ότι ήρθε η προμελέτη που στην καλύτερη των περιπτώσεων ένα έργο το κοστολογεί στα 700 εκατομμύρια, ενώ εσείς λέτε ότι μπορεί να φτάσει μέχρι και 1 δισεκατομμύριο ευρώ και ότι δεν υπάρχουν διαθέσιμα κονδύλια. Αυτό εγώ το μεταφράζω ως: «Αυτή τη στιγμή που μιλάμε δεν αποτελεί για την Κυβέρνηση προτεραιότητα», γιατί προτεραιότητα αποτελεί όχι μόνο στο επίπεδο της διαδικασίας των εξαγγελιών αλλά και να το δρομολογήσουμε και δεν είναι ότι η συζήτηση αυτή ξεκίνησε λίγους μήνες πριν ή μετά την ανάληψη των καθηκόντων της Κυβέρνησης από τον Ιούλιο του 2023. Είναι μια ιστορία η οποία είναι χρόνια για την οποία ξέρετε πολύ καλά ότι υπάρχει μεγάλη αγωνία και ιδιαίτερο ενδιαφέρον από τους φορείς και τους κατοίκους της περιοχής, κατανοείτε κι εσείς ότι είναι και αναπτυξιακής και ζωτικής σημασίας για το σύνολο της Πελοποννήσου να συνδεθούν οι οδικοί άξονες μετά την ολοκλήρωση και του Πάτρα - Πύργος, ώστε να υπάρχει ένα ενιαίο οδικό δίκτυο.

Άρα, θα πρέπει να πούμε συγκεκριμένα πράγματα για να γνωρίζουν οι κάτοικοι και οι φορείς. Νομίζω ότι είναι θέμα πλέον και πολιτικής επιλογής και βούλησης. Δεν είναι τυχαίο ότι ο Υπουργός Υποδομών στον προϋπολογισμό του 2024 δεν έκανε κουβέντα γι’ αυτό. Δεν είναι τυχαίο ότι ο Πρωθυπουργός σε οποιαδήποτε διαδικασία δημοσίου έργου που εγκαινιάζει δεν αναφέρεται στην προοπτική αυτού του έργου. Δεν είναι τυχαίο ότι και στη συνέντευξη στη ΔΕΘ, όταν ρωτήθηκε από δημοσιογράφους τοπικών μέσων και της Ηλείας και της Μεσσηνίας, ουσιαστικά απέφυγε να απαντήσει. Δεν είναι τυχαίο ότι εσείς όταν βρεθήκατε στην Ηλεία μιλήσατε μόνο για το κομμάτι Πύργος - Αλφειός το οποίο σήμερα λέτε ότι θα είναι ευθύνη του παραχωρησιούχου.

Άρα, απ’ όλα αυτά νομίζω, για να λέμε καθαρές κουβέντες και για να ξέρουμε και εμείς ως αντιπρόσωποι των πολιτών να μεταφέρουμε -και διαψεύστε με αν δεν έχω κατανοήσει σωστά αυτό που λέτε-, ότι δεν υπάρχει φως για το έργο Πύργος - Καλό Νερό - Τσακώνα όχι στο αμέσως επόμενο διάστημα. Απ’ ό,τι καταλαβαίνω δεν είναι στις προτεραιότητες της Κυβέρνησης ώστε να εξευρεθεί και η χρηματοδότηση.

Θεωρώ λοιπόν ότι πρέπει το Υπουργείο και συνολικά η Κυβέρνηση να ενδιαφερθούν, γιατί είναι ένα θέμα το οποίο ανάγεται στην ευθύνη του ίδιου του Πρωθυπουργού, γιατί ο ίδιος ο Πρωθυπουργός συγκάλεσε σύσκεψη, εξήγγειλε και δεσμεύτηκε ότι αυτό το έργο θα γίνει και βλέπουμε δυόμισι χρόνια μετά, κύριε Υφυπουργέ, ότι το μόνο που υπάρχει είναι μια προμελέτη που με βάση τη δική σας ερμηνεία, την οποία εγώ δεν την αμφισβητώ, ουσιαστικά μας λέει ότι αυτό το έργο δεν είναι στις άμεσες χρηματοδοτικές και πολιτικές προτεραιότητες της Κυβέρνησης να κατασκευαστεί.

Θεωρώ λοιπόν ότι πρέπει να το ξανασκεφτείτε. Καταλαβαίνετε ότι όχι μόνο για λόγους ασφάλειας, αλλά και για λόγους ανάπτυξης της Δυτικής Πελοποννήσου και ενοποίησης των οδικών αξόνων αυτό το έργο θα πρέπει να μπει σε προτεραιότητα και όχι μετά από δυόμισι χρόνια να συζητάμε πώς θα γίνει ένα μικρό κομμάτι αυτού του έργου, χωρίς και πάλι να μας λέτε ακριβές χρονοδιάγραμμα ακόμα και για το Πύργος - Αλφειός.

Άρα θέλουμε για το συγκεκριμένο τουλάχιστον τμήμα, στο οποίο αναφερθήκατε σήμερα, να μας πείτε αν υπάρχει χρηματοδότηση και αν υπάρχει σαφές χρονοδιάγραμμα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Κατρίνη, αυτό το οποίο είπατε είναι ότι επειδή το έργο κοστίζει, δεν θέλουμε να το κάνουμε. Το είπατε επί λέξει.

**ΜΙΧΑΗΛ ΚΑΤΡΙΝΗΣ:** Εσείς το είπατε αυτό.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Δεν είπα αυτό.

Κοιτάξτε, καμμία κυβέρνηση δεν είναι τσιγκούνικη απέναντι στις προσδοκίες ή τις απαιτήσεις των κατοίκων μιας περιοχής. Δεν είναι θέμα τσιγκουνιάς. Εδώ πρέπει να βάλουμε ρεαλιστικά ένα ζήτημα, χρειάζονται λεφτά, πολλά λεφτά. Το ζήτημα είναι: Υπάρχουν αυτά τα λεφτά; Υπάρχουν πόροι για να χρηματοδοτηθεί αυτό το έργο; Υπάρχει βούληση; Προφανώς υπάρχει βούληση, υπάρχει η προμελέτη, αλλιώς δεν θα είχε συνδεθεί με την παραχώρηση, αλλιώς δεν θα συζητούσαμε την έστω τμηματική ολοκλήρωσή του, αλλά δεν μπορείτε να αγνοείτε…

Κοιτάξτε, δεν μιλάω σε κάποιο κόμμα του περιθωρίου. Μιλάω στο ΠΑΣΟΚ. Θεωρώ ότι το ΠΑΣΟΚ είναι ένα κόμμα το οποίο έχει κυβερνήσει, είναι ένα κόμμα το οποίο πέρασε μια μακρά περίοδο ωρίμανσης και παρά τις περιπέτειές του σήμερα καλό είναι να μιλάει με την αντίληψη ότι απέναντί μας έχουμε ένα ώριμο κόμμα που ξέρει, ξέρει ότι για να μπορέσεις να κάνεις ένα έργο το πρώτο πράγμα το οποίο πρέπει να βρεις, πέρα από τις μελέτες, είναι η χρηματοδότηση. Δεν αρκεί να έχεις μόνο καλές μελέτες. Δεν χρειάζεται να έχεις μόνο ώριμες μελέτες. Δεν χρειάζεται να έχεις μόνο μελέτη περιβαλλοντικών επιπτώσεων. Πρέπει να δεις από πού θα αντλήσεις τους πόρους για να εκτελέσεις αυτό το έργο.

Χρηματοδοτικοί πόροι από την Ευρώπη σήμερα υπάρχουν; Όχι. Οι πόροι για τις υποδομές στο πρόγραμμα ΕΣΠΑ 2021-2027 είναι 1,9 δισεκατομμύρια. Και ξέρετε ότι κανένα έργο δεν μπορεί να δημοπρατηθεί αν δεν έχεις δεσμεύσει το σύνολο του προϋπολογισμού.

Σας βάζω λοιπόν στην πραγματικότητα, γιατί δεν μπορεί να την αγνοείτε. Στο ΠΑΣΟΚ μιλάω, το ξαναλέω. Ποια είναι η πραγματικότητα; Η πραγματικότητα είναι ότι στις 5 Δεκεμβρίου βγάζουμε στον αέρα -και αν δεν είναι στις 5, θα είναι στις 6, δεν έχει σημασία- τους διαγωνισμούς της Θεσσαλίας. Στους διαγωνισμούς της Θεσσαλίας, πέρα από τα 600 εκατομμύρια που έχουμε από το Ταμείο Ανάκαμψης –ο κ. Τριαντόπουλος τα ξέρει πολύ καλά-, χρειάστηκε να δεσμεύσουμε κοντά στα 850 εκατομμύρια ευρώ από το Πρόγραμμα Δημοσίων Επενδύσεων για να κάνουμε αυτή τη δημοπράτηση.

Νομίζετε ότι είναι εύκολο να βρεθούν αυτά τα λεφτά από τη μια μέρα στην άλλη και μετά από αυτό να βρεις -όταν οι προτεραιότητες υπαγορεύονται και από την ίδια την πραγματικότητα, από τα ίδια τα γεγονότα τα οποία έρχονται και μας αιφνιδιάζουν- να βρούμε άλλα 700 εκατομμύρια ευρώ για να μπορέσουμε να δημοπρατήσουμε ένα τέτοιο έργο; Είναι πάρα πολύ δύσκολο. Και θα ήταν λάθος να πούμε ότι επειδή είναι προτεραιότητά μας, θα ρίξουμε μια τουφεκιά στον αέρα και θα πούμε ότι θα κάνουμε ένα έργο, όταν αυτή τη στιγμή δεν μπορούμε να το χρηματοδοτήσουμε.

Και δεν είναι ότι δεν μπορεί να το χρηματοδοτήσει η Κυβέρνηση. Η χώρα δεν μπορεί να το χρηματοδοτήσει, διότι οι πόροι της είναι πολύ συγκεκριμένοι. Ένας άπειρος ή από ένα κόμμα που δεν έχει κυβερνήσει μπορεί να σκεφτεί να βρεθούν πόροι από το Ταμείο Ανάκαμψης, όμως στις 21 Δεκεμβρίου 2025 τελειώνει το Ταμείο Ανάκαμψης και δεν προλαβαίνεις να ωριμάσεις έργα μέσω του Ταμείου Ανάκαμψης. Το Ταμείο Ανάκαμψης ήταν κάτι που ήρθε και παρέρχεται και δεν ήταν δυνατόν να εκτελεστούν μεγάλα έργα στο πλαίσιο του Ταμείου Ανάκαμψης.

Φυσικά, υπάρχουν ανάγκες -και στην Πελοπόννησο υπάρχουν- για έργα. Υπάρχουν ανάγκες και προσπαθούμε να σώσουμε έργα και προσπαθούμε να χρηματοδοτήσουμε έργα της Πελοποννήσου, αλλά θα πούμε αυτό που είναι εφικτό. Κι αυτό που είναι εφικτό είναι σε αυτή τη φάση να προτεραιοποιήσουμε, σε αυτή την αρθρωτή ανάπτυξη, το έργο της Ολυμπίας Οδού, το τμήμα μεταξύ Πύργου και κόμβου Αλφειού.

Τα έργα, όπως ξέρετε, γίνονται αρθρωτά, και τα οδικά έργα και τα σιδηροδρομικά έργα, ακόμα και τα αστικά. Βλέπετε ότι το μετρό γίνεται αρθρωτά. Γιατί; Για πάρα πολλούς λόγους, κυρίως, όμως, για λόγους χρηματοδότησης. Γιατί ποτέ δεν μπορεί να έχεις γιγαντιαίους προϋπολογισμούς –τουλάχιστον, στα μέτρα της ελληνικής οικονομίας- δεσμευμένους εξαρχής. Αυτή είναι η πραγματικότητα. Εσείς μπορείτε να το μεταφράσετε όπως θέλετε και να το πείτε στους πολίτες όπως θέλετε –τελειώνω, κύριε Πρόεδρε- εμείς το λέμε ευθαρσώς: Ναι, είναι στις προτεραιότητές μας. Ξέρουμε ότι είναι στις ανάγκες του κόσμου, ξέρουμε ότι είναι στις ανάγκες της περιοχής, αλλά το έργο αυτό θα το δρομολογήσουμε μόλις έχουμε τη δυνατότητα να το χρηματοδοτήσουμε. Προηγουμένως, είναι απολύτως αδύνατον να το προχωρήσουμε στην έκταση αυτή στην οποία το περιγράφετε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υφυπουργέ.

Κυρίες και κύριοι συνάδελφοι, θα ήθελα να κάνω μια ανακοίνωση προς το Σώμα:

Οι Υπουργοί Υγείας, Εθνικής Οικονομίας και Οικονομικών, Περιβάλλοντος και Ενέργειας, Ανάπτυξης, κατέθεσαν στις 15-11-2024 σχέδιο νόμου: «Κύρωση της από 7-11-2024 Σύμβασης Τροποποίησης της από 26-7-2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION), του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ».

Επίσης, ο Βουλευτής κ. Παππάς ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Ο Βουλευτής κ. Ρουσόπουλος, Πρόεδρος της Κοινοβουλευτικής Συνέλευσης του Συμβουλίου της Ευρώπης, ζητεί άδεια ολιγοήμερης απουσίας στο εξωτερικό για τις κοινοβουλευτικές δραστηριότητες.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Ο Βουλευτής κ. Οικονομόπουλος ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Θα συζητήσουμε τώρα τη δεύτερη με αριθμό 169/10-11-2024 επίκαιρη ερώτηση δεύτερου κύκλου του Βουλευτή Ηλείας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς τον Υπουργό Κλιματικής Κρίσης και Πολιτικής Προστασίας με θέμα: «Θα υλοποιήσει η Κυβέρνηση το σχέδιο ανασυγκρότησης της Ηλείας με βάση τη μελέτη της «ΔΙΑΝΕΟΣΙΣ»;»

Κύριε συνάδελφε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, την ημέρα που κατέθετα την ερώτηση συμπληρώνονταν ακριβώς τρία χρόνια από την ημερομηνία που ο Πρωθυπουργός, έξω από το δημαρχείο της Αρχαίας Ολυμπίας, εξήγγειλε την εκπόνηση και υλοποίηση ενός σχεδίου ανασυγκρότησης για την πυρόπληκτη Ηλεία, τότε. Η υπόθεση ανατέθηκε στη «ΔΙΑΝΕΟΣΙΣ», η οποία, εν ευθέτω χρόνω, όπως ξέρετε πολύ καλά, κατέθεσε συγκεκριμένη μελέτη, μάλιστα κρούοντας τον κώδωνα του κινδύνου, ότι αν δεν υλοποιηθούν τα μέτρα τα οποία περιγράφει, η περιοχή, η οποία είναι πολλαπλά πυρόπληκτη και θεομηνιόπληκτη, κινδυνεύει με ερημοποίηση και περιθωριοποίηση.

Εμείς πριν από επτάμισι μήνες είχαμε πάλι μια «ζωντανή» ερώτηση εδώ στη Βουλή, ρωτώντας σας ποια είναι η πορεία αυτού του σχεδίου και της εκπόνησης της μελέτης της «ΔΙΑΝΕΟΣΙΣ», η οποία πραγματικά σε πολύ γρήγορο διάστημα ολοκλήρωσε αυτό που της ανατέθηκε. Σας ρώτησα ποια είναι η πορεία, το χρονοδιάγραμμα και τη φάση στην οποία βρίσκεται το σχέδιο ανασυγκρότησης του Νομού Ηλείας με βάση και τις εξαγγελίες του Πρωθυπουργού, με βάση, βεβαίως, και το γεγονός ότι πιστεύαμε ότι αποτελεί πολιτική προτεραιότητα για την Κυβέρνηση η αποκατάσταση μιας περιοχής που κατά κοινή ομολογία έχει πληγεί πάρα πολλές φορές, αφήνοντας πίσω πολύ βαριά τραύματα. Μου είπατε τότε ότι ο λόγος για τον οποίο δεν έχει προχωρήσει -επτάμισι μήνες πριν- η διαδικασία υλοποίησης αυτού του σχεδίου πάνω στη μελέτη της «ΔΙΑΝΕΟΣΙΣ» οφείλεται στο γεγονός ότι είχαν αλλάξει οι δημοτικές αρχές και ότι περιμένατε να πάρετε τις προτάσεις των νέων δημοτικών αρχών που είχαν προκύψει από την 1η Ιανουαρίου του 2024. Γι’ αυτόν τον λόγο, μάλιστα, δεν μπορούσατε να προχωρήσετε την όλη διαδικασία. Βεβαίως, δεν υπήρχε ούτε επιτροπή παρακολούθησης ούτε υπήρχε έκθεση προόδου. Δεν έχει γίνει απολύτως τίποτα.

Τρία χρόνια μετά από την εξαγγελία του Πρωθυπουργού, τριάμισι χρόνια περίπου μετά από τις πυρκαγιές, η Ηλεία περιμένει ακόμη από την Κυβέρνησή σας το εάν -και εφόσον ισχύει αυτό που ειπώθηκε- θα υπάρξει σχέδιο ανασυγκρότησης για την περιοχή. Και σαν να μην έφτανε μόνο αυτό, υπάρχουν και τα ζητήματα τα οποία αφορούν στις εκκρεμείς αποζημιώσεις των ανθρώπων που υπέστησαν καταστροφές στο φυτικό κεφάλαιο. Σήμερα κανένας δεν έχει αποζημιωθεί εν ολοκλήρω τρία χρόνια μετά από την καταστροφή. Άρα, αφήνει ερωτήματα για το κατά πόσον πραγματικά ενδιαφέρει την Κυβέρνηση η ανακούφιση μιας περιοχής.

Άρα, τα ερωτήματα είναι δύο και είναι σαφή. Αν πραγματικά –γιατί μετά από τρία-τριάμισι χρόνια υπάρχει αυτό το ερώτημα- προτίθεστε να υλοποιήσετε το σχέδιο ανασυγκρότησης της «ΔΙΑΝΕΟΣΙΣ»; Γιατί ακούσαμε πριν από τον κ. Ταχιάο να λέει ότι υπάρχει η δημοπράτηση των έργων της Θεσσαλίας που απ’ ό,τι φαίνεται έχει τεθεί σε προτεραιότητα. Αυτό είναι μια ευθεία απάντηση η οποία μπορεί να εξηγεί και το γεγονός ότι στην Ηλεία δεν κινείται τίποτα. Και το δεύτερο είναι αν υπάρχει πρόθεση -και θέλω να μου το πείτε αυτό γιατί περιμένουν και οι Ηλείοι πολίτες να ακούσουν ποια είναι η στάση της Κυβέρνησης-, ποιο είναι το ακριβές χρονοδιάγραμμα και ποιο είναι το μοντέλο χρηματοδότησης αυτού του σχεδίου; Γιατί και με βάση την προηγούμενη ερώτηση και απάντηση καταλαβαίνω ότι παρά τις εξαγγελίες και τις προθέσεις, τελικά, όλα σκοντάφτουν στη χρηματοδότηση.

Άρα, ευθέως, κύριε Υπουργέ, έχουν προβλεφθεί για το σχέδιο ανασυγκρότησης της Ηλείας κάποιοι πόροι και ένα μοντέλο χρηματοδότησης από τον υπάρχοντα προϋπολογισμό; Και πότε θα γίνει αυτό;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Κύριε συνάδελφε, ευχαριστώ για την ερώτηση. Ακόμα μία ερώτηση για το σχέδιο ανασυγκρότησης της Ηλείας. Ένα σχέδιο, μια ολοκληρωμένη μελέτη, μία ολιστική δουλειά που γίνεται για πρώτη φορά στην περιοχή παρ’ όλο, όπως είπατε και εσείς, που είναι μία περιοχή που έχει πληγεί και τα προηγούμενα χρόνια από μεγάλες φυσικές καταστροφές. Αυτό γίνεται, όμως, και σε άλλες περιοχές που έχουν πληγεί από αντίστοιχες μεγάλες φυσικές καταστροφές. Και, δυστυχώς, η Ηλεία είναι μία από τις περιοχές της χώρας μας που συχνά πιέζεται από ακραία καιρικά φαινόμενα και έχουμε φυσικές καταστροφές.

Σε τέτοιες περιπτώσεις η στρατηγική της Κυβέρνησης έχει δύο πυλώνες. Ο πρώτος πυλώνας είναι το σχέδιο στήριξης και αποκατάστασης από την πρώτη στιγμή μετά από μία φυσική καταστροφή. Όπως είναι αυτό που υλοποιείται στη Θεσσαλία. Οι πόροι που ανέφερε ο κ. Ταχιάος για τη Θεσσαλία είναι για την αποκατάσταση. Εμείς τώρα εδώ συζητάμε για την ανασυγκρότηση. Είναι ο δεύτερος πυλώνας. Σχέδιο στήριξης και αποκατάστασης υλοποιήθηκε και διαμορφώσαμε και για την Ηλεία το οποίο υλοποιείται και όπου χρειαστεί εμπλουτίζεται, κυρίως, όσον αφορά στις υποδομές. Είναι ένα σχέδιο στήριξης και αποκατάστασης με την κρατική αρωγή στον πυρήνα αυτού όπου, ναι, υπάρχει εκκρεμότητα. Μόλις λάβουμε τα στοιχεία από τον ΕΛΓΑ θα ολοκληρωθεί. Έχουν λάβει το 50% για το φυτικό κεφάλαιο και τη δεύτερη δόση του φυτικού κεφαλαίου. Είναι σε επίπεδα πολύ υψηλότερα. Δεν έχουν καμμία σχέση με οτιδήποτε στο παρελθόν. Το σχέδιο υποστήριξης και αποκατάστασης έχει αθροιστική δημοσιονομική επίπτωση η οποία ξεπερνά μέχρι τώρα τα 47 εκατομμύρια ευρώ. Και αναφέρομαι στον πρώτο πυλώνα.

Ο δεύτερος πυλώνας είναι το σχέδιο ανασυγκρότησης και ανάπτυξης το οποίο βασίστηκε σε συνεργασία με τη «ΔΙΑΝΕΟΣΙΣ». Πάμε να δούμε τι έχει υλοποιηθεί μέχρι τώρα και το χρονοδιάγραμμα που ζητήσατε. Ξεκίνησε η εκπόνηση του σχεδίου ανασυγκρότησης και ανάπτυξης της Ηλείας με έμφαση την Αρχαία Ολυμπία. Ξεκίνησε έχοντας ως βασικό συστατικό τη διαβούλευση με την τοπική κοινωνία και τους τοπικούς φορείς. Τον Ιούλιο του 2022 διοργανώθηκε στην Αρχαία Ολυμπία σχετικό αναπτυξιακό συνέδριο. Ξεκίνησε η διαβούλευση και τέθηκαν οι προτάσεις. Μάλιστα, για να επιτευχθεί ο συντονισμός μεταξύ μελετητών, τοπικής κοινωνίας και κυβέρνησης, η κυβερνητική επιτροπή κρατικής αρωγής προχώρησε σε σύσταση κυβερνητικής υποεπιτροπής για την Ηλεία τον Φεβρουάριο του 2023. Υπάρχει, λοιπόν, αρμόδια κυβερνητική επιτροπή.

Τον ίδιο μήνα παραδόθηκε η μελέτη της «ΔΙΑΝΕΟΣΙΣ» στην επιτροπή και ξεκίνησαν οι συναντήσεις εργασίας, συναντήσεις με όλους τους βασικούς παράγοντες για την παρουσίαση των ευρημάτων της μελέτης και τον καθορισμό της στρατηγικής υλοποίησης. Και οι δήμοι είναι βασικοί παράγοντες. Δεν μπορούμε να μη λάβουμε υπ’ όψιν μας τις προτάσεις τους. Όπως γνωρίζετε και αναφέρατε -το συζητήσαμε και εδώ προ μηνών- οι περισσότερες δημοτικές αρχές αλλάξαν στην Ηλεία με αποτέλεσμα να πρέπει να επικαιροποιήσουμε τη διαδικασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα πάρω λίγο χρόνο απ’ τον χρόνο της δευτερολογίας μου, κύριε Πρόεδρε.

Έτσι, τον Ιανουάριο του 2024, πραγματοποιήσαμε νέα εκδήλωση στην Αρχαία Ολυμπία εν αναμονή της προτεραιοποίησης των προτεινόμενων έργων από τους δήμους. Τώρα τα έργα πλέον έχουν προτεραιοποιηθεί και έχουμε προχωρήσει στο επόμενο στάδιο. Είναι το στάδιο της αξιολόγησης του επιπέδου ωρίμανσης των έργων τα οποία έχουν προκριθεί από τους δήμους και φυσικά, την περιφέρεια, ώστε μέχρι τέλος του έτους να συνδεθούν με χρηματοδοτικά εργαλεία και πηγές για να ξεκινήσουν οι διαδικασίες υλοποίησής τους. Αυτό παρουσιάσαμε και τον περασμένο Οκτώβριο στην Αρχαία Ολυμπία όπου πραγματοποιήθηκε συνάντηση εργασίας της αρμόδιας κυβερνητικής επιτροπής.

Συνεπώς, η υλοποίηση του σχεδίου προχωρά κανονικά σε ένα πλαίσιο συνεργασίας με όλους και κυρίως, σε επαφή και διαβούλευση με την τοπική κοινωνία. Με όλους δουλεύουμε εντατικά για την ολοκλήρωση των απαραίτητων βημάτων για την ολοκλήρωση των διαδικασιών και την προώθηση του σχεδίου ανάπτυξης της Ηλείας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, προφανώς, έχουμε διαφορετική αντίληψη για τον χωροχρόνο. Λέτε ότι όλα γίνονται στον σωστό χρόνο και ως διαδικασία, αλλά τριάμισι χρόνια μετά από την καταστροφή δεν έχουν ολοκληρωθεί οι αποζημιώσεις στους πληγέντες. Από τον Αύγουστο του 2021 φτάνουμε Δεκέμβριο του 2024 και δεν έχουν δοθεί στο σύνολο οι αποζημιώσεις στους πληγέντες. Πριν από επτά μήνες μου είπατε για αθροιστική δημοσιονομική επίπτωση 45 εκατομμύρια. Τώρα το ανεβάσατε στα 47. όμως, οι πληγέντες τριάμισι χρόνια μετά δεν έχουν αποζημιωθεί εν ολοκλήρω. Κι αυτό εσείς το θεωρείτε φυσιολογικό. Πρώτον αυτό.

Δεύτερον, λέτε ότι η πορεία του σχεδίου ανασυγκρότησης συνεχίζεται κανονικά τρία χρόνια μετά από τη δέσμευση του κ. Μητσοτάκη στην πυρόπληκτη Αρχαία Ολυμπία ότι θα γίνει γρήγορα σχέδιο ανασυγκρότησης της περιοχής. Έχουν περάσει, λοιπόν, ακριβώς τρία χρόνια. Δεν έχει γίνει απολύτως τίποτα πέρα από συζητήσεις, συναντήσεις, διαβουλεύσεις. Το μόνο που έχει γίνει είναι το παραδοτέο της «ΔΙΑΝΕΟΣΙΣ», η οποία πραγματικά έκανε μία σοβαρή και τεκμηριωμένη δουλειά που, όμως, μέχρι στιγμής μένει εντελώς αναξιοποίητη.

Και, βεβαίως, μένουν και εντελώς εμβρόντητοι κάτοικοι της περιοχής, οι οποίοι ακούν μια Κυβέρνηση να λέει ότι εμείς τα δρομολογούμε στον χρόνο που πρέπει. Έχουν περάσει τρία χρόνια και δεν έχουν αποζημιωθεί για τις καταστροφές. Έχουν περάσει τρία χρόνια και δεν βλέπουν να κινείται τίποτα.

Εσείς λέτε τώρα ότι στο τέλος της χρονιάς θα πάρετε τις προτάσεις των δήμων. Εγώ αναρωτιέμαι, χρειάζεται έναν χρόνο να σας στείλουν οι δημοτικές αρχές τις δικές τους προτάσεις για το με ποια έργα, από αυτά που έχει βάλει η «ΔΙΑΝΕΟΣΙΣ» στην πρόταση της, συμφωνούν ή διαφωνούν;

Εγώ νομίζω, κύριε Υπουργέ, ότι δεν λέτε την αλήθεια. Παίζετε καθυστέρηση. Δεν έχετε βάλει την ανασυγκρότηση του Νομού Ηλείας σε προτεραιότητα, όχι χρηματοδοτική -αυτό είναι σαφές και νομίζω έγινε ακόμα πιο σαφές και από την προηγούμενη απάντηση του Υφυπουργού Υποδομών και Μεταφορών-, αλλά ούτε καν σε πολιτική προτεραιότητα.

Είναι, όμως, μία περιοχή που την έχετε επισκεφθεί και εσείς. Έχετε δεσμευτεί και εσείς και ο Πρωθυπουργός ότι θα κάνετε σχέδιο ανασυγκρότησης και αναδόμησης της περιοχής. Ο χρόνος περνάει. Τα προβλήματα χειροτερεύουν. Το ξέρετε πολύ καλά αυτό. Γίνεστε δέκτης αιτημάτων και πορισμάτων και θέσεων από θεσμικούς φορείς του Νομού Ηλείας για το πώς αυτές οι πυρκαγιές έχουν οδηγήσει σε οικονομικό μαρασμό ένα γενικότερο κομμάτι πρωτογενούς τομέα και μεταποίησης. Και η Κυβέρνηση μας λέει σήμερα, Νοέμβριο του 2024, ότι τέλος της χρονιάς θα πάρει τις προτάσεις και θα δει το 2025 το αν, το πώς και με ποιο χρονοδιάγραμμα θα κινηθεί. Επίσης, δεν μας λέτε σήμερα ότι το χρονοδιάγραμμα, όταν θα λάβουμε τις προτάσεις των δημοτικών αρχών, θα είναι αυτό και το μοντέλο χρηματοδότησης θα είναι αυτό. Πάλι όλα στον αέρα, μία θολή αναφορά. Ουσιαστικά το αφήνετε να περάσει, μπας και ξεχαστεί.

Σας διαβεβαιώνω, όμως, ότι τα προβλήματα είναι τόσο σοβαρά που οι πολίτες και οι φορείς της Ηλείας δεν μπορούν να τα αφήσουν να ξεχαστούν. Άρα, έστω και τώρα -και το λέω καλοπροαίρετα- βάλτε σε πολιτική και χρηματοδοτική προτεραιότητα το σχέδιο ανασυγκρότησης της Ηλείας, γιατί είναι ένα θέμα που δεν αφορά μόνο στο μέλλον του τόπου, αλλά αφορά και στην αξιοπιστία του Πρωθυπουργού, ο οποίος δεσμεύτηκε, αλλά σήμερα είναι έκθετος στα μάτια του ηλειακού λαού.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε συνάδελφε, όσον αφορά στην κρατική αρωγή αναφέρεστε στο φυτικό κεφάλαιο. Όλα τα άλλα σχήματα και εργαλεία της κρατικής αρωγής έχουν υλοποιηθεί και στην Ηλεία, όπως και στις άλλες περιοχές. Το κομμάτι του φυτικού κεφαλαίου, που είναι σε εκκρεμότητα, είναι καθώς χορηγήθηκε η προκαταβολή των 50 ευρώ ανά δέντρο στο 50% της τιμής, όταν τα προηγούμενα χρόνια και το καθεστώς που ίσχυε επί των δικών σας κυβερνήσεων ήταν 21 ευρώ και το λάμβαναν μετά από τέσσερα χρόνια. Τώρα λάβανε μέσα σε λίγους μήνες 50 ευρώ ανά δέντρο. Και αφού ολοκληρωθεί -που έχει ολοκληρωθεί- και μας τις στέλνει τις επόμενες ημέρες, την επόμενη περίοδο ο ΕΛΓΑ τις εκτιμήσεις για τη ζημιά εξατομικευμένα σε κάθε χωράφι, όσον αφορά τις ζημιές στο φυτικό κεφάλαιο, θα δοθεί και το υπόλοιπο 50%, τα υπόλοιπα 50 ευρώ.

Άρα, τα υπόλοιπα άλλα μέτρα της κρατικής αρωγής έχουν υλοποιηθεί. Αυτό είναι σε εκκρεμότητα, που έχει την ιδιαιτερότητα του ελέγχου από τον ΕΛΓΑ που σας ανέφερα. Όπως ανέφερα και στην πρωτολογία μου και παρουσίασα ξεκάθαρα όλα τα βήματα της προεργασίας.

Αρχικά είναι η μελετητική προεργασία από την επιστημονική ομάδα, η οποία παίρνει χρόνο. Παραδόθηκε. Στη συνέχεια έχουμε την προεργασία με τους τοπικούς παράγοντες για τα έργα και τις παρεμβάσεις. Δεν θα επιβάλλουμε εμείς ποια έργα θα υλοποιηθούν σε κάθε δήμο. Καλούμε τους δήμους να μας πουν ποια έργα θέλουν. Έργα και παρεμβάσεις που έρχονται επιπρόσθετα φυσικά και έρχονται να συμπληρώσουν το αναπτυξιακό έργο που υλοποιείται στην Ηλεία τα τελευταία χρόνια με εμβληματικά έργα, όπως το Πάτρα-Πύργος, που τα προηγούμενα χρόνια το ακούγαμε, δεν το βλέπαμε. Τώρα, όμως, βλέπουμε και υλοποιείται και μια σειρά από άλλες πρωτοβουλίες.

Προς αυτή την κατεύθυνση, λοιπόν, τον επόμενο μήνα στην Αμαλιάδα θα γίνει η επόμενη συνεδρίαση της κυβερνητικής επιτροπής σε συνέχεια της συνεργασίας που έχουμε με τους δήμους ως προς την ωρίμανση και τη χρηματοδότηση των έργων που έχουν προτεραιοποιηθεί. Εκεί θα ανακοινωθούν αυτά τα έργα, τα οποία ο κάθε δήμος έχει βάλει μπροστά και θα προχωρήσουν χωρίς να σημαίνει ότι αυτά θα είναι τα τελευταία. Θα αξιοποιήσουμε και στη συνέχεια και άλλα έργα -έργα για τους δήμους, έργα και για την περιφέρεια- και παράλληλα υλοποιούνται και άλλες κυβερνητικές πρωτοβουλίες από τα συναρμόδια Υπουργεία, όπως από το Υπουργείο Περιβάλλοντος και Ενέργειας, έργα μέσα από την αξιοποίηση ευρωπαϊκών, αλλά και να είστε σίγουρος και εθνικών πόρων από όλα τα διαθέσιμα χρηματοδοτικά εργαλεία και κυρίως, το Πρόγραμμα Δημοσίων Επενδύσεων, όπως έχει γίνει και μέχρι τώρα στον πρώτο πυλώνα του σχεδίου στήριξης και αποκατάστασης.

Το σχέδιο, λοιπόν, είναι δυναμικό, καθώς ο στόχος του συνεχώς εμπλουτίζεται με γνώμονα τη δημιουργία των προϋποθέσεων για την αξιοποίηση των συγκριτικών πλεονεκτημάτων της περιοχής και εδώ νομίζω είμαστε στην ίδια πλευρά. Στόχος μας είναι η περιοχή, όπως φαντάζομαι και δικός σας, η Ηλεία, η Αρχαία Ολυμπία όχι μόνο να είναι όπως πριν από τις φυσικές καταστροφές, αλλά να είναι καλύτερη από πριν. Θα το πετύχουμε σε συνεργασία με όλους και μαζί σας και θα συνεχίσουμε να δουλεύουμε εντατικά.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε την τέταρτη με αριθμό 152/4-11-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κ.Ο. «ΕΛΛΗΝΙΚΗ ΛΥΣΗ» κ. Στυλιανού Φωτόπουλουπρος την Υπουργό Πολιτισμούμε θέμα: «Διακοπή της παραγωγής της κινηματογραφικής ταινίας «Καποδίστριας» ελλείψει χρηματοδότησης».

Ορίστε, κύριε συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, θεωρώ ότι με τη συγκεκριμένη ερώτηση είναι μια καλή ευκαιρία να συζητήσουμε τα αυτονόητα. Δεν έχουμε καμμία διάθεση αντιπολιτευτικής λογικής ούτε πιστεύω ότι είμαστε εδώ για να χάνουμε ούτε τον δικό μου ούτε τον δικό σας χρόνο, πολύ περισσότερο.

Είναι και ουσιαστικό θέμα και σημειολογικό να συζητάμε εντός της Βουλής των Ελλήνων μια κινηματογραφική παραγωγή, η οποία αφορά στον Ιωάννη Καποδίστρια, για τον λόγο αυτό καθαυτό, για το ποιος ήταν ο Ιωάννης Καποδίστριας. Μιλάμε για τον άγιο της πολιτικής, άρα θεωρώ ότι είναι το καταλληλότερο σημείο να συζητήσουμε για αυτή την ταινία. Μιλάμε για έναν παγκόσμιο Έλληνα, τον Υπουργό Εξωτερικών της τότε αυτοκρατορικής Ρωσίας, τον αναμορφωτή της Ελβετίας, ένα πρόσωπο με ξεχωριστή βαρύτητα για τον 19ο αιώνα στην εξωτερική πολιτική της Ευρώπης, το αντίβαρο στον Μέτερνιχ και στην Ιερά Συμμαχία, τον πρώτο Κυβερνήτη της Ελλάδας.

Θεωρώ ότι πρέπει η ζωή του να συνεχίσει να μεταδίδεται για λόγους εθνικούς, για λόγους ιστορικούς, για λόγους πολιτισμού, αλλά και για λόγους επίδειξης ήπιας ισχύος, όπως είναι ο πολιτισμός και όπως μεταφέρεται μέσω των πλατφορμών στο εξωτερικό και αναμεταδίδεται. Νομίζω ότι όλοι έχουμε μια εικόνα το τι ακριβώς κάνει η γείτονα μας εξ ανατολών, η Τουρκία και τι προσπαθεί να κάνει τα τελευταία χρόνια με τηλεοπτικές παραγωγές αρκετών εκατομμυρίων.

Δεν είμαστε σε φάση, από δημοσιονομικής πλευράς, που θα μπορούσαμε να σπαταλήσουμε χρήματα, αλλά νομίζω ότι ο Ιωάννης Καποδίστριας δεν είναι ο οποιοσδήποτε. Είναι ένα σύμβολο για όλους, ένα σύμβολο για τον λαό και ένα σύμβολο, κυρίως, για όσους ασχολούνται με τα κοινά και με την πολιτική.

Θα ήθελα μια απάντηση πάνω σ’ αυτό.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Τον λόγο έχει ο Υφυπουργός Πολιτισμού κ. Φωτήλας.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Σας ευχαριστώ,κύριε Πρόεδρε.

Κύριε συνάδελφε, σήμερα, προφανώς, εδώ είμαστε για να μιλήσουμε για οπτικοακουστικές παραγωγές, για κινηματογράφο, για ταινίες. Δεν είμαστε για να μιλήσουμε για την ελληνική ιστορία. Όλοι γνωρίζουμε και δεν χρειάζεται κανένας να μας θυμίσει το μεγαλείο και το πολιτικό ανάστημα του ανδρός. Όλοι το γνωρίζουμε. Δεν είναι αυτό το αντικείμενο της συζήτησης.

Επιλέγω στην πρωτολογία μου να μην σας απαντήσω εγώ, να σας απαντήσει ο ίδιος ο δημιουργός της ταινίας «Καποδίστριας», ο μεγάλος μας σκηνοθέτης, βραβευμένος, ο Γιάννης Σμαραγδής.

Δεν ξέρω αν το ξέρετε, πριν από εσάς, κάποιος άλλος συνάδελφος από άλλο κόμμα, το κόμμα Νίκη, κατέθεσε αντίστοιχη ακριβώς ερώτηση, την οποία ενώ ήρθα να την απαντήσω, πληροφορήθηκα ότι απεσύρθη τελευταία στιγμή. Στη συνέχεια έμαθα γιατί απεσύρθη, διότι ο δημιουργός, ο μεγάλος σκηνοθέτης Γιάννης Σμαραγδής της ταινίας «Καποδίστριας», επικοινώνησε με τον συνάδελφό της Νίκης και του είπε: «Αποδοκιμάζω αυτό που κάνεις. Σε παρακαλώ πολύ να σταματήσεις να το κάνεις, γιατί εγώ θα προβώ και σε δημόσια δήλωση» και αυτό έκανε. Αυτή, λοιπόν, θα σας διαβάσω. Και για την πρωτολογία μου αυτή είναι η απάντηση στην ερώτηση σας.

Επιστολή, λοιπόν, διαμαρτυρίας του σκηνοθέτη Γιάννη Σμαραγδή για την επίκαιρη ερώτηση Βουλευτή της Νίκης για την ταινία «Καποδίστριας»: «Με μεγάλη μου λύπη ήρθε σε γνώση μου η αχαρακτήριστη επίκαιρη ερώτηση στη Βουλή των Ελλήνων του Βουλευτή της Νίκης, Νικολάου Παπαδόπουλου, που εμφανώς χρησιμοποιεί την ταινία μας «Καποδίστριας» για να πλήξει κυρίως το κύρος της φίλης Υπουργού Πολιτισμού κ. Λίνας Μενδώνη.

Σε αυτό το ατόπημα υπέκυψε ο ως άνω Βουλευτής, παρ’ ότι στην προσπάθειά του να με πείσει, τον απέτρεψα κατηγορηματικά. Με κανέναν τρόπο να μην αναφερθεί στην ταινία «Καποδίστριας». Του έκανα μάλιστα, σαφές, ότι το Ελληνικό Κέντρο Κινηματογράφου αρνήθηκε να ενισχύσει, δηλαδή να χρηματοδοτήσει την ταινία, πλην όμως το Ελληνικό Κέντρο Κινηματογράφου είναι ανεξάρτητος φορέας που απλά υπάγεται στο Υπουργείο Πολιτισμού. Πλέον, όμως, αποφάσισε το Υπουργείο Πολιτισμού να ενταχθεί το ΕΚΚ στο ΕΚΟΜΕ, όπου οι χρηματοδοτήσεις γίνονται με άλλα κριτήρια και όπου γενικός διευθυντής είναι ο κ. Λεωνίδας Χριστόπουλος, ένας εξαιρετικά σοβαρός και ακριβοδίκαιος άνθρωπος που είναι εγγύηση για τη χρηστή αξιολόγηση.

Η δυσαρέσκεια μου δε, εκτός των άλλων, εδράζεται και στο γεγονός ότι τα αισθήματα μου για την Υπουργό κ. Μενδώνη που προσπάθησε να λασπώσει ο Βουλευτής με πολλούς τρόπους, έχει βοηθήσει την ταινία «Καποδίστριας», αλλά και επειδή πιστεύω ότι είναι η καλύτερη Υπουργός Πολιτισμού της Μεταπολίτευσης, ακριβώς γιατί από το πόστο της υπερασπίζεται σταθερά το παλίμψηστο του ελληνικού πολιτισμού που μας γέννησε και που δημιούργησε ολόκληρο τον δυτικό πολιτισμό.».

Και κλείνει ο μέγας σκηνοθέτης και δημιουργός του έργου, για το οποίο κάνατε την επίκαιρη ερώτηση, λέγοντας, ότι «ως άνθρωπος του πολιτισμού, συνιστώ σε όλους τους πολιτευόμενους να μην ανακατεύουν στις μικροκομματικές επιδιώξεις τους την τέχνη και τους ανθρώπους της, που έργο τους είναι να γίνουν δύναμη και αισιοδοξία αλλά και παρηγοριά ψυχής».

Νομίζω, ότι σας απάντησε πάρα πολύ εύστοχα ο ίδιος ο δημιουργός για την ερώτηση σας. Στη δευτερολογία, θα έχουμε τη δυνατότητα να πούμε ακόμα περισσότερα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Στυλιανός Φωτόπουλος για τη δευτερολογία του.

**ΣΤΥΛΙΑΝΟΣ ΦΩΤΟΠΟΥΛΟΣ:**  Κύριε Υπουργέ, όπως ακριβώς το είπατε, νομίζετε ότι μου απάντησε. Και λέω νομίζετε για τους εξής λόγους. Πρώτον, δεν κάνω μικροπολιτική, νομίζω ότι το κατέστησα σαφές από την πρωτολογία μου. Δεν γνωριζόμαστε προσωπικά, δεν έχετε κανέναν λόγο να με γνωρίζετε, αλλά στον ενάμιση χρόνο που είμαι Βουλευτής, σας διαβεβαιώ ότι δεν κάνω μικροπολιτική και δεν παίζω με θέματα τόσο σοβαρά, όπως τα εθνικά.

Επίσης, να σας πω, ότι με εμένα, τουλάχιστον, δεν επικοινώνησε κανένας. Αν επικοινώνησε με άλλον συνάδελφο, προσπάθησε να πείσει ο σκηνοθέτης ή ο συνάδελφος δεν τον άκουσε ή ο συνάδελφος δεν έγινε δεκτικός των προτάσεών του, αυτό αφορά στον ίδιο, δεν αφορά σε εμένα.

Εγώ μιλάω για ένα θέμα το οποίο θεωρώ εθνικό. Εγώ διαβάζω ότι από το Ελληνικό Κέντρο Κινηματογράφου, το οποίο όπως είπατε και εσείς είναι ένας ανεξάρτητος φορέας, δίνονται εκατομμύρια για άλλες παραγωγές, οι οποίες δεν προάγουν ούτε τον ελληνικό πολιτισμό ούτε την ελληνική ιστορία και ταυτόχρονα, την ίδια στιγμή που μιλάμε, μία ταινία με εθνικό ενδιαφέρον, με εθνικό χαρακτήρα, μία ταινία της οποίας, χωρίς να την έχουμε δει φυσικά, θεωρούμε ότι το θέμα και η δομή θα ήταν και εκπαιδευτικό για όλους εμάς. Πιθανόν εσείς θεωρείτε ότι τα ξέρετε όλα, αλλά υπάρχει κόσμος έξω, ο οποίος δεν είναι στη δική σας διανοητική και εκπαιδευτική κατάσταση και να μην τα ξέρει τόσο καλά, όπως εσείς και θα έπρεπε και μέσω των οπτικοακουστικών μέσων και μέσω του κινηματογράφου να εκπαιδευτεί, αφού πολλοί έχουν αφήσει τα βιβλία στην άκρη. Άρα, θεωρούμε ότι αυτό θα ήταν στη σωστή κατεύθυνση και θα έπρεπε το Ελληνικό Κέντρο Κινηματογράφου να το χρηματοδοτήσει. Από εκεί και πέρα, τα υπόλοιπα δεν έχω λόγο να τα σχολιάσω.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υπουργός κ. Φωτήλας.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Σας ευχαριστώ, κύριε Πρόεδρε.

Κατ’ αρχάς, δεν τα ξέρω όλα και δεν είμαι εγώ αυτός που αξιολογώ τις προτάσεις και τις ταινίες ποιες πρέπει να στηριχθούν και να χρηματοδοτηθούν. Αλίμονο! Υπάρχει μια επιτροπή, ξέρετε, από εγνωσμένου κύρους καλλιτέχνες και ανθρώπους της τέχνης, γιατί δεν φτάνει να λέμε κάνω μια ταινία για τον Καποδίστρια και να πρέπει αυτό, σώνει και καλά, να χρηματοδοτηθεί. Δεν φτάνει, δηλαδή, ο τίτλος, κάνω μια ταινία για τον Περικλή, κάνω μια ταινία για τον Σωκράτη. Αυτό είναι πάρα πολύ καλό, αλλά δεν φτάνει για να χρηματοδοτήσεις μία παραγωγή. Για να χρηματοδοτήσεις μια παραγωγή υπάρχουν πολλά και διάφορα κριτήρια, οικονομικά κριτήρια, πολιτιστικά κριτήρια, κριτήρια μάρκετινγκ, χίλια κριτήρια, τα οποία δεν τα κρίνει ο Υπουργός. Εκτός αν εσείς πιστεύετε ότι θα έπρεπε να καταργήσουμε τις επιτροπές αυτές και ο εκάστοτε Υπουργός, σύμφωνα με τη δική του αξιολογική κρίση και τη δική του καλλιτεχνική άποψη, να κρίνει όλες τις προτάσεις προσωπικά. Εμείς δεν πιστεύουμε ότι είναι σωστό.

Τώρα, επειδή παρατήρησα πραγματικά ότι στην ερώτησή σας υπάρχει μία σύγχυση, πρέπει να καταλάβουμε ότι είναι άλλο πράγμα το ένα κι άλλο πράγμα το άλλο. Στηρίζετε -λέει- τις ξένες παραγωγές και όχι τις ελληνικές. Μην τα μπλέκετε, διότι δεν είναι το ίδιο πράγμα. Και σας συνιστώ, όταν θέτετε μία επίκαιρη ερώτηση, στους συνεργάτες που σας βοηθούν -και πολύ καλά κάνετε, γιατί όλοι έχουμε συνεργάτες που μας βοηθούν- να τους πείτε να σας εξηγούν ακριβώς πώς έχει η κατάσταση.

Υπήρχαν, λοιπόν, μέχρι πρότινος δύο φορείς που τώρα έχουν συγχωνευτεί σε έναν, αλλά οι λειτουργίες συνεχίζουν να είναι οι ίδιες. Υπάρχει ο πρώην ΕΚΟΜΕ τον οποίο πρέπει να τον δούμε ως ένα επιχειρηματικό εργαλείο. Τα κριτήρια τα οποία θέτει, για να στηρίξει ξένες εγχώριες ή και συμπαραγωγές, είναι αμιγώς, θα έλεγα, πρωτίστως οικονομικά και αυτό πρέπει να είναι έτσι, διότι το θέλουμε. Μπορώ να σας πω και να σας δώσω την έκθεση του ΙΟΒΕ, σύμφωνα με την οποία κάθε ευρώ που επενδύουμε σε μία οπτικοακουστική παραγωγή που έρχεται από το εξωτερικό, μας φέρνει πίσω τουλάχιστον δυόμισι.

Όταν, λοιπόν, ο ΕΚΟΜΕ φέρνει ένα εργαλείο το οποίο λέγεται cash rebate σημαίνει ότι αυτός ο οποίος θα έρθει από έξω -ο Κόπολα- για να φτιάξει μια ταινία στην Ελλάδα θα ξέρει για το 40% των λεφτών που θα χαλάσει στις επιλεκτικές δαπάνες που εμείς βάζουμε και θα έρθει σίγουρα στην Ελλάδα, γιατί τα άλλα υπάρχουν. Και η χώρα και η ομορφιά και ο ήλιος και η θάλασσα. Αυτό ήταν το θέμα. Τώρα έρχεται. Βάζει ένα εκατομμύριο και παίρνει πίσω τα τετρακόσια. Τα εξακόσια μένουν εδώ, σε αυτή τη χώρα. Κάθε εκατομμύριο που δίνουμε στον κάθε κ. Κόπολα, για να κάνει την ταινία του -η επίσημη έκθεση του ΙΟΒΕ το λέει- μας φέρνει τριάντα δύο θέσεις εργασίας. Άρα, αυτό το θέλουμε.

Αυτό, όμως, είναι άλλο από αυτό που κάνει το Ελληνικό Κέντρο Κινηματογράφου, όπου εκεί δεν είναι το κριτήριο ούτε οικονομικό ούτε επιχειρηματικό. Το Ελληνικό Κέντρο Κινηματογράφου είναι ένας θεσμός, για να προστατεύσουμε, να στηρίξουμε και να αναδείξουμε τον Έλληνα δημιουργό -μην το μπλέκετε- και βάζουμε κριτήρια όχι οικονομικά, αλλά πολιτισμικά και πολιτιστικά. Αυτό το εργαλείο, λοιπόν, εμείς το διπλασιάσαμε σήμερα έναντι αυτού που βρήκαμε στο παρελθόν. Άρα, να μην μπλέκουμε τα πράγματα. Θέλουμε ξένες παραγωγές, διότι μας φέρνουν ανάπτυξη, διότι μας δημιουργούν θέσεις εργασίας και θέλουμε και ελληνικές παραγωγές και στήριξη στους Έλληνες δημιουργούς, προκειμένου να αναδείξουμε τον πολιτισμό μας.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ**. ΒΑΣΙΛΕΙΟΣ ΒΙΛΙΑΡΔΟΣ**)

Ξαναλέω, όμως, το εξής: Δεν ξέρω αν εσείς θεωρείτε ότι μία πρόταση που έρχεται για έναν οποιοδήποτε Καποδίστρια, Περικλή, Σωκράτη, Ισοκράτη, από μόνη της φτάνει για να πάρει χρηματοδότηση. Χρειάζεται μια σειρά από άλλα κριτήρια. Αυτά τα κριτήρια, λοιπόν, έκρινε μια ανεξάρτητη επιτροπή ότι δεν τα πληρούσε. Εγώ δεν είμαι εκείνος που θα κρίνω το αποτέλεσμα της επιτροπής, έτσι έκρινε και μάλιστα, στην απάντηση που έδωσε το Ελληνικό Κέντρο Κινηματογράφου, για να το πω και αυτό, είπαν στον κ. Σμαραγδή, τον δημιουργό που σας είπα στην πρωτολογία μου, ότι «μπορείτε να καταθέσετε ξανά την πρότασή σας, έχετε τη δυνατότητα και δεύτερη φορά», το οποίο δεν το έκανε και δεν το έκανε, προφανώς, διότι περίμενε την ένωση του Ελληνικού Κέντρου Κινηματογράφου με το ΕΚΟΜΕ, όπου εκεί βέβαια, όπως μας είπε ο ίδιος, έχει καταφέρει και έχει εισαγάγει το έργο του προς χρηματοδότηση.

Οπότε να είστε σίγουρος και ήσυχος ότι θα απολαύσουμε το έργο αυτό του μεγάλου δημιουργού στη μεγάλη οθόνη, χάρη στη χρηματοδότηση ελληνικών οργανισμών που εμείς φτιάξαμε.

Να είστε καλά!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με τη συζήτηση της πρώτης με αριθμό 159/6-11-2024 επίκαιρης ερώτησης δεύτερου κύκλου του Βουλευτή Λακωνίας της Κ. Ο. «ΝΕΑ ΔΗΜΟΚΡΑΤΙΑ» κ. Αθανάσιου Δαβάκη προς τον Υπουργό Αγροτικής Ανάπτυξης και Τροφίμων, με θέμα: «Προβλήματα στην ελαιοπαραγωγή από ανομβρία και υψηλές θερμοκρασίες».

Θα απαντήσει ο Υφυπουργός κ. Διονύσιος Σταμενίτης.

Ο κύριος συνάδελφος έχει τον λόγο για να πρωτολογήσει για δύο λεπτά.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε.

Κύριε Υπουργέ, παραβιάζω ανοιχτές θύρες, αν σας πω ότι η πρόσφατη, εδώ και αρκετούς μήνες, λειψυδρία, ξηρασία, ανομβρία, η οποία επικρατεί στη χώρα, παρά τις πρόσφατες, θα έλεγα, πολύ ωφέλιμες βροχές, έχει δημιουργήσει τεράστιο ζήτημα στη φυτική, κυρίως, παραγωγή, στην πρωτογενή παραγωγή και όχι μόνον, αλλά και σε όλους τους Έλληνες αγρότες και κτηνοτρόφους.

Οι ξερικές ελιές, δηλαδή οι μη αρδευόμενες ελιές, βρίσκονται σε πολύ άσχημη κατάσταση. Έχουν πρόβλημα. Δεν ξέρουμε αν του χρόνου θα έχουν καρπό, αν θα υπάρξει καρποθεσία. Έχουν αλλάξει χρώμα. Άμα έρθετε στο Νομό Λακωνίας, θα δείτε ότι υπάρχει μόνο η φλούδα και το κουκούτσι στην ελιά σε πάρα πολλές ελιές. Και επίσης από πράσινη που είναι ελιά, έχει μαυρίσει με ό,τι αυτό σημαίνει και για την ποιότητα του ελαιολάδου το οποίο θα παραχθεί.

Περιγράφω μια ζοφερή εικόνα, διότι πραγματικά έτσι είναι. Αφήνω και τις πορτοκαλιές οι οποίες ιδιαίτερα τα ομφαλοφόρα, τα μέρλιν πορτοκάλια είναι μικρόκαρπα και αυτό συντείνει στη δυσκολία η οποία υπάρχει. Όλα αυτά δημιουργούν ένα βασικό ερώτημα, ερώτημα των πολιτών όχι μόνο δικό μου, των αγροτών μας, οι οποίοι ζητούν μία στήριξη σε ένα πρωτόγνωρο φαινόμενο που υπήρξε στην ελληνική επικράτεια αυτό το καλοκαίρι και το οποίο έχει επεξετάθη και τους φθινοπωρινούς μήνες, που δημιούργησε ένα τεράστιο ζήτημα όσον αφορά τη φυτική παραγωγή, ελιές, πορτοκαλιές κυρίως, οι οποίες αυτή τη στιγμή βρίσκονται σε μια πάρα πολύ δύσκολη κατάσταση, ενώ έχει ήδη ξεκινήσει η ελαιοσυλλογή.

Σκοπός αυτής της ερώτησης, λοιπόν, είναι να εκμαιεύσω, να ρωτήσω, να ζητήσω ποιος σχεδιασμός υπάρχει εκ μέρους της πολιτείας πέραν των συγκεκριμένων υποστηρικτικών οργανισμών ΕΛΓΑ, ΚΟΕ, Κρατική Οικονομική Ενίσχυση; Πώς σχεδιάζεται εκ μέρους της κυβερνητικής πολιτικής να στηριχθεί ο Έλληνας αγρότης και κτηνοτρόφος κατ’ επέκταση -διότι αφορά και τις χορτολιβαδικές εκτάσεις όταν δεν βρέχει όσον αφορά την τροφή των ποιμνίων- προς αυτή την κατεύθυνση, στη λογική μιας στήριξης σε ένα φαινόμενο που όλη τη χώρα την έχει συγκλονίσει, που είναι της λειψυδρίας, της ξηρασίας και της κλιματικής αλλαγής, όπως συνήθως συνηθίζουμε να λέμε;

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δαβάκη.

Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, κύριε συνάδελφε, θα μπω κατευθείαν στο θέμα εξετάζοντας τα θέματα που θίγετε και αυτά δεν είναι άλλα από την κλιματική αλλαγή και το νερό. Αναφέρεστε στο σχεδιασμό της πολιτείας για την αντιμετώπιση του φαινομένου της κλιματικής αλλαγής και των επιπτώσεων που αυτό προκαλεί στην αγροτική παραγωγή.

Η διαχείριση της κλιματικής κρίσης γενικότερα και του νερού είναι μια σύνθετη αντιμετώπιση και απαιτεί μακροπρόθεσμη στρατηγική και συντονισμό πολλών θεσμών από την πλευρά της πολιτείας, Υπουργείο Περιβάλλοντος και Ενέργειας, Υπουργείο Κλιματικής Κρίσης, Υπουργείο Εσωτερικών και Τοπική Αυτοδιοίκηση, Υπουργείο Αγροτικής Ανάπτυξης και Τροφίμων με σχεδιασμό, συντονισμό δράσης, πρωτοβουλίες, πιλοτικές εφαρμογές και χρηματοδότηση.

Προφανώς δεν μπορώ να αναφερθώ από εδώ αναλυτικά στις αρμοδιότητες και τις δράσεις του κάθε Υπουργείου, ούτε να αναπτύξω τη στρατηγική και το σχεδιασμό που έχει το κάθε Υπουργείο. Θα περιοριστώ θα περιοριστώ στα καθ’ ημάς. Κατ’ εξαίρεση μόνο θα αναφερθώ, αν και δεν είναι αρμοδιότητα του Υπουργείου Αγροτικής Ανάπτυξης και Τροφίμων, στην πρωτοβουλία για την ίδρυση του Οργανισμού Διαχείρισης Υδάτων στο πρότυπο του οποίου πιστεύω και φιλοδοξούμε να υπηρετούν και να λειτουργήσουν και οργανισμοί σε άλλες περιφέρειες.

Για το Υπουργείο μας τώρα, η βέλτιστη διαχείριση του υδατικού αποθέματος αποτελεί στρατηγικό στόχο. Για την εξυπηρέτηση αυτού του στόχου χρησιμοποιούμε όλα τα διαθέσιμα μέσα και χρηματοδοτικά εργαλεία. Ενδεικτικά αναφέρω τη «Δράση 431» «Υποδομές Εγγείων Βελτιώσεων» του Προγράμματος Αγροτικής Ανάπτυξης 1420, το Τομεακό Πρόγραμμα Ανάπτυξης του Υπουργείου Αγροτικής Ανάπτυξης 2125, το «Ύδωρ 2.0», το μεγαλύτερο πρόγραμμα αρδευτικών έργων των τελευταίων πενήντα ετών. Είναι έργα τα οποία θα πραγματοποιηθούν μέσω ΣΔΙΤ με χρηματοδότηση από το Ταμείο Ανάκαμψης και από το εθνικό ΠΔΕ.

Ήδη έξι μεγάλα αρδευτικά έργα έχουν ενταχθεί σε αυτό το σχεδιασμό και τα πέντε του Ταμείου Ανάκαμψης συνολικού προϋπολογισμού 192 εκατομμύρια και την παρέμβαση Π3731.1, έργα υποδομών εγγείων βελτιώσεων του στρατηγικού σχεδίου της νέας ΚΑΠ με προϋπολογισμό 350 εκατομμύρια για τη χρηματοδότηση νέων έργων εξοικονόμησης νερού. Και τέλος είναι και το έργο της ευφυούς γεωργίας προϋπολογισμού 33 εκατομμυρίων, που φιλοδοξούμε να μεταβάλει όλη τη λογική της ελληνικής καλλιεργητής πρακτικής. Με την εγκατάσταση σύγχρονων τεχνολογιών ακριβείας θα εξορθολογίσει και επομένως θα περιορίσει τις ανάγκες για νερό με σαφές όφελος ποιοτικό και οικονομικό για τον παραγωγό.

Αναφορικά με τα έργα υποδομών τονίζω ότι ο δικός μας ρόλος είναι η εξεύρεση πόρων και σε αυτό ο Πρωθυπουργός Κυριάκος Μητσοτάκης πέτυχε τα μέγιστα, καθώς η χώρα μας, ίσως η μοναδική χώρα, κατάφερε αυτή την προγραμματική περίοδο να διατηρήσει το ποσό των 19,3 δισεκατομμυρίων ευρώ ίδιο με τα προηγούμενα. Είναι και ο σχεδιασμός των προσκλήσεων, η δημοσίευσή τους και η αξιολόγηση των προτάσεων και φυσικά έλεγχος πληρωμών.

Η πρωτοβουλία για την υποβολή προτάσεων και τη διοικητική ωρίμανση των έργων είναι δουλειά της τοπικής αυτοδιοίκησης, δηλαδή δήμων, περιφερειών είτε άλλων φορέων ανάλογα με την πρόσκληση. Αυτοί γνωρίζουν καλύτερα τις ανάγκες και υποβάλλουν προτάσεις για χρηματοδότηση και κάποιο από τα εργαλεία που διαθέτουμε εμείς. Ως εκ τούτου στο πλαίσιο της Π3731.1, που προαναφέρθηκα, θα εκδοθεί το επόμενο διάστημα πρόσκληση και μπορεί η Περιφέρεια Πελοποννήσου να υποβάλει τις προτάσεις.

Εδώ αναφέρω ότι στο Ταμείο Ανάκαμψης και Ανθεκτικότητας έχει ήδη ενταχθεί ένα από τα έξι και ένα έργο που αφορά την Περιφέρεια Πελοποννήσου. Δεν είναι στο νομό σας, αλλά είναι στη Μεσσηνία. Αυτό όμως έχει τη λογική ότι μία, μία περιοχή αποκτά μια χρηματοδότηση και έτσι λοιπόν και η περιοχή η δική σας μπορεί να είναι επιλέξιμη στα υπόλοιπα έργα.

Όσον αφορά τώρα σημειακά και τι παρεμβάσεις θα κάνουμε για το πρόβλημα που έχουν οι παραγωγοί το 2024, θα αναφερθώ στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Δαβάκη έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρίως ενδιαφέρον θα έχει η δευτερολογία σας, διότι θα εστιάζεται στο ερώτημα το οποίο σας έθεσα.

Αυτό το οποίο έχω να πω εφόσον μιλήσατε για τον συντονισμό πολλών φορέων και θεσμών, πράγματι υπάρχουν έργα υπό εξέλιξη για τη διαχείριση του νερού και για την εξοικονόμηση ύδατος και στον Νομό Λακωνίας, αλλά δυστυχώς κύριε Υπουργέ, έχουν δεκαπέντε χρόνια να γίνουν.

Και περιμένουμε την τελευταία εξαετία με μεγάλη αγωνία όλοι οι Λάκωνες και για το θέμα του φράγματος της Κελεφίνας -απ’ ότι πληροφορούμαι υπάρχει μία διάσταση μεταξύ των δύο εταιρειών, οι οποίες έχουν προκριθεί, για την κατασκευή του φράγματος- και για το θέμα του κλειστού δικτύου Τρινάσου –τα λέω τώρα εν όψει της λειψυδρίας γιατί αυτά αφορούν τον εμπλουτισμό του υπόγειου εδάφους και γενικότερα της αγροτικής παραγωγής- που περιμένουμε την επικείμενη, όπως θα αναφερθείτε τη φαντάζομαι στη δευτεροομιλία σας, πρόσκληση για τα μεγάλα έργα προκειμένου να ενταχθεί.

Αλλά μέχρι τότε υπάρχουν οι δήμαρχοι του Νομού Λακωνίας, ο Δήμος Ανατολικής Μάνης, ο Δήμος Σπάρτης, ο Δήμος Ευρώτα, ο Δήμος Μονεμβασίας, οι οποίοι εκφράζουν κραυγή αγωνίας για το επικείμενο ζήτημα που έχει να κάνει με αφετηρία και αιτία τη λειψυδρία πολλών μηνών, που περιμένει το δέντρο της ελιάς και οι πορτοκαλιές να στηριχθούν προκειμένου να αποδώσουν παραγωγικά.

Υπάρχουν επίσης φωνές ανθρώπων οι οποίοι ζητούν μικρά εγγειοβελτιωτικά έργα, τα οποία θα μπορούσε να συντονίσει το Υπουργείο σας μέσω της περιφέρειας και του προγράμματος του μέτρου το οποίο αναφέρατε, τα οποία πρέπει να ξεφύγουν από τις αγκυλώσεις της γραφειοκρατίας που είναι πάρα πολλές. Κονταροχτυπούμεθα συνέχεια με αυτό και δυστυχώς δεν έχουμε και τι να απαντήσουμε στον κόσμο, πότε θα ενταχθεί το έργο του κλειστού δικτύου Τρινάσου, πότε θα αρχίσει να κατασκευάζεται η Κελεφίνα. Είναι έργα του προγράμματος «Μπαλτατζής» της δεκαετίας 2010, 2008 κ.λπ.. Για να ξέρουμε και εμείς τι να λέμε στον κόσμο.

Και υπήρξε μία πολύ σημαντική παρέμβαση του παλιού συναδέλφου μας, του καθηγητού του κ. Ταραντίλη, σχετικά με τον ρόλο της τεχνητής νοημοσύνης στην αντιμετώπιση της κλιματικής αλλαγής και των φυσικών καταστροφών, που θα μπορούσε να στηρίξει την κυβερνητική πολιτική, που σαφέστατα εξαπλώνεται σε διάφορα επίπεδα και την οποία στηρίζω. Αλλά ελάτε στη θέση και τη δική μου που είμαι αρκετές δεκαετίες Βουλευτής ότι έργα τα οποία χρονίζουν στους διαδρόμους των Υπουργείων για πολλά χρόνια, επιτέλους πρέπει να ξεκινήσουν. Είναι το κλειστό δίκτυο Τρινάσου, κλειστός υπό πίεση αγωγός ποτίσματος και το φράγμα της Κελεφίνας. Και τα λέω επειδή μου αναφέρατε για δημόσια έργα υδροληψίας.

Από εκεί και μπρος ο στόχος της ερώτησής μου ήταν άλλος. Δηλαδή από τα συνεργεία του ΕΛΓΑ τα οποία ήρθαν και είδαν ακροθιγώς την κατάσταση που είναι τραγική, πώς θα μπορέσει να στηριχθεί το αγροτικό εισόδημα έτι περαιτέρω σε ένα καινοφανές γεγονός;

Επίσης υπάρχει χαρακτηριστικά μια πρόταση του ΤΟΕΒ της Μαγούλας, ενός προαστίου της Σπάρτης, ενός μικρού αλλά πολύ σημαντικού για την περιοχή ΤΟΕΒ –θα τα καταθέσω στα Πρακτικά αυτά για να τα δείτε- που ζητάει με συγκεκριμένο πρόγραμμα μια ενίσχυση και αναδιάρθρωση, όπως το ΤΟΕΒ Τρινάσου στην περιοχή του Δήμου Ευρώτα, δημιουργία μιας νέας κατάστασης εκεί.

Η πρόκληση είναι μεγάλη. Νομίζω ότι αυτό που συνέβη ήταν ένα καμπανάκι και πρέπει εμείς να είμαστε έτοιμοι να αντιδράσουμε ως πολιτεία, εσείς ως πολιτεία και εμείς ως στηρίζοντες την παρούσα Κυβέρνηση, και πιστεύω και προσδοκώ στην απάντησή σας ότι θα είναι πολύ καλύτερη και πιο ελπιδοφόρα από αυτό το οποίο στην αρχή συζητήσαμε.

(Στο σημείο αυτό ο Βουλευτής κ. Αθανάσιος Δαβάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δαβάκη. Πολύ σωστά αναφερθήκατε στα έργα. Είναι κάτι που θα μας εξοικονομούσε πολλές επιδοτήσεις.

Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας ευχαριστώ, κύριε Πρόεδρε.

Αγαπητέ συνάδελφε, πράγματι η μακρόχρονη παρουσία σας στη Βουλή σάς δίνει την εμπειρία να μπορείτε να καταγράψετε και να έχετε και εικόνα των έργων, πότε ξεκίνησαν και τι ακριβώς έχει συμβεί.

Πράγματι, παρατηρούνται, ειδικά στα έργα με τα φράγματα και τα γεωπολιτικά, λόγω της φύσης του έργου, μεγάλα ζητήματα με τις μελέτες και με την ολοκλήρωση των έργων. Γι’ αυτό και από το 2019, όταν ανέλαβε αυτή η Κυβέρνηση Κυριάκου Μητσοτάκη, στο Υπουργείο Αγροτικής Ανάπτυξης μπήκαμε σε μια έντονη και συγκεκριμένη διαδικασία, επί υπουργίας των τότε Υπουργών κυρίων Βορίδη και Λιβανού, και έτσι λοιπόν οργανώθηκαν το τι υπήρχε, ποια ήταν η αξία, ποια ήταν η χρηματοδότηση. Έτσι λοιπόν φτιάχτηκαν συγκεκριμένα έργα, ώστε να προωθηθούν με ΣΔΙΤ. Νομίζω ότι ο αριθμός ήταν δεκαοκτώ και τώρα έχουν προχωρήσει τα έξι για να αντιμετωπιστεί πράγματι αυτό που είπατε.

Τώρα, όμως, πράγματι υπάρχουν κι άλλες δύο προσκλήσεις, η μία που σας ανέφερα για τα μεγάλα έργα, όπου εκεί οι περιφέρειες θα πρέπει να υποβάλουν πρόταση, και υπάρχουν και τα μικρά αρδευτικά, που είναι και αυτά πολύ χρήσιμα, που εντός του 2025 θα βγει η πρόσκληση και εκεί μπορεί και οι δήμοι να υποβάλουν πρόταση, ώστε με μικρότερα έργα, με μικρότερο κοστολόγιο να αντιμετωπίσουμε μικρότερης μεν έκτασης αγροτικές εκτάσεις, αλλά πάλι πάρα πολύ χρήσιμες.

Όμως προτού μπω στο συγκεκριμένο να απαντήσω για να καταγραφούν τα έργα που γίνονται στη «Δράση 4.3.1.». Έχουν ενταχθεί και υλοποιούνται στην Πελοπόννησο έργα μεταφερόμενα από την προηγούμενη προγραμματική περίοδο, όπως αναφέρεται, συνολικού προϋπολογισμού 80.000.000 ευρώ. Εξ αυτών η μελέτη για το αρδευτικό έργο Τρινάσου Λακωνίας με προϋπολογισμό 368.000 ευρώ, που αν ολοκληρωθεί κι έχει μελετητική ωριμότητα, θα πρέπει η Περιφέρεια να το υποβάλει στο μεγάλο μας πρόγραμμα.

Επίσης μικρά έργα που εντάχθηκαν στην πρόσκληση του 2021, συνολικού προϋπολογισμού 26,8 εκατομμύρια ευρώ. Ένα εξ αυτών είναι στη Λακωνία, το αρδευτικό δίκτυο στη θέση Μικρά Νιάτα.

**ΑΘΑΝΑΣΙΟΣ ΔΑΒΑΚΗΣ:** Το έργο Τρινάσου είναι έτοιμο να ενταχθεί από το Υπουργείο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Μα σας είπα ότι αν έχει ολοκληρωθεί, θα υποβληθεί από την περιφέρεια, θα αξιολογηθεί και τώρα θα βγει η πρόσκληση. Άρα, λοιπόν, αναμένουμε σε αυτή την πρόσκληση να το υποβάλει η περιφέρεια και θα αξιολογηθεί. Μακάρι να είναι όλα καλά.

Άρα, λοιπόν, στα μικρά έργα έχει ενταχθεί το αρδευτικό δίκτυο στη θέση Μικρά Νιάτα του Αγίου Δημητρίου Δήμου Ευρώτα, προϋπολογισμού 1,75 εκατομμυρίου ευρώ, ενώ υπάρχουν και μεγάλα έργα, όπως στην πρόσκληση του 2019, με προϋπολογισμό 158 εκατομμυρίων ευρώ. Και σε αυτό, όπως είπατε, έχει ενταχθεί η κατασκευή του φράγματος Κελεφίνας του Νομού Λακωνίας, προϋπολογισμού 24 εκατομμυρίων ευρώ.

Επομένως, σε καμμία περίπτωση δεν έχουν αφεθεί αυτά. Από το 2019 και μετά κάνουμε συγκεκριμένες προσπάθειες, συγκεκριμένη οργάνωση, ώστε πράγματι να μπορούμε να αντιμετωπίσουμε τα προβλήματα που αντιμετωπίζουν οι αγρότες και κτηνοτρόφοι με το θέμα της λειψυδρίας. Και θέλουμε, και μπορούμε, και σχεδιάζουμε, και υλοποιούμε.

Αυτά είναι πράγματα που δεν γίνονται όμως από τη μια μέρα στην άλλη, το αναφέρατε, απαιτούν χρόνο και για να μπορούν να γίνουν, να αποδώσουν και να φέρουν αποτέλεσμα.

Επομένως, εύλογα, όπως και εσείς αναρωτηθήκατε, τι κάνουμε μέχρι τότε; Κι εδώ ερχόμαστε στο δεύτερο θέμα που θίγετε και αυτό είναι της καταβολής ενισχύσεων μέσω των κρατικών οικονομικών ενισχύσεων, ΚΟΕ.

Είναι αποδεδειγμένο ότι σε κάθε κρίση σταθήκαμε στο πλευρό των παραγωγών με παρεμβάσεις και οικονομική στήριξη. Η κλιματική κρίση έχει διαταράξει βασικές λειτουργίες της φυσιολογίας των φυτών, με συνέπειες στα ίδια ή στον καρπό τους. Η ακαρπία είναι μία από αυτές -και πράγματι- που έχει παρατηρηθεί τα τελευταία χρόνια σε κάποιες καλλιέργειες, κυρίως σε δενδρώδεις.

Είμαστε σε συνεχή επικοινωνία με τους παραγωγούς, τους συνεταιρισμούς αλλά και με τους υπηρεσιακούς παράγοντες, ΕΛΓΑ και ΔΑΟΚ, και ενημερωνόμαστε γι’ αυτή την πορεία. Ως τώρα πράγματι υπάρχει μειωμένη παραγωγή σε διάφορες περιοχές της χώρας, που οφείλονται στην ανομβρία και στην έλλειψη βροχοπτώσεων. Αλλά σε κάποιες περιοχές όμως έχουμε ενθαρρυντικά δείγματα για την περιεκτικότητα του ελαιοκάρπου σε λάδι, και όσον αφορά την ποσότητα αλλά όσον αφορά και την ποιότητα.

Επομένως, πριν τη λήξη της συγκομιδής δεν μπορούμε να έχουμε ακριβή εικόνα για την καλλιέργεια και το προϊόν σε όλη την Ελλάδα. Ο ΕΛΓΑ διενεργεί επισημάνσεις, παρακολουθεί την εξέλιξή τους και σαφή στοιχεία θα έχουμε τους πρώτους μήνες του 2025. Βάσει αυτών θα διερευνηθεί ένα κατάλληλο χρηματοδοτικό εργαλείο αν προκύψει θέμα και ανάγκη κατά τόπους να υπάρχει παρέμβαση, δεδομένου ότι η ακαρπία δεν καλύπτεται ασφαλιστικά από τον ισχύοντα κανονισμό του ΕΛΓΑ. Το ξέρετε και είναι αυτός κοινός τόπος για όλους.

Και εφόσον οι περιφερειακές επιτροπές των ΚΟΕ συνεδριάσουν και αποστείλουν αίτημα ένταξης των ζημιών στο ετήσιο πρόγραμμα και εφόσον πληρούνται οι θεσμικές και δημοσιονομικές προϋποθέσεις θα εξεταστεί η ενίσχυσή τους από το πλαίσιο των ΚΟΕ. Αυτό γίνεται αρχή κάθε έτους.

Διαφορετικά, όπως κάνουμε κάθε χρόνο και έχουμε κάνει και άλλες φορές στο παρελθόν, πιθανόν θα αναζητήσουμε κάποια χρηματοδοτικά εργαλεία λόγω ξηρασίας από την Ευρωπαϊκή Ένωση. Γι’ αυτό όμως πρέπει να έχει ολοκληρωθεί η συγκομιδή και να έχουμε συγκεκριμένα καταγεγραμμένα στοιχεία.

Θυμίζω ότι τόσο στα εσπεριδοειδή όσο και στην ελιά, καλλιέργειες τις οποίες αναφέρετε, στο παρελθόν είχαν ενισχυθεί γενναία, ειδικά η ελιά είχε ενισχυθεί με το πρωτοφανές ποσό των 150 εκατομμυρίων έναντι των συνεπειών της πανδημίας.

Καταλήγοντας, δεν αφήνουμε τίποτα στην τύχη. Και μακροχρόνιος σχεδιασμός υπάρχει, και πρόθεση στήριξης υπάρχει. Οι παραγωγοί, εφόσον χρειαστεί, θα μας βρουν ξανά δίπλα τους με λύσεις, όπως το έχουν δει τόσες φορές από το 2019 μέχρι τώρα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την τρίτη με αριθμό 155/5-11-2024 επίκαιρη ερώτηση πρώτου κύκλου του Βουλευτή Αιτωλοακαρνανίας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικόλαου Παπαναστάση προς την Υπουργό Εργασίας και Κοινωνικής Ασφάλισης με θέμα: «Εξ ολοκλήρου αναγνώριση των «διπλών εξαμήνων» στελεχών των Ενόπλων Δυνάμεων».

Θα απαντήσει ο Υφυπουργός κ. Παναγιώτης Τσακλόγλου.

Κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, φαντάζει οξύμωρο από τη μία να είναι τα ιλιγγιώδη ποσά που διαθέτει η Κυβέρνηση για τους εξοπλισμούς, για την ενίσχυση της νοτιοανατολικής πτέρυγας του ΝΑΤΟ, και από την άλλη η ίδια η Κυβέρνηση να αρνείται σε στελέχη των Ενόπλων Δυνάμεων που υπηρετούν σε ιδιαίτερους και σκληρούς κλάδους -και θα αναφερθούμε στη συνέχεια- την αναγνώριση αυτής της προσφοράς τους. Δεν είναι μόνο οικονομικής διάστασης το θέμα. Πρώτα είναι ηθικής και βέβαια είναι και αλληλένδετη με τα υπόλοιπα αιτήματά τους.

Με τον ν.3868/2010, που ψηφίστηκε επί ΠΑΣΟΚ και διατήρησε η κυβέρνηση του ΣΥΡΙΖΑ και που βέβαια λειτουργεί και σήμερα με αυτόν η Κυβέρνηση της Νέας Δημοκρατίας, θεσπίστηκε η πρόβλεψη, μεταξύ άλλων, ότι οι στρατιωτικοί που κατατάσσονται από 1η Ιανουαρίου 2011 και εφεξής υπάγονται αυτοδίκαια στον κλάδο κύριας σύνταξης του πρώην ΙΚΑ-ΕΤΑΜ και νυν ΕΦΚΑ.

Η υπαγωγή αυτή είχε ως αποτέλεσμα τη μη προσμέτρηση του συνόλου των διπλών εξαμήνων στο προσωπικό των κατηγοριών των ενόπλων δυνάμεων που το δικαιούνταν, όπως αλεξιπτωτιστές, πληρώματα υποβρυχίων, πτητικών μέσων, ομάδες υποβρυχίων καταστροφών κ.λπ..

Από ενημέρωση που είχαν οι ίδιοι σε επαφή τους με τη γραφειοκρατία του ΕΦΚΑ τούς δηλώθηκε απερίφραστα ότι ο ΕΦΚΑ δεν αναγνωρίζει τη διπλή προσμέτρηση των εξαμήνων τους παρά μόνο μέχρι επτά χρόνια, δηλαδή δεκατέσσερα εξάμηνα, άσχετα με το πόσο θα υπηρετήσουν στις θέσεις που το δικαιούνται αυτό το διπλό εξάμηνο. Η δε σύνταξή τους, όπως χαρακτηριστικά τούς αναφέρθηκε, θα αρχίσει να καταβάλλεται, όπως και στο σύνολο των στρατιωτικών, μόλις πιάσουν το όριο των εξήντα δύο ετών, κατά τις ισχύουσες συνταξιοδοτικές διατάξεις του ΕΦΚΑ.

Μέχρι σήμερα όλοι αυτοί καταβάλλουν εισφορές για τα διπλά εξάμηνά τους παρά την καλλιέργεια αυτής της θολούρας. Οι εισφορές τους λοιπόν ανέρχονται στο καθόλου ευκαταφρόνητο ποσό από 125 έως 200 ευρώ μηνιαίως, ανάλογα τον βαθμό και το εισόδημα. Όμως κανείς τους δεν γνωρίζει πού πάνε και με ποιον τρόπο θα είναι ανταποδοτικές αυτές οι σημαντικότατου ύψους εισφορές.

Σημειωτέον ότι το υπαγόμενο προσωπικό των Ενόπλων Δυνάμεων σε αυτές τις κατηγορίες ανέρχεται σε χιλιάδες αθροιστικά και στους τρεις κλάδους των Ενόπλων Δυνάμεων και κυρίως, είναι χαμηλόβαθμοι, είναι χαμηλόμισθοι, είναι οι άνθρωποι που στις ιδιαίτερα σκληρές και εξαιρετικά επικίνδυνες συνθήκες που υπηρετούν όχι απλά το δικαιούνται, αλλά είναι η ελάχιστη προς αυτούς αναγνώριση και η Κυβέρνηση ουσιαστικά τους εμπαίζει, για να μην πω κάτι βαρύτερο.

Εμείς σας ρωτάμε, κύριε Υπουργέ, τι μέτρα θα λάβει η Κυβέρνηση, ώστε έστω και τώρα να υπάρξει αναγνώριση των διπλών εξαμήνων για όσους κατατάχθηκαν και μετά την 1η Γενάρη του 2011, αλλά και η πλήρης συνταξιοδότησή τους με είκοσι πέντε έτη πραγματικής υπηρεσίας, καθώς και η δυνατότητα αναγνώρισης όλων των εξαμήνων στο σύνολό τους όσων υπηρετούν σε υπηρεσίες που δικαιολογούν διπλά εξάμηνα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαναστάση.

Έχετε τον λόγο, κύριε Υφυπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμε κύριε Παπαναστάση, όπως γνωρίζετε, με τις διατάξεις του ν.3865/2010 επήλθε μία συνολική μεταρρύθμιση του συνταξιοδοτικού συστήματος στο Δημόσιο και ο λόγος ήταν η δημοσιονομική βιωσιμότητα. Ας μην ξεχνάμε ότι μεταξύ 2000 και 2010 τα ελλείμματα του συνταξιοδοτικού συστήματος -όχι μόνο του ιδιωτικού, αλλά και του δημόσιου τομέα -αντιστοιχούσαν περίπου στα 2/3 της συνολικής αύξησης του δημοσίου χρέους κατά την ίδια περίοδο.

Το βασικό στοιχείο της μεταρρύθμισης του συνταξιοδοτικού συστήματος του δημόσιου τομέα ήταν η υποχρεωτική και αυτοδίκαιη υπαγωγή του συνόλου των δημοσίων υπαλλήλων που προσλαμβάνονται από 1η Ιουλίου του 2011 και των στελεχών των Ενόπλων Δυνάμεων που κατατάσσονται από την ίδια ημερομηνία και μετά στον κλάδο κύριας σύνταξης του πρώην ΙΚΑ-ΕΤΑΜ αντί του πρώην δημοσίου, όπως ίσχυε προηγουμένως. Αυτό είχε ως αποτέλεσμα στους εν λόγω ασφαλισμένους να μην εφαρμόζονται οι διατάξεις του π.δ.169/2007 του Κώδικα Πολιτικών και Στρατιωτικών Συντάξεων, αλλά η κοινή νομοθεσία του πρώην ΙΚΑ-ΕΤΑΜ τόσο ως προς την υπαγωγή τους στην ασφάλιση όσο και ως προς τις προϋποθέσεις συνταξιοδότησής τους. Επαναλαμβάνω ότι η αλλαγή του συνταξιοδοτικού καθεστώτος ισχύει για όλους τους δημοσίους υπαλλήλους και όχι μόνο για τους στρατιωτικούς.

Στις διατάξεις του άρθρου 15 και πιο συγκεκριμένα τις παραγράφους 9 και 12 και των άρθρων 40 και 41 του π.δ.169/2007 για τους μέχρι 31-12-1992 ασφαλισμένους, καθώς και στο άρθρο 8 του ν.2048/1992 για τους από 1-1-1993 ασφαλισμένους προσδιορίζονται οι υπηρεσίες, των οποίων ο χρόνος υπολογίζεται στο διπλάσιο για τους στρατιωτικούς υπαλλήλους και ορισμένες κατηγορίες πολιτικών υπαλλήλων, οι οποίοι, όμως, υπάγονται στη συνταξιοδοτική προστασία του δημοσίου, μεταξύ των οποίων είναι και τα διπλά εξάμηνα που αναφέρετε στην ερώτηση σας.

Αναγνωρίζοντας τη σημασία της προσφοράς του προσωπικού των Ενόπλων Δυνάμεων και των Σωμάτων Ασφαλείας στη διασφάλιση της εδαφικής ακεραιότητας της χώρας, αλλά και της εθνικής ασφάλειας και τις ιδιαίτερες συνθήκες που διέπουν την υπηρεσία τους, η Κυβέρνηση με τις διατάξεις του άρθρου 23 του ν.4997/2022 προχώρησε σε ευεργετική τροποποίηση των διατάξεων, που αφορούν στον υπολογισμό των υπηρεσιών στο διπλάσιο για τους ένστολους. Με τη νέα ρύθμιση διευρύνθηκαν οι υπηρεσίες που μπορούν να υπολογιστούν ως διπλάσιες μεταβάλλοντας την έννοια της μάχιμης πενταετίας και παρέχοντας με αυτόν τον τρόπο τη δυνατότητα να υπολογιστεί στο διπλάσιο οποιοδήποτε χρονικό διάστημα όπου και αν υπηρετεί ή υπηρέτησε ως στρατιωτικός.

Επίσης, διευρύνθηκε ο κύκλος των προσώπων που μπορούν να αναγνωρίζουν τις διπλάσιες υπηρεσίες, καθώς τη δυνατότητα αυτή έχουν πλέον και οι ασφαλισμένοι των πρώην φορέων κύριας ασφάλισης ενταχθέντων στον e-ΕΦΚΑ, δηλαδή του πρώην ΙΚΑ-ΕΤΑΜ ή του πρώην ΕΤΑΑ, αν και ομολογουμένως οι διατάξεις αυτές καλύπτουν κυρίως τα στελέχη των Ενόπλων Δυνάμεων και των Σωμάτων Ασφαλείας. Η ευνοϊκή αυτή ρύθμιση δίνει τη δυνατότητα σε όλους τους ένστολους να αναγνωρίσουν οποιαδήποτε υπηρεσία στο διπλάσιο όπου και εάν υπηρέτησαν, προκειμένου να θεμελιώσουν συνταξιοδοτικό δικαίωμα και όχι μόνο το χρόνο σε μονάδες εκστρατείας, όπως ίσχυε με το προηγούμενο καθεστώς.

Επομένως, παρά τη διαφοροποίηση στα δύο συνταξιοδοτικά καθεστώτα των ενστόλων έχει ληφθεί ειδική μέριμνα για την κατά το δυνατόν εξομοίωση όσον αφορά στην αναγνώριση του διπλάσιου χρόνου.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Έχετε τον λόγο, κύριε Παπαναστάση.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Υπουργέ, θα αναγκαστώ να πω, παρ’ όλο που θέλω να είμαι ευγενής, και ανάγνωση και γραφή γνωρίζουμε. Και τους λόγους τους οποίους αναγνώσατε, φυσικά, και τους έχουμε διαβάσει. Και στο πρόβλημα το οποίο σας αναφέρθηκε προφανώς ουδεμία απάντηση δώσατε. Ούτε καν ως Πυθία δεν μας απαντήσατε, έτσι λίγο διφορούμενα. Ήταν ένα ξεκάθαρο πέταγμα της μπάλας, όπως λένε, στις κερκίδες.

Το μόνο που μένει αυτή τη στιγμή είναι να απευθυνθούμε σε αυτούς τους ανθρώπους, γιατί απάντηση δεν πήραμε καμία, και να τους πούμε -γιατί αυτή τη στιγμή παρακολουθούν όλη τη συζήτηση εδώ πέρα- ότι η Κυβέρνηση τούς χρωστάει, αυτοί δεν χρωστάνε σε κανέναν, έχουν χρέος απέναντι στον εαυτό τους και στα κομμάτια που εγκαταλείπουν καθημερινά, αυτά που η Κυβέρνηση σήμερα με την τοποθέτησή σας εντάσσει στον δημοσιονομικό κώδικα, αλλά και στις οικογένειές τους και στις οικογένειες από τις οποίες προέρχονται, να διεκδικήσουν αυτό το οποίο πραγματικά ζητάνε.

Εμείς το λέμε ευθέως, ότι μετά την απάντησή σας δεν υπάρχει άλλη λύση. Τους καλούμε σήμερα να στήσουν έναν σύλλογο διεκδίκησης της αναγνώρισης του συνόλου των διπλών εξαμήνων και της προσμέτρησης στο συνολικό χρόνο στον συντάξιμό τους, να βάλουν μέσα και τα μέλη των οικογενειών τους, να απευθυνθούν στην Κυβέρνηση και στον κύριο Υπουργό και στην πολιτική η οποία πραγματικά τους παραγκωνίζει.

Και να με συγχωρείτε για την έντασή μου. Είμαι ένας από αυτούς. Προέρχομαι από το χώρο των ειδικών δυνάμεων. Βίωσα τα διπλά εξάμηνα, είδα τα προτερήματα τους και δεν θέλω να πω ότι από τον αυχένα και κάτω δεν υπάρχει κόκκαλο που δεν έχω σπάσει! Αυτούς τους ανθρώπους βάζετε εσείς στο ίδιο καζάνι με όλους τους άλλους. Βέβαια, δεν είναι μόνοι οι οποίοι βιώνουν όλα αυτά.

Και βέβαια, αν ακούσουν την προτροπή που τους λέμε -γιατί δεν υπάρχει άλλη λύση- τότε ο ένας Υπουργός θα ζητάει από τον άλλον «εφάρμοσε τον Στρατιωτικό Ποινικό Κώδικα», «εφάρμοσε τον 20-1 και μάζεψε τους». Όμως, η οργή αυτή τη στιγμή πραγματικά ξεχειλίζει.

Αυτό ήθελα να πω, και στην πρωτολογία μου υπέβαλα σε εσάς το ερώτημα. Τώρα το ερώτημα το τι θα κάνουν το λέω σε αυτούς των οποίων τη φωνή και τα αιτήματα μεταφέρω εγώ εδώ.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Παπαναστάση.

Έχετε τον λόγο, κύριε Υφυπουργέ. Θέλουμε μια καλύτερη απάντηση.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Αξιότιμε κύριε Παπαναστάση, μόνο πέταγμα της μπάλας στην εξέδρα δεν έκανα, όπως είπατε προηγουμένως. Ίσα-ίσα, σας ανέλυσα ξεκάθαρα ποια είναι τα πλεονεκτήματα που έδωσε ο ν.4997/2022 στους ένστολους.

Όπως είπα και στην πρωτολογία μου, από το 2011 επήλθε αλλαγή όσον αφορά τις προϋποθέσεις συνταξιοδότησης των στελεχών των Ενόπλων Δυνάμεων, αλλά και όλων των δημοσίων υπαλλήλων. Όσον αφορά τα στελέχη που κατατάχθηκαν από την 1-1-2011 και θεμελιώνουν δικαίωμα συνταξιοδότησης από 1-1-2013 και μετά δικαιούνται σύνταξη, εφόσον συμπληρώνουν τις προϋποθέσεις που ισχύουν για όλους τους ασφαλισμένους, δηλαδή το εξηκοστό έβδομο έτος ηλικίας με ελάχιστο χρόνο ασφάλισης τα δεκαπέντε έτη ή τεσσερισήμισι χιλιάδες μέρες ασφάλισης ή το εξηκοστό δεύτερο έτος της ηλικίας με σαράντα έτη ασφάλισης δώδεκα χιλιάδες μέρες ασφάλισης για τη λήψη πλήρους σύνταξης. Για τη δυνατότητα λήψης μειωμένης σύνταξης λόγω γήρατος με τη συμπλήρωση του εξηκοστού δεύτερου έτους ηλικίας με τουλάχιστον δεκαπέντε έτη ή τεσσερισήμισι χιλιάδες ημέρες ασφάλισης. Στην περίπτωση αυτή απαιτείται επιπλέον συμπλήρωση τουλάχιστον εκατό ημερών ασφάλισης ανά έτος την τελευταία πενταετία πριν από το έτος που υποβάλλεται η αίτηση για σύνταξη γι’ αυτούς που είναι μέχρι το 1992 ή τουλάχιστον επτακόσιες πενήντα ημέρες ασφάλισης συνολικά την τελευταία πενταετία πριν το έτος που υποβάλλεται η αίτηση για τη σύνταξη αυτών που είναι από το 1993 και μετά. Έχουν, όμως, τη δυνατότητα αναγνώρισης της μάχιμης πενταετίας, κάτι που δεν έχουν οι λοιποί ασφαλισμένοι του πρώην ΙΚΑ-ΕΤΑΜ, μια δυνατότητα που, όπως είπα και προηγουμένως, επεκτάθηκε με τον ν.4997/2022.

Να σημειώσω, επίσης, ότι οι ένστολοι που υπάγονται στη νομοθεσία του πρώην ΙΚΑ-ΕΤΑΜ έχουν τη δυνατότητα να αναγνωρίσουν πλασματικό χρόνο για κάθε παιδί, σύμφωνα με το άρθρο 39 του ν.3996/2011, ο οποίος ανέρχεται σε ένα έτος ή τριακόσιες ημέρες ασφάλισης για το πρώτο παιδί και δύο έτη ή εξακόσιες ημέρες ασφάλισης για το επόμενο παιδί και μέχρι το τρίτο, μια δυνατότητα η οποία δεν προβλέπεται από την ισχύουσα νομοθεσία για τους ένστολους που υπάγονται στη συνταξιοδοτική προστασία του δημοσίου, δηλαδή τους παλαιότερους ασφαλισμένους.

Από τα ανωτέρω νομίζω ότι προκύπτει ότι οι στρατιωτικοί έχουν ήδη από τη νομοθεσία που τους διέπει δύο ειδικές ευεργετικές διατάξεις που τους παρέχουν τη δυνατότητα να συμπληρώνουν τον απαιτούμενο συντάξιμο χρόνο. Σε κάθε περίπτωση το Υπουργείο Εργασίας και Κοινωνικής Ασφάλισης μεριμνά διαρκώς την βελτίωση της ασφαλιστικής και συνταξιοδοτικής νομοθεσίας και για την επίλυση ζητημάτων που ανακύπτουν στην εφαρμογή τους, προφανώς και για τους στρατιωτικούς.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την πέμπτη με αριθμό 179/11-11-2024 επίκαιρη ερώτηση πρώτου κύκλου του Βουλευτή Α΄ Αθηνών της Κ. Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλουπρος τον Υπουργό Παιδείας, Θρησκευμάτων και Αθλητισμού,με θέμα: «Η φρονηματική δίωξη της εκπαιδευτικού που τίμησε τον ρόλο της ως παιδαγωγού αποτελεί όνειδος και ως τέτοιο πρέπει να ανατραπεί». Θα απαντήσει η Υφυπουργός Παιδείας κ. Ζέττα Μακρή.

Κύριε συνάδελφε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, θα είμαι πολύ σύντομος.

Στις 21-9-2024, λόγω της Διεθνούς Ημέρας Ειρήνης, η δασκάλα στο 3ο Δημοτικό Σχολείο Ταύρου κ. Ε.Π. έπραξε το αυτονόητο ως παιδαγωγός. Προχώρησε στην ανάρτηση στον χώρο του σχολείου εικαστικών δημιουργιών των μαθητών και μαθητριών με θέμα την ειρήνη. Μεταξύ άλλων, σε αυτές τις εικαστικές δημιουργίες αναφέρεται και το αίτημα του παλαιστινιακού λαού να ζει ελεύθερος.

Το αποτέλεσμα αυτής της καθ’ όλα θεμιτής πρωτοβουλίας της εκπαιδευτικού ήταν να ξεκινήσει μια διαδικασία πειθαρχικής δίωξης μετά από παρέμβαση του διευθυντή Πρωτοβάθμιας Εκπαίδευσης Δ΄ Αθήνας, πράγμα που επέφερε την έγγραφη κλήση της σε απολογία. Η απολογία έγινε την προηγούμενη εβδομάδα.

Υπάρχουν δύο πάρα πολύ απλά ερωτήματα και θα σταθώ αμέσως σε αυτά, δεν θα αναφερθώ στο υπόλοιπο κείμενο της ερώτησης.

Ποιο είναι το σκεπτικό με το οποίο το Υπουργείο, κατόπιν της παρέμβασης του διευθυντή πρωτοβάθμιας εκπαίδευσης, εκκίνησε την έγγραφη κλήση της κ. Ε.Π. σε απολογία; Πώς προχώρησε αυτή την πειθαρχική δίωξη και ποιες ενέργειες θα ακολουθήσετε για να αρθεί αυτή η ντροπιαστική δίωξη; Και με δεδομένο ότι ο διευθυντής πρωτοβάθμιας εκπαίδευσης, ο ίδιος, έκανε λόγο για ανάμειξη της ισραηλινής Πρεσβείας, πώς γίνεται ανεκτό σε ένα κυρίαρχο κράτος να γίνονται παρεμβάσεις από ξένες πρεσβείες επί του παιδαγωγικού και διδακτικού μοντέλου που ακολουθείται στα σχολεία μας;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Θα ήθελα μόνο να σας πω ότι δεν έπρεπε να πείτε το όνομα της παιδαγωγού. Πρόκειται για προσωπικό δεδομένο. Θα μας επιτρέψετε να το σβήσουμε από τα Πρακτικά και να αφήσουμε μόνο τα αρχικά του ονόματος.

Έχετε τον λόγο, κυρία Υφυπουργέ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είναι γνωστό. Έχει βγει στις ανακοινώσεις των συλλόγων. Είναι συνδικαλίστρια. Είναι γνωστό.

**ΠΡΟΕΔΡΕΥΩΝ (Βασίλειος Βιλιάρδος):** Έχετε δίκιο, αλλά εδώ στη Βουλή δεν μπορούμε να το γράψουμε, γιατί πρόκειται για προσωπικό δεδομένο. Την επόμενη φορά, αν θέλετε, να πείτε μόνο τα αρχικά. Είναι αρκετό.

Κυρία Υφυπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, με προλάβατε. Απλώς, αναγράφεται και μέσα στη γραπτή ερώτηση του συναδέλφου. Να το ξέρετε. Και πράγματι, εδώ πολλές φορές γίνονται τέτοια ατοπήματα. Δεν κάνω αυστηρή κριτική στον συνάδελφο. Ειδικά όταν είναι για ανήλικο, όπως καταλαβαίνετε, είμαστε πολύ προσεκτικοί.

Επειδή στην ερώτησή σας κάνετε και μια κριτική για την εξωτερική πολιτική και τοποθετείστε, όπως έχετε δικαίωμα, θα σας πω ότι αυτό είναι θέμα του Υπουργείου Εξωτερικών και μπορείτε να απευθυνθείτε και να το συζητήσετε. Σε ό,τι με αφορά και όση σημασία έχει, βεβαίως και συμφωνώ απολύτως με την εξωτερική πολιτική και πιστεύω ότι είναι προς το συμφέρον και της δικής μας χώρας.

Πάμε λοιπόν στην πρώτη ερώτησή σας, για το σκεπτικό με το οποίο το Υπουργείο, κατόπιν παρέμβασης, εκκίνησε την έγγραφη διαδικασία. Το Υπουργείο ούτε ενημερώθηκε, ούτε διέταξε, ούτε εκκίνησε, ούτε παρενέβη, γιατί απλούστατα δεν έχει αυτό το δικαίωμα. Και δεν θέλει να το έχει, αλλά δεν το έχει κιόλας.

Ξέρετε πότε μόνο μπορεί να παρέμβει ο Υπουργός; Σε περίπτωση που είναι επιτακτική ανάγκη δημοσίου συμφέροντος, όπου τότε, με απόφασή του, ως το μονοπρόσωπο ανώτατο όργανο στο οποίο ανήκει ο υπάλληλος μπορεί τότε να διατάξει αναστολή άσκησης καθηκόντων και εν συνεχεία ακολουθεί η πειθαρχική διαδικασία και μέσα σε τριάντα μέρες πρέπει να βγάλει τη σχετική απόφαση. Εδώ δεν έγινε τίποτα από όλα αυτά.

Θα σας πω λοιπόν πώς προβλέπεται από τον νόμο. Είναι το άρθρο 3 του π.δ.47/2006. Την αρμοδιότητα την έχει εν προκειμένω ο διευθυντής πρωτοβάθμιας εκπαίδευσης. Και την άσκησε, διότι τη δικαιούται. Το αν είναι ορθό ή όχι, θα το δείξει το αποτέλεσμα. Δεν είναι κάτι στο οποίο εμπλέκεται το Υπουργείο. Επαναλαμβάνω, ούτε μπορεί ούτε θέλει. Όταν ολοκληρωθεί η ΕΔΕ, τότε θα φτάσει το αποτέλεσμά της στον Υπουργό.

Όπως μας ενημέρωσε ο διευθυντής πρωτοβάθμιας εκπαίδευσης επ’ αφορμή της ερώτησής σας, ξεκίνησε την πειθαρχική διαδικασία σύμφωνα με τις διατάξεις του ν.3528/2007 του κώδικα κατάστασης δημοσίων πολιτικών διοικητικών υπαλλήλων και υπαλλήλων νομικών προσώπων δημοσίου δικαίου, σύμφωνα με τις οποίες ο εκπαιδευτικός ως δημόσιος υπάλληλος φέρει την ευθύνη για την εκτέλεση και τη νομιμότητα των υπαλληλικών του ενεργειών. Και υπάρχει και ένα ειδικότερο νομικό πλαίσιο για τα καθήκοντα των εκπαιδευτικών.

Θα σας αναφέρω αυτολεξεί τι προβλέπεται, για να δείτε πόσο σημαντικός και υπεύθυνος είναι ο ρόλος των εκπαιδευτικών, ότι από αυτούς εξαρτάται η πρόοδος, η οικονομική ανάπτυξη, ο πολιτισμός, η συνοχή της κοινωνίας. Εξαρτώνται δηλαδή από την ποιότητα της εκπαίδευσης και κατ’ επέκταση από τη συμβολή και την προσπάθεια των εκπαιδευτικών.

Οι εκπαιδευτικοί επιτελούν έργο υψηλής κοινωνικής ευθύνης, όπως αναφέρεται verbatim, κύριε συνάδελφε. Και ενημερώνονται όλοι οι εκπαιδευτικοί από τον διευθυντή ότι είναι υποχρεωμένοι να τηρούν τους νόμους, τα διατάγματα, τις αποφάσεις, τις οδηγίες, τις εγκυκλίους, να κάνουν ανακοινώσεις για οποιεσδήποτε ενέργειες με τη σύμφωνη γνώμη του διευθυντή και του συλλόγου των διδασκόντων. Ο υποδιευθυντής ή η υποδιευθύντρια συνεργάζεται με τον διευθυντή, βοηθά στην ομαλή λειτουργία, γιατί αυτός είναι ο κυρίως υπεύθυνος για την ομαλή λειτουργία του σχολείου και τον συντονισμό της σχολικής ζωής. Εκτιμώ ότι για ένα πειθαρχικό παράπτωμα τέτοιο θα ελέγχεται η εκπαιδευτικός για την οποία μας ρωτάτε.

Θα διευκρινίσω επίσης ότι κατά το θεσμικό πλαίσιο ως χώρος του σχολείου είναι, όχι μόνο αυτός του κτηρίου, αλλά και του προαυλίου και των εισόδων αυτού.

Άρα, λοιπόν, προχώρησε στην πειθαρχική διαδικασία με ένα θεσμικό εργαλείο το οποίο έχει στα χέρια του, γιατί, κατά τη γνώμη του, υπήρχαν ενδείξεις τέλεσης κάποιου παραπτώματος, με σεβασμό στις αρχές του Δικαίου και τους κανόνες που ορίζονται. Και ο σεβασμός αυτός είναι αμφιμερής. Πρέπει να υπάρχει και από την πλευρά του και από την πλευρά του ελεγχόμενου ή της ελεγχόμενης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριεσυνάδελφε, προτού απαντήσετε, όσον αφορά αυτό που είπατε προηγουμένως, όταν αναρτάται στα Πρακτικά της Βουλής, στην ουσία το νομιμοποιούμε, κάτι που δεν συμβαίνει όταν το γράφουν απλά οι εφημερίδες. Εκτός κι αν έχετε τη συναίνεση αυτού που αναφέρετε, οπότε μπορείτε να το πείτε και να γραφτεί.

Έχετε τον λόγο, κύριε συνάδελφε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, θα κάνω δύο παρατηρήσεις για τη μεγάλη εικόνα.

Πριν λίγες μέρες το Υπουργείο Υγείας της Γάζας έβγαλε μία λίστα με ονόματα νεκρών. Οι δεκατέσσερις πρώτες σελίδες στην ηλικία γράφουν «μηδέν». Οι πρώτες δεκατέσσερις σελίδες αφορούν δολοφονημένα βρέφη που δεν συμπλήρωσαν καν το πρώτο έτος της ηλικίας τους. Η επιτροπή του ΟΗΕ χθες μίλησε επίσημα για γενοκτονία. Αυτό είναι το πλαίσιο μέσα στο οποίο συζητάμε. Δεν είναι ένα τεχνικό πλαίσιο. Στη γειτονιά μας υπάρχει μία γενοκτονία.

Και εδώ υπάρχει ένα απλό ερώτημα. Η εκπαίδευση είναι απλά ένα τεχνικό ζήτημα δεξιοτήτων; Εμείς λέμε «όχι». Εμείς λέμε ότι η εκπαίδευση έχει σχέση με την καλλιέργεια της πίστης στην ειρήνη, στην ελευθερία, στο δίκαιο.

Είπατε ότι η δουλειά των εκπαιδευτικών είναι η ομαλή λειτουργία του σχολείου, η πρόοδος, η συνοχή της κοινωνίας, ο σεβασμός. Εσείς ως Υπουργός έχετε μια πολιτική ευθύνη. Είπατε ότι ο διευθυντής λειτούργησε αυτόνομα. Πού ακριβώς θεωρείτε ότι ένα εικαστικό έργο που έγινε την Ημέρα της Ειρήνης και πάνω γράφει το «ελευθερία στην Παλαιστίνη» παραβιάζει την ομαλή λειτουργία του σχολείου ή τον σεβασμό;

Έχετε μια ευθύνη να δοθεί ένα πολιτικό σήμα προς τους διευθυντές, γιατί αλλιώς μιλάμε για φρονηματική δίωξη. Αυτό που κάνει ο συγκεκριμένος διευθυντής είναι φρονηματική δίωξη. Δεν μπορεί η απάντηση του Υπουργείου να είναι απλά ότι «λειτούργησε αυτόνομα», «δεν το ξέρουμε», «δεν είναι δικιά μας αρμοδιότητα». Ορθώς!

Οφείλετε όμως μια πολιτική τοποθέτηση, αν πιστεύετε ότι είναι κάτι που έκανε η συγκεκριμένη εκπαιδευτικός, με το οποίο παραβιάζει όλο αυτά τα οποία ορθώς αναφέρατε. Και δεν τα αμφισβητεί κανένας. Προφανώς και πρόοδος, προφανώς και σεβασμός, προφανώς και ομαλή λειτουργία του σχολείου! Πού διαταράσσεται όμως η ομαλή λειτουργία του σχολείου από ένα εικαστικό έργο μαθητών και μαθητριών που αναφέρει πάνω το «λευτεριά στην Παλαιστίνη»;

Ο ίδιος ο διευθυντής είπε ότι υπήρξε παρέμβαση της ισραηλινής Πρεσβείας. Αυτό είναι σημαντικό. Το είπε ο ίδιος. Μπορείτε εσείς να το διαψεύσετε. Μακάρι να τον διαψεύσετε. Μακάρι να μην έχουμε φτάσει σε ένα επίπεδο που ξένες πρεσβείες παίρνουν τηλέφωνο διευθυντές πρωτοβάθμιας για το αν μια μαθήτρια έγραψε σε ένα εικαστικό έργο το «λευτεριά στην Παλαιστίνη». Μακάρι να μην έχουμε φτάσει εκεί.

Επιτρέψτε μου ένα τελευταίο σχόλιο και κλείνω.

Κυρία Υπουργέ, η πολιτική της Κυβέρνησης έχει μετατρέψει συνολικά τον κόσμο της εκπαίδευσης σε εσωτερικό εχθρό. Είδαμε τις εικόνες με τα ΜΑΤ να μπαίνουν στο Πολυτεχνείο απέναντι σε μια ειρηνική διαμαρτυρία ερευνητών Πολυτεχνείου, αυτούς που παλιότερα θα λέγαμε «ο ανθός» της ελληνικής νεολαίας. Είναι παιδιά που έμειναν εδώ να κάνουν τα διδακτορικά τους και τα μεταδιδακτορικά τους και την έρευνά τους. Και επειδή πήγαν και διεκδίκησαν να έχουν ασφαλιστική κάλυψη και εργασιακά δικαιώματα, ο πρύτανης, με όρους χουντικούς, τους είπε «μη συμβατά μοσχεύματα» και έφερε τα ΜΑΤ για να δείρει αυτόν τον κόσμο. Επίσης, είδαμε τις πολιτικές του Υπουργείου που με κάθε αφορμή προσπαθείτε να βγάλετε παράνομη την απεργία της ΔΟΕ, τις απεργίες και τις κινητοποιήσεις της ΟΛΜΕ. Στα πενήντα χρόνια της Γ΄ Ελληνικής Δημοκρατίας δεν έχει προσπαθήσει άλλη κυβέρνηση να βγάλει παράνομη απεργία της ΔΟΕ.

Άρα, σας λέω ότι ακολουθείτε μια πολιτική αυταρχισμού συνολικά απέναντι στον κόσμο της εκπαίδευσης. Μέσα σ’ αυτό το πλαίσιο διαβάζουμε αυτή την κίνηση ως κίνηση φρονηματικής δίωξης.

Πρέπει να ξέρετε, όμως, ότι ο αυταρχισμός δεν κερδίζει. Μπορεί βραχυπρόθεσμα να σας δίνει μια εικόνα εξουσίας, όμως μακροπρόθεσμα δεν μπορείτε να κερδίσετε την εκπαίδευση με τον αυταρχισμό. Και εμείς ως Νέα Αριστερά θα είμαστε στο πλάι του κόσμου της εκπαίδευσης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και έξι συνοδοί εκπαιδευτικοί από το Ενιαίο Ειδικό Επαγγελματικό Γυμνάσιο-Λύκειο Τρίπολης.

Η Βουλή σάς καλωσορίζει και εύχεται στα παιδιά καλή επιτυχία.

(Χειροκροτήματα απ’ όλες τις πτέρυγες της Βουλής)

Κυρία Υφυπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε συνάδελφε, νομίζω ότι δεν ήμουν σαφής. Σας είπα ότι αυτή είναι η διοικητική διαδικασία. Υπάρχει η αυτονομία. Το Υπουργείο δεν μπερδεύεται και καλώς δεν μπερδεύεται, γιατί τώρα σας ενοχλεί εσάς η άσκηση πειθαρχικής δίωξης, της οποίας το αποτέλεσμα δεν ξέρουμε και προφανώς δεν θα το ρωτήσουμε, γιατί όταν σας μιλάω για σεβασμό των κανόνων δικαίου από τον ελέγχοντα και από τον ελεγχόμενο, αυτό πρέπει να υπάρχει και από τη δική μας πλευρά. Είναι αδιανόητο αυτό που εισηγείστε ή που υπαινίσσεστε ότι πρέπει το Υπουργείο να παίρνει, να ρωτάει ανά πάσα στιγμή, να σταματάει, να ξεκινάει, να εμποδίζει, να κατευθύνει μια πειθαρχική δίωξη. Προφανώς δεν θα το κάνουμε, δεν το κάναμε και δεν αντιλαμβάνομαι γιατί εσείς ειδικώς εισηγείστε αυτό το πράγμα.

Σε ό,τι αφορά τις γενικές σας τοποθετήσεις για την εξωτερική πολιτική και όλα τα άλλα, σας είπα και στην πρωτολογία ότι είναι άλλο το Υπουργείο με το οποίο μπορείτε να τα συζητήσετε.

Για το σημαντικό ερώτημα που θέτετε, εγώ ρώτησα τον διευθυντή και το επαναλαμβάνω επ’ αφορμή της ερώτησής σας. Μου είπε ότι δεν το είπε ποτέ. Παρ’ όλα αυτά, σας λέω ότι καμμία υπηρεσία, κανένα Υπουργείο δεν δέχθηκε παρέμβαση από πρεσβεία άλλου κράτους και αν δεχόταν -που δεν δέχτηκε-, παρεμβάσεις ξένων κρατών στις εσωτερικές μας υποθέσεις δεν γίνονται δεκτές, τελεία και παύλα και κατηγορηματικά.

Αναφέρετε στην ερώτησή σας ότι έχουμε ένα αυστηρά τεχνοκρατικό πλαίσιο αποκενωμένο από παιδαγωγικές λειτουργίες. Θέλω να σας πω ότι εμείς ως Υπουργείο Παιδείας δεν ασχολούμαστε ούτε με το Ισραήλ ούτε με την Παλαιστίνη ούτε με τη Ρωσία ούτε με την Ουκρανία, αλλά αναγνωρίζουμε τον θεμελιώδη ρόλο της εκπαίδευσης στο να διαμορφώνει πολίτες με πανανθρώπινες αξίες, τον σεβασμό στη διαφορετικότητα, τον σεβασμό στην ειρήνη και στην κοινωνική ευαισθησία.

Η εκπαιδευτική διαδικασία, κύριε συνάδελφε, διαμορφώνει συνθήκες που προάγουν τις αξίες της δημοκρατίας, του σεβασμού των ανθρωπίνων δικαιωμάτων, της ειρήνης και της ελευθερίας. Γι’ αυτό και το ΙΕΠ, που είναι ο επιστημονικός μας βραχίονας, εισηγείται αναλυτικά προγράμματα σπουδών, πλαίσιο προγραμμάτων σπουδών για να εφαρμοστούν στα σχολεία μας μέσω της διδασκαλίας διαφόρων μαθημάτων.

Πολύ σύντομα, κύριε Πρόεδρε, θα αναφέρω ότι διδάσκεται το μάθημα της Κοινωνικής και Πολιτικής Αγωγής στην έκτη δημοτικού, όπου οι μαθητές μαθαίνουν να σέβονται το δημοκρατικό πολίτευμα, μαθαίνουν για τη διεθνή συνεργασία ανάμεσα στην Ευρωπαϊκή Ένωση και τους διεθνείς οργανισμούς και τα παγκόσμια προβλήματα ανάμεσα στο άτομο, στις κοινωνικές ομάδες και στα κράτη. Στα σχολικά εγχειρίδια του μαθήματος υπάρχουν σαφείς αναφορές για την προαγωγή της ειρήνης. Το ΙΕΠ έστειλε για το σχολικό έτος 2024-2025 οδηγίες προς τους εκπαιδευτικούς να διδάσκουν το μάθημα και να παροτρύνουν τους μαθητές να αναπτύσσουν δραστηριότητες για τα παγκόσμια προβλήματα, φτώχεια, πόλεμος, προσφυγιά, βία, κλιματική αλλαγή, κλιματική κρίση, καταστροφή οικοσυστημάτων, φυσικού περιβάλλοντος, ρατσισμός.

Στο μάθημα της γλώσσας της έκτης δημοτικού οι μαθητές διδάσκονται κείμενα, για παράδειγμα «Το ημερολόγιο της Άννας Φρανκ» και το ποίημα «Ειρήνη» του Γιάννη Ρίτσου. Στο μάθημα Μελέτη περιβάλλοντος οι εκπαιδευτικοί έχουν τη δυνατότητα να αξιοποιήσουν στην κατηγορία «ευκαιριακές ενότητες» γεγονότα από τη ζωή της ανθρωπότητας με τις θεματικές «πολεμικές συγκρούσεις που επηρεάζουν τη ζωή και το περιβάλλον ολόκληρου του πλανήτη».

Θα αναφερθώ πάλι στα εργαστήρια δεξιοτήτων που είναι βραβευμένες βιωματικές θεματικές ενότητες που επίσης διδάσκουν αυτές τις αρχές και τις αξίες που σας ανέφερα και θα ενισχυθούν και από τις «Δράσεις Ενεργού Πολίτη» που μπαίνουν από τώρα στο πρόγραμμα.

Άρα λοιπόν όλα αυτά συμπληρώνουν, ενισχύουν και αποδεικνύουν ότι τα σχολικά εγχειρίδια ορθά πραγματεύονται ζητήματα δικαιωμάτων παγκόσμιας ειρήνης, συμπερίληψης και δικαιοσύνης. Αυτό είναι κάτι για το οποίο καμαρώνουμε και σε καμμία περίπτωση δεν αναιρείται ούτε από ενέργειες εκπαιδευτικών, είτε συμφωνούμε είτε διαφωνούμε, ούτε από ενέργειες διευθυντών που γίνονται σύμφωνα με το νόμο και σε καμμία περίπτωση δεν γίνονται εξωθεσμικές παρεμβάσεις Υπουργών ή άλλων μελών της πολιτικής ηγεσίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Μακρή.

Θα συζητηθεί η τρίτη με αριθμό 171/11-11-2024 επίκαιρη ερώτηση δεύτερου κύκλου της Βουλευτού Λέσβου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Μαρίας Κομνηνάκα προς τον Υπουργό Παιδείας, Θρησκευμάτων και Αθλητισμού με θέμα: «Για την ίδρυση Ειδικού Δημοτικού και Ειδικού Νηπιαγωγείου στην Πάρο».

Ορίστε, κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κυρία Υπουργέ, το θέμα της σημερινής ερώτησης αφορά στην καταστρατήγηση βασικών δικαιωμάτων παιδιών, αφού στην ουσία αυτά αποκλείονται από την πρόσβασή τους στην εκπαίδευση και αυτό συμβαίνει στην Πάρο, στο τρίτο μεγαλύτερο νησί των Κυκλάδων.

Στα σχολεία της Πάρου φοιτούν είκοσι παιδιά τα οποία θα έπρεπε να βρίσκονταν σε ειδικό νηπιαγωγείο ή ειδικό δημοτικό σχολείο. Μάλιστα, τέσσερα παιδιά ηλικίας επτά έως δώδεκα ετών αδυνατούν πλήρως να φοιτήσουν στα υπάρχοντα δημοτικά, καθώς η κατάστασή τους χρήζει ειδικής εκπαίδευσης που τα αποκλείει από οποιαδήποτε δυνατότητα πρόσβασης σε αυτήν.

Είναι γνωστό ότι η πλειοψηφία των παιδιών με διαταραχές νευροαναπτυξιακού τύπου χρήζουν ειδικής και εξατομικευμένης αγωγής, καθώς λόγω των αυξημένων αισθήσεών τους αδυνατούν να ενταχθούν στο γενικό σχολείο, για παράδειγμα λόγω των θορύβων ή άλλων απαγορευτικών συνθηκών. Υπάρχουν, για παράδειγμα, παιδιά που η ακοή τους σε συγκεκριμένες συχνότητες είναι αυξημένη κατά επτά έως δεκαπέντε φορές περισσότερο από τον μέσο όρο. Καταλαβαίνετε ότι το μεγαλύτερο ποσοστό αυτών των παιδιών υποφέρουν κατά την προσπάθεια της ένταξής τους και δεν μπορούν να παρουσιάσουν κάποια βελτίωση στο γενικό σχολείο, αφού αυτό δεν είναι προσαρμοσμένο στις ανάγκες τους.

Στην Πάρο συμβαίνει το εξής αντιφατικό: Δεν υπάρχει ειδικό σχολείο πρωτοβάθμιας εκπαίδευσης, υπάρχει μόνο δευτεροβάθμιας, τη στιγμή μάλιστα που στο γυμνάσιο και λύκειο φοιτούν δεκαοκτώ παιδιά, ενώ ο αριθμός των υποψηφίων για δημοτικό και νηπιαγωγείο είναι μεγαλύτερος. Καταργείται με αυτόν τον τρόπο κάθε εκπαιδευτική λογική και συνέχεια, αφού η προσαρμοσμένη στις ανάγκες των παιδιών εκπαίδευση μπορεί να φέρει καρπούς αν αυτή ξεκινήσει έγκαιρα και μάλιστα από τη νηπιακή ηλικία.

Είναι δεδομένη η αναγκαιότητα ίδρυσης ειδικού σχολείου. Αναδεικνύεται έντονα από την εκπαιδευτική κοινότητα τα τελευταία πολλά χρόνια, διεκδικώντας την εγκατάσταση ειδικού δημοτικού και νηπιαγωγείου σε συγκεκριμένες εγκαταστάσεις της Πάρου που έχουν υποδειχθεί.

Είναι χαρακτηριστικό ότι το δημοτικό συμβούλιο της Πάρου και με τη σημερινή, αλλά και με την προηγούμενη σύνθεση, έχει λάβει όλες τις απαραίτητες αποφάσεις, έχει ολοκληρώσει όλες τις απαραίτητες ενέργειες προς το Υπουργείο για την ίδρυση του σχολείου και μάλιστα σε πρόσφατο δημοτικό συμβούλιο αποφασίστηκε η ίδρυση παραρτήματος ΚΕΔΑΣΥ.

Σας ρωτάμε, λοιπόν, τι μέτρα προτίθεται να πάρει η Κυβέρνηση ώστε άμεσα επιτέλους να ιδρυθεί και να λειτουργήσει ειδικό δημοτικό και ειδικό νηπιαγωγείο στην Πάρο που να μπορεί να καλύψει τις σύγχρονες ανάγκες όλων των παιδιών που το χρειάζονται.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Κομνηνάκα.

Κυρία Υφυπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Ακολουθώντας την τακτική της συναδέλφου, πριν καταλήξω και απαντήσω θα κάνω κι εγώ μια γενική αναφορά, όπως έκανε και εκείνη, για το πώς γίνονται κάθε χρόνο οι σχολικές μεταβολές.

Τον μήνα Νοέμβριο το Υπουργείο βγάζει σχετικές εγκυκλίους για ίδρυση, προαγωγή, υποβιβασμούς, συγχωνεύσεις, καταργήσεις σχολικών μονάδων. Στις εγκυκλίους αυτές δίνεται οδηγία στις κατά τόπους περιφερειακές διευθύνσεις εκπαίδευσης, πρωτοβάθμιας και δευτεροβάθμιας, να υποβάλουν τεκμηριωμένες εισηγήσεις για τις αναγκαίες μεταβολές στις σχολικές μονάδες για τις οποίες έχουν αρμοδιότητα. Οι εισηγήσεις αυτές εξετάζονται από τις αρμόδιες υπηρεσίες του Υπουργείου μας και το Υπουργείο λαμβάνει την τελική απόφαση.

Ειδικά για την ίδρυση σχολικής μονάδας που σας απασχολεί και που αναφέρετε στην ερώτησή σας, η απόφαση αυτή λαμβάνεται σε συνεργασία με το συναρμόδιο Υπουργείο Εθνικής Οικονομίας και Οικονομικών.

Σύμφωνα με την εγκύκλιο και τη νομοθεσία, για την ίδρυση σχολικής μονάδας ειδικής αγωγής και εκπαίδευσης, όπως είναι το ειδικό νηπιαγωγείο και το ειδικό δημοτικό σχολείο Πάρου, χρειάζεται έγγραφη αιτιολογημένη εισήγηση του οικείου ΚΕΔΑΣΥ, πρόταση της οικείας διεύθυνσης πρωτοβάθμιας εκπαίδευσης που να προκύπτει μετά από μελέτη της εισήγησης του ΚΕΔΑΣΥ και να περιγράφει αναλυτικά τους ιδιαίτερους λόγους που στοιχειοθετούν τη πρόταση του ΚΕΔΑΣΥ. Πρέπει να τεκμηριώνει η διεύθυνση εκπαίδευσης την πρότασή της, αναφέροντας τον αριθμό των μαθητών της περιοχής ευθύνης της με γνωμάτευση ή εισήγηση για φοίτηση σε σχολική μονάδα ειδικής αγωγής και εκπαίδευσης αυτών που πρόκειται να φοιτήσουν, τους ειδικούς λόγους για τους οποίους δεν επαρκούν οι ήδη υφιστάμενες δομές -εάν υπάρχουν-, την τεκμηρίωση και για τη μελλοντική βιωσιμότητα της σχολικής μονάδας σε σχέση με τον αριθμό των μαθητών.

Επιπλέον, πρέπει να εξασφαλιστεί από τον δήμο βεβαίωση για την ύπαρξη κατάλληλου χώρου στέγασης της σχολικής μονάδας που θα ιδρυθεί με σαφή αναφορά στο κτήριο που θα στεγάσει τη σχολική μονάδα, βεβαίωση για τη δυνατότητα χρηματοδότησης για τα λειτουργικά της έξοδα από τον προϋπολογισμό του δήμου και βεβαίως η δέσμευση οικονομικών πιστώσεων από την οικονομική υπηρεσία του οικείου δήμου και εν συνεχεία η εισήγηση της περιφερειακής διεύθυνσης για όλα αυτά τα οποία είπαμε, εισήγηση που πρέπει να είναι αναλυτική, συγκεκριμένη και αιτιολογημένη.

Με βάση, λοιπόν, με βάση την εγκύκλιο του 2023 όλα αυτά τα οποία είπαμε έγιναν. Συγκεντρώθηκαν τα απαραίτητα έγγραφα, έχουν συγκεντρωθεί τα στοιχεία, έχουν εξεταστεί από τις υπηρεσίες μας και στην παρούσα χρονική φάση -θέλω να σας πω εδώ για όσο ενδιαφέρον έχει ότι το γνωρίζω καλά το θέμα και δεν χρειάστηκε να κάνω ιδιαίτερη έρευνα γιατί ο κ. Βρούτσης εκλέγεται στην περιοχή εκείνη και έχει κι αυτός ειδικό ενδιαφέρον, όπως κι εσείς βεβαίως- οι γραφειοκρατικές διαδικασίες είναι σε στάδιο ολοκλήρωσης και το σχέδιο της ΚΥΑ το οποίο θα υπογραφεί από εμένα και εν συνεχεία θα πάει στο συναρμόδιο υπουργείο Οικονομίας και Οικονομικών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Η κ. Κομνηνάκα έχει τον λόγο.

**ΜΑΡΙΑ ΚΟΜΝΗΝΑΚΑ:** Κυρία Υπουργέ, όχι τυχαία τόνισα στην πρωτολογία μου την αντίφαση, το οξύμωρο που συμβαίνει να υπάρχει στην Πάρο ειδικό γυμνάσιο και λύκειο και όχι δημοτικό και νηπιαγωγείο. Αυτό καταλαβαίνετε ότι δεν στέκει στη λογική. Δεν μπορεί να δεχτούμε ότι τα παιδιά αυτά απέκτησαν ξαφνικά την ανάγκη για ειδική αγωγή στην ηλικία των δεκατριών χρόνων και όχι βεβαίως σε όλα τα προηγούμενα χρόνια μέχρι εκείνη τη στιγμή.

Άρα, αυτό από μόνο του αποτελεί τη μεγαλύτερη παραδοχή, άρα και από την μεριά της Κυβέρνησης και με τη σημερινή της σύνθεση και της προηγούμενης αποδοχή ότι αυτά τα παιδιά αποκλείστηκαν και συνεχίζουν να αποκλείονται σήμερα από την πρόσβαση στην ειδική και εξατομικευμένη εκπαίδευση που έχουν ανάγκη και μερικά από αυτά εντελώς αποκλείονται μέχρι σήμερα από την πρόσβαση στην εκπαίδευση.

Γιατί δεν μιλάμε μόνο για τα τέσσερα παιδιά που σήμερα αδυνατούν με οποιοδήποτε τρόπο να παρακολουθήσουν το γενικό σχολείο -και μιλάμε εν έτει 2024 παιδιά να μένουν στο σπίτι- αλλά και για τα είκοσι παιδιά που πηγαίνουν στα γενικά δημοτικά ή και αυτά που τέλος πάντων βρέθηκαν μετά τα δώδεκά τους τους χρόνια να μπουν σε ειδικά σχολεία. Στην πραγματικότητα υπονομεύτηκε η δυνατότητά τους σε όλο το προηγούμενο διάστημα να μπορέσουν να αναπτυχθούν, να παρουσιάσουν κάποια βελτίωση, αφού φοιτούσαν και φοιτούν σε σχολεία που δεν ήταν προσαρμοσμένα στις ανάγκες τους, με αποτέλεσμα να απομονώνονται, να περιθωριοποιούνται και στην πραγματικότητα να βασανίζονται.

Γιατί αυτό συμβαίνει πολλές φορές γι’ αυτά τα παιδιά με αυτές τις δυσκολίες. Ενώ είναι επιστημονικά τεκμηριωμένο και αποδεδειγμένο στην πράξη ότι όταν τα παιδιά φοιτούν σε ένα ειδικό σχολείο, το ποσοστό βελτίωσης των δεξιοτήτων και της ανάπτυξής τους μπορεί να φτάσει έως και το 90%. Δηλαδή, μπορεί στη μετέπειτα πορεία τους προς το γυμνάσιο και το λύκειο να είναι αυτά πιο ανεξάρτητα.

Γι’ αυτό σας ανέφερα στην πρωτολογία μου ότι το συγκεκριμένο θέμα έχει απασχολήσει δύο θητείες δημοτικών συμβουλίων και υπάρχουν σχετικές αποφάσεις και στην προηγούμενη θητεία και στη σημερινή, με υπόδειξη συγκεκριμένου χώρου για να ανοίξει το σχολείο. Άρα δεν έφτασε το 2024 να απασχολεί και το γνωρίζετε. Γι’ αυτό κι εμείς βεβαίως το επαναφέρουμε ξανά και θεωρούμε ότι έχει καθυστερήσει πάρα πολύ η ίδρυση, επιτέλους, και πλήρης στελέχωση βεβαίως του νηπιαγωγείου και του δημοτικού.

Γιατί όταν μιλάμε ιδιαίτερα για παιδιά που αντιμετωπίζουν τέτοιου είδους δυσκολίες, το δικαίωμα στην εκπαίδευσή τους κατά κάποιο τρόπο αφορά και την ίδια την ανάγκη της κοινωνικοποίησης τους. Επειδή, βεβαίως, σήμερα μιλάτε για την συμπεριληπτικότητα δήθεν της σύγχρονης κοινωνίας, κατά τη γνώμη μας, η καπιταλιστική κοινωνία τελικά φτάνει ακόμη και σε αυτές τις πιο ευάλωτες ομάδες να δείχνει το πιο βάρβαρο πρόσωπό της.

Ήταν, εξάλλου, χαρακτηριστική του κυνισμού της εποχής η σχετική κυνική δήλωση και του κ. Δένδια σε μια σχετική ομιλία του που περιέγραψε ως πρόοδο, ως επίτευγμα που διδάσκεται και ζήλεψε η Κυβέρνηση από το μακελάρη εταίρο σας, το Ισραήλ, το πώς παιδιά με αυτισμό θα εκπαιδεύονται για να βοηθούν να πέφτουν πιο στοχευμένες βόμβες που θα σκοτώνουν άλλα παιδιά. Αυτό περιέγραψε ως υπόσχεση προς τα παιδιά των στρατιωτικών.

Δεν έχουν ανάγκη, λοιπόν, σας λέμε τα παιδιά από καλλιέργεια τέτοιου είδους δεξιοτήτων ούτε τα παιδιά με αυτισμό ούτε με αναπηρίες ούτε βεβαίως και κανένα άλλο παιδί. Έχουν ανάγκη για τουλάχιστον ισότιμη πρόσβαση στην εκπαίδευση, ειδική και εξατομικευμένη με βάση τις ιδιαίτερες μαθησιακές και αναπτυξιακές τους δυσκολίες και αυτή πρέπει να γίνεται έγκαιρα από τη νηπιακή ηλικία.

Γι’ αυτό συζητάμε και συγκεκριμένα χρονοδιαγράμματα για το πότε επιτέλους θα ιδρυθεί και θα λειτουργήσει το δημοτικό το νηπιαγωγείο και το ειδικό δημοτικό στην Πάρο. Και βεβαίως, ελπίζουμε αυτό να γίνει με όρους πλήρους στελέχωσης που να μπορέσει να ικανοποιεί πλήρως τις ανάγκες των παιδιών για εκπαίδευση.

Δεν μπορεί, λοιπόν, να επικαλείστε την καθυστέρηση από πλευράς των διοικητικών κρίκων, που στην πραγματικότητα είναι αρμοδιότητας και του Υπουργείου σας, όταν είναι ένα θέμα γνωστό που απασχολεί την κοινωνία πάνω από επτά χρόνια.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κομνηνάκα.

Κυρία Υφυπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Καημό έχω, κύριε Πρόεδρε, να απαντήσω σε ερώτηση του ΚΚΕ χωρίς να εμπλέκεται και άλλο Υπουργείο. Τώρα ενεπλάκη ο κ. Δένδιας. Έχω καημό να είναι μια ερώτηση αμιγώς εκπαιδευτική, σύμφωνη με αυτά που γράψατε και στο πλαίσιο αυτών που πρέπει εγώ και μπορώ να απαντήσω. Τι να σας πω δηλαδή;

**ΜΑΡΙΑ ΚΟΜΝΗΝΑΚΑ:** Ένα σχόλιο ήταν.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, είναι σωστό. Δεν μπορείτε να θέτετε σε άλλα Υπουργεία άλλες ερωτήσεις.

Συνεχίστε, κυρία Υφυπουργέ.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κάθε φορά έχουμε κι ένα απόσπασμα από δηλώσεις, που ούτε τις ξέρω ούτε τις γνωρίζω και δεν θέλω να απαντήσω επειδή δεν μπορώ, τις οποίες θέτετε.

Προφανώς δεν ακούσατε τι είπα στην πρωτολογία. Υπάρχει μια σειρά από διαδικασίες που πρέπει να ακολουθηθούν και να ολοκληρωθούν. Εγώ δεν αμφισβητώ ότι μπορεί το δημοτικό συμβούλιο της Πάρου με δύο διαδοχικές ηγεσίες να πήρε την απόφαση τη σωστή. Τα άλλα υπήρχαν; Η βιωσιμότητα αυτών των σχολικών μονάδων ως βασική προϋπόθεση υπήρχε;

Μου έκανε εξαιρετική εντύπωση. Μιλάτε για τα παιδιά που έχουν τέτοια θέματα εκπαιδευτικά στο γυμνάσιο. Ξέρετε τις περιπτώσεις; Ξέρετε τι πρόβλημα έχει το κάθε παιδί;

**ΜΑΡΙΑ ΚΟΜΝΗΝΑΚΑ:** Κυρία Υπουργέ…

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Όχι, δεν θα κάνουμε διάλογο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, σας παρακαλώ.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν σας διέκοψα. Εδώ είστε. Κάθε εβδομάδα είμαστε εδώ και θα απαντήσουμε σε άλλη ειδική ερώτηση.

Ξέρετε τι πρόβλημα υπήρχε, πότε παρουσιάστηκε, πότε οι γονείς πήγαν στο ΚΕΔΑΣΥ; Αυτά είναι τα ευαίσθητα προσωπικά δεδομένα που δεν τα ξέρει κανείς εκτός των εμπλεκομένων. Εσείς πώς έχετε τόση βεβαιότητα ότι αυτά προϋπήρχαν και αδιαφόρησε το Υπουργείο, αδιαφόρησε η πολιτεία και έφτασαν τα παιδιά στο γυμνάσιο; Πώς τα ξέρετε όλα αυτά τα πράγματα για όλους που τόσο κατηγορηματικά διαπιστώνετε;

Θέλω να σας πω ότι για την πρώιμη ειδική παρέμβαση έχουμε κάνει πολλά προγράμματα και είμαστε σε πολύ καλή συνεργασία με το Υπουργείο Οικογένειας και Κοινωνικής Συνοχής, γιατί όσο νωρίτερα τόσο καλύτερα.

Τώρα να αναφερθώ και στις ειδικές περιπτώσεις. Ελπίζω να μην πάρω πάρα πολύ χρόνο, κύριε Πρόεδρε. Για το ειδικό νηπιαγωγείο. Είναι αναγκαία η ίδρυση του ειδικού νηπιαγωγείου. Ήδη από το έτος 2023 - 2024 που υπεβλήθη η πρόταση -το 2023 - 2024 υπεβλήθη η πρόταση σ’ εμάς, τα υπόλοιπα είναι διεργασίες εσωτερικές και δεν έφτασαν στο Υπουργείο- επτά μαθητές του νηπίου που πρέπει να φοιτήσουν σε ειδικό νηπιαγωγείο. Η φοίτηση θα τους προσφέρει πλήρη στήριξη από μια σειρά ειδικοτήτων ειδικού εκπαιδευτικού και βοηθητικού προσωπικού, ανάλογα με τις ειδικές εκπαιδευτικές ανάγκες, για να έχουν ολόπλευρη εκπαίδευση και ανάπτυξη.

Σε ό,τι αφορά το ειδικό δημοτικό σχολείο, επίσης είναι αναγκαία η ίδρυση κατά το έτος 2023 - 2024 που υπεβλήθη η πρόταση, είναι δώδεκα μαθητές που πρέπει να φοιτήσουν σε τέτοιο σχολείο. Πέντε μαθητές φοιτούσαν στο νηπιαγωγείο, δύο στην Α΄ δημοτικού, δύο στη Β΄ γυμνασίου, δύο στην Γ΄ δημοτικού και ένα στην Ε΄ δημοτικού.

Είναι βιώσιμα μελλοντικά τα σχολεία γιατί σύμφωνα με τις αρμόδιες υπηρεσίες οι μαθητές με σοβαρές εκπαιδευτικές ανάγκες αυξάνονται στην Πάρο γιατί αυξάνονται και οικογένειες που εγκαθίστανται στο νησί για βιοποριστικούς λόγους.

Επίσης, πολύ βασική είναι και η ύπαρξη ενιαίου ειδικού επαγγελματικού γυμνασίου και λυκείου στην Πάρο από τα 2020 - 2021 που υπάρχει γιατί αυξάνεται ο μαθητικός πληθυσμός, ευτυχώς, δημιουργεί την ανάγκη δομών ειδικής αγωγής που ανταποκρινόμαστε. Είναι δομή ειδικής αγωγής δευτεροβάθμιας εκπαίδευσης. Για όλα αυτά τα οποία, όπως γνωρίζετε κι εσείς για να μην κουράζω και τρώω τον χρόνο, ήταν απαραίτητη η ίδρυση και η λειτουργία του και η ενίσχυσή του.

Σε ό,τι αφορά τη στέγαση, υπάρχει απόσπασμα του πρακτικού της συνεδρίασης του δημοτικού συμβουλίου που γνωμοδοτεί θετικά και λέει πού θα στεγαστεί το σχολείο.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την έκτη με αριθμό 172/11-11-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού με θέμα: «Να καλυφθούν όλα τα κενά σε ειδικό παιδαγωγικό ειδικό εκπαιδευτικό και ειδικό βοηθητικό προσωπικό σε ειδικά και γενικά σχολεία».

Έχετε τον λόγο, κύριε συνάδελφε.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Θα μείνουμε, κυρία Υπουργέ, στην ειδική αγωγή, αλλά θα σας καλέσουμε να δούμε μαζί τη μεγάλη εικόνα. Τώρα πια μπορούμε να το πούμε γιατί βρισκόμαστε στο Νοέμβρη ότι όλες εκείνες οι κυβερνητικές δηλώσεις το καλοκαίρι και οι δικές βεβαίως, για την ευαισθησία της Κυβέρνησης απέναντι στην ειδική αγωγή και για τους πολλούς πολλούς διορισμούς που θα γίνουν, τελικά έμειναν μονάχα δηλώσεις. Λόγια του αέρα δηλαδή. Αρκεί να σας πω μονάχα…

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Αυτό είναι ψέμα.

 **ΠΡΟΕΔΡΕΥΩΝ (Βασίλειος Βιλιάρδος):** Κυρία Υφυπουργέ, μη διακόπτετε σας παρακαλώ.

**ΙΩΑΝΝΗΣ ΔΕΛΗΣ:** Πριν από λίγο ζητήσατε να μη σας διακόπτουμε.

**ΠΡΟΕΔΡΕΥΩΝ (Βασίλειος Βιλιάρδος):** Συνεχίστε, κύριε συνάδελφε.

**ΙΩΑΝΝΗΣ ΔΕΛΗΣ:** Έναν αριθμό θα σας πω μονάχα. Ο αριθμός των διορισμών δεν είναι ούτε καν χίλιοι, είναι εννιακόσιοι ενενήντα πέντε οι διορισμοί για την ειδική αγωγή, όταν πέρυσι μονάχα είχατε προσλάβει ως αναπληρωτές δεκαοκτώ χιλιάδες, δηλαδή καλύψατε το 1/18 -και λιγότερο- των αναγκών.

Βρισκόμαστε πια στον τρίτο μήνα, κυρία Υπουργέ, της σχολικής χρονιάς και τόσο στα ειδικά σχολεία όσο και στην ειδική αγωγή στα γενικά σχολεία υπάρχουν ακόμη αρκετά κενά, τα οποία παίρνουν βέβαια -σε σχέση και με το είδος αυτής της εκπαίδευσης- πολλές φορές έναν δραματικό χαρακτήρα. Όχι μονάχα δεν έγιναν, όπως είπαμε οι εξαγγελλόμενοι διορισμοί μόνιμου προσωπικού, αλλά ακόμα κι αυτή η δεύτερη φάση των προσλήψεων των αναπληρωτών και καθυστέρησε να γίνει καθώς έγινε πριν από λίγες μέρες, αλλά και δεν κάλυψε τις τεράστιες ανάγκες που υπάρχουν στα ειδικά σχολεία σήμερα. Έτσι φτάσαμε οι τοποθετήσεις αυτές να υπολείπονται δραματικά των αναγκών, προκειμένου να ασκηθεί σε αυτά τα σχολεία, σε αυτό το είδος της εκπαίδευσης ένα ουσιαστικό και αποτελεσματικό και επιστημονικό εκπαιδευτικό έργο. Για να γίνω πιο συγκεκριμένος, κυρία Υπουργέ, ένας μονάχα ψυχολόγος ή ένας εργοθεραπευτής ή ένας λογοθεραπευτής, όταν και εφόσον αυτός προσληφθεί, για δεκάδες μαθητές με αναπηρία σε ένα ειδικό σχολείο ασφαλώς και δεν επαρκεί για να ασκήσει το επιστημονικό του έργο με σύγχρονους αναβαθμισμένους επιστημονικούς όρους, για να μπορέσει να καλύψει αυτές τις ανάγκες -τις σύνθετες ανάγκες- αυτών των παιδιών, τις παιδαγωγικές, τις επιστημονικές, για κάθε παιδί.

Όσο για τους διορισμούς σε ειδικό βοηθητικό προσωπικό είναι και αυτοί ελάχιστοι. Μιλάω για το ειδικό βοηθητικό προσωπικό, τους ΕΒΠ έφιπποι όπως είναι γνωστοί στον χώρο. Είναι ελάχιστοι οι διορισμοί αυτοί σε σχέση με τον αριθμό των μαθητών που καλύπτουν, όταν το έργο αυτών των ανθρώπων είναι ενταγμένο στην διεπιστημονική παρέμβαση και επιπλέον είναι και αναντικατάστατο και σημαντικότατο. Βέβαια όλοι καταλαβαίνουμε γιατί, για την κατάκτηση της αυτονομίας, της ανεξαρτησίας, την κατάκτηση της αυτοεξυπηρέτησης, που για αυτά τα παιδιά είναι ένας πολύ μεγάλος στόχος.

Επίσης, στα γενικά σχολεία τόσο η παράλληλη στήριξη όσο και τα τμήματα ένταξης -κλείνω, κύριε Πρόεδρε- έχουν αφεθεί κυριολεκτικά στην τύχη τους και βέβαια υποστελεχωμένα εξακολουθούν να είναι και τα ΚΕΔΑΣΥ, με ότι αυτό σημαίνει για τις καθυστερήσεις στις βεβαιώσεις και τις διαγνώσεις αυτών των παιδιών.

Γι’ αυτό σας ρωτάμε, κλείνοντας: Ποια μέτρα θα λάβετε, κυρία Υπουργέ, ως Κυβέρνηση, ώστε να καλυφθούν όλα τα κενά τα οποία παραμένουν στα ειδικά και στα γενικά σχολεία και να μονιμοποιηθούν επιτέλους όλοι οι συμβασιούχοι στην ειδική αγωγή και σε όλη την εκπαίδευση;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Κυρία Υφυπουργέ, έχετε τον λόγο.

**ΖΩΗ (ΖΕΤΤΑ ΜΑΚΡΗ) (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Ειλικρινά, κύριε Δελή, αναρωτιέμαι αν έχω την κοινοβουλευτική δυνατότητα να παραθέτω Πρακτικά αντί απαντήσεως στα οποία έχω απαντήσει. Κάθε φορά έρχεστε με τα ίδια ερωτήματα, με διαφορετικές λέξεις, με το ίδιο νόημα. Δεν ξέρω αν την έχω, κύριε Πρόεδρε, θα σας συμβουλευτώ μετά, γιατί απαντώ και εγώ στα ίδια πράγματα, κουράζομαι και η ίδια να ακούω τον εαυτό μου.

Να μιλήσω, λοιπόν, για τους σαράντα χιλιάδες διορισμούς και θα απαντήσω με νούμερα, γιατί κύριε συνάδελφε λέτε στην ερώτησή σας ότι η Υφυπουργός Παιδείας έκανε δηλώσεις το καλοκαίρι που αποδείχθηκαν ένα μεγάλο ψέμα. Λοιπόν, εγώ είμαι η Υφυπουργός που έκανε τη δήλωση και είπε τα ψέματα. Πέντε χιλιάδες επτακόσιοι τριάντα τέσσερις εκπαιδευτικοί στην ειδική αγωγή από τους σαράντα χιλιάδες σχεδόν που διορίστηκαν, τέσσερις χιλιάδες επτακόσιοι τριάντα εννιά την προηγούμενη, εννιακόσιες ενενήντα πέντε φέτος, σύνολο το νούμερο που σας είπα. Εκτός αυτών θα μπορούσαμε να προσθέσουμε -και θα έπρεπε- χίλιους πεντακόσιους ενενήντα μόνιμους διορισμούς μελών ειδικού εκπαιδευτικού βοηθητικού προσωπικού την προηγούμενη τετραετία, χίλιους διακόσιους δέκα μόνιμους διορισμούς μελών εκπαιδευτικού και βοηθητικού προσωπικού για το τρέχον έτος, συνολικά δύο χιλιάδες οκτακόσιους. Αν τους προσθέσουμε στους πέντε χιλιάδες επτακόσιους τριάντα τέσσερις έχουμε μόνον για την ειδική αγωγή οκτώ χιλιάδες πεντακόσιους τριάντα τέσσερις μόνιμους διορισμούς για πρώτη φορά στα εκπαιδευτικά χρονικά. Μέχρι τότε είχαμε μόνο αναπληρωτές.

Ειδικά για τα μέλη ειδικού εκπαιδευτικού και βοηθητικού προσωπικού, τον Μάρτιο του 2020 πριν η Κυβέρνηση του Κυριάκου Μητσοτάκη αρχίσει να κάνει διορισμούς, στα σχολικά δίκτυα ΣΔΕΥ και στα ΚΕΔΑΣΥ επτακόσια οκτώ μόνιμα μέλη ειδικού εκπαιδευτικού και βοηθητικού προσωπικού. Σήμερα είναι τρεις χιλιάδες τετρακόσιοι είκοσι τέσσερις. Σε αυτούς είναι οι επτακόσιοι οκτώ που υπήρχαν, αυτοί οι οποίοι διορίστηκαν από εμάς και έχουν αφαιρεθεί τα ογδόντα ένα μέλη τα οποία βγήκαν στη σύνταξη.

Συγκεκριμένα για τις σχολικές μονάδες ειδικής αγωγής, οργανική θέση σήμερα έχουν δύο χιλιάδες εξακόσια εβδομήντα τρία μόνιμα μέλη ειδικού εκπαιδευτικού και βοηθητικού προσωπικού. Τον Μάρτιο του 2020 πριν τους διορισμούς ήταν πεντακόσια εξήντα δύο. Φαίνεται η διάφορα.

Άρα, λοιπόν, οι δηλώσεις τις οποίες έκανα το καλοκαίρι για λογαριασμό του Υπουργείου ήταν απολύτως ακριβείς, όπως και το σχετικό δελτίο που εξέδωσε το Υπουργείο.

Φέτος, λοιπόν, οι δέκα χιλιάδες διορισμοί -μόνιμοι διορισμοί- κάλυψαν περισσότερες από τετραπλάσιες σε σχέση με το προηγούμενο έτος θέσεις ειδικοτήτων στην πρωτοβάθμια και δευτεροβάθμια εκπαίδευση, οκταπλάσιες θέσεις ειδικού εκπαιδευτικού και βοηθητικού προσωπικού σε όλες τις ειδικότητες, όχι μόνο σε ψυχολόγους και κοινωνικούς λειτουργούς, πενταπλάσιες σε σχέση με πέρυσι θέσεις ειδικοτήτων πρωτοβάθμιας εκπαίδευσης που αφορούσαν και σε προϋπάρχουσες, αλλά και σε νεοσυσταθείσες οργανικές θέσεις. Ξέρετε, επίσης, ως εκπαιδευτικός ότι υπάρχουν έκτακτες εκπαιδευτικές ανάγκες και καλύπτονται με τους αναπληρωτές.

Για το σχολικό έτος 2024 -2025 έχουν προσληφθεί δεκαπέντε χιλιάδες πεντακόσιοι πενήντα οκτώ εκπαιδευτικοί. Σε όλη την επικράτεια έχουν προσληφθεί επτά χιλιάδες πεντακόσιοι πενήντα εννιά αναπληρωτές μέλη ειδικού εκπαιδευτικού και βοηθητικού προσωπικού, σύνολο σαράντα χιλιάδες εξακόσιοι ενενήντα τρεις αναπληρωτές εκπαιδευτικοί και μέλη ειδικού εκπαιδευτικού και βοηθητικού προσωπικού.

Ειδικά για την παράλληλη στήριξη που σας απασχολεί στην ερώτηση, έχουν προσληφθεί δέκα χιλιάδες εννιακόσιοι είκοσι ένας αναπληρωτές εκπαιδευτικοί στην πρωτοβάθμια, δύο χιλιάδες διακόσιοι ενενήντα τρεις εκπαιδευτικοί στη δευτεροβάθμια, τρεις χιλιάδες τριακόσια εννιά μέλη ειδικού βοηθητικού προσωπικού και νοσηλευτές, σύνολο αναπληρωτές για την παράλληλη στήριξη δεκαέξι χιλιάδες πεντακόσιοι είκοσι τρεις και θα επανέλθω στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Σχετικά με αυτό που αναρωτηθήκατε, καταλαβαίνουμε ότι όταν κατατίθενται ομοιόμορφες ερωτήσεις, έχετε θέμα, από την άλλη πλευρά, όμως, εμείς δεν μπορούμε να λογοκρίνουμε τον Βουλευτή, οπότε μπορεί να την καταθέσει όσες φορές θέλει έως ότου ικανοποιηθεί, εάν βέβαια θεωρεί ότι η απάντησή σας δεν είναι ικανοποιητική.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Απλά παρατήρηση έκανα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστώ.

Κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Από αυτό ακριβώς θέλω να ξεκινήσω και εγώ, κύριε Πρόεδρε, γιατί η κυρία Υπουργός εξέφρασε μια δυσφορία για το ότι το ΚΚΕ καταθέτει τις ίδιες ερωτήσεις. Ξέρετε, η πιο απλή εξήγηση ποια είναι, κυρία Υπουργέ; Είναι το ότι τα προβλήματα όχι μόνο παραμένουν ίδια, αλλά και οξύνονται για να μην πω ότι και τα δικά σας επιχειρήματα είναι επαναλαμβανόμενα και μονότονα και γραπτά και προφορικά.

Θα σας απαντήσω, επειδή προβήκατε σε μια ανακοίνωση πολλών αριθμών που είναι δύσκολο να τους παρακολουθήσει κανείς, ένα στοιχείο το οποίο το έχουμε πάρει από τις δικές σας γραπτές απαντήσεις σε ερωτήσεις μας. Δεκαοκτώ χιλιάδες πέρυσι ήταν οι προσλήψεις στην ειδική αγωγή του εκπαιδευτικού προσωπικού, του ειδικού επιστημονικού και του ειδικού βοηθητικού προσωπικού. Φέτος διορίσατε εννιακόσιους ενενήντα πέντε. Άρα, λοιπόν, δεκαεπτά χιλιάδες τουλάχιστον εκπαιδευτικοί έμειναν εκτός διορισμών. Αυτό εσείς το ονομάζετε πολλούς διορισμούς ή λίγους;

Θα σας δώσω, όμως, ακόμα ένα στοιχείο για το ειδικό επιστημονικό προσωπικό, για τους εργοθεραπευτές, τους ψυχολόγους, οι οποίοι παίζουν πολύ σημαντικό ρόλο σε αυτά τα σχολεία, όπως και για το ειδικό βοηθητικό προσωπικό, για το οποίο θα αναφερθώ μετά πιο αναλυτικά. Πέρυσι, λοιπόν, με βάση πάλι τα δικά σας στοιχεία -τα οποία τα έχουμε αντλήσει από τις δικές σας γραπτές απαντήσεις, του Υπουργείου σας- είχαν προσληφθεί ως αναπληρωτές σε αυτές τις κατηγορίες προσωπικού εννέα χιλιάδες εκατόν οκτώ άτομα. Φέτος, μέχρι στιγμής, έχουν προσληφθεί επτά χιλιάδες πεντακόσια πενήντα εννέα, χίλια πεντακόσια άτομα λιγότερα. Να, λοιπόν, πώς φαίνονται τα κενά και στους αριθμούς, αφού θέλετε να μιλήσουμε για τους αριθμούς.

Η πρώτη σας απάντηση -ελπίζουμε να είναι καλύτερη η δεύτερη- με τα γνωστά -όπως είπαμε- κυβερνητικά επιχειρήματα ασφαλώς και δεν μας ικανοποιεί, ούτε εμάς, ούτε αυτούς που μας παρακολουθούν και σίγουρα βέβαια συγκρούεται -αυτό και αν γίνεται- με αυτήν τη δύσκολη και σε ορισμένες περιπτώσεις τραγική πραγματικότητα που υπάρχει στον χώρο της ειδικής αγωγής. Αρκούν μονάχα λίγα παραδείγματα. Δεν θα σας πω για την Πάρο -πριν από λίγο μίλησε η Μαρία Κομνηνάκα για την πρωτοτυπία να υπάρχει ειδικό γυμνάσιο και να μην υπάρχει ειδικό δημοτικό-, θα σας πω για τη Θεσσαλονίκη, για το ότι ακόμα και σήμερα και τώρα που μιλάμε, κυρία Υπουργέ, μαθητές με αμαξίδια δεν μπορούν να πάνε στο ειδικό σχολείο που πρέπει να πάνε, γιατί δεν έχει λυθεί το πρόβλημα της μεταφοράς τους. Ξέρω, θα πείτε «δεν είναι δικό μας θέμα». Ωραία, σας το αναφέρω ως πρόβλημα. Ξέρετε, όμως, το παιδί και η οικογένεια της ειδικής αγωγής αυτά τα προβλήματα τα αντιμετωπίζει ενιαία, ως ένα πράγμα. Τώρα το αν η Κυβέρνηση ασχολείται τα έχει κατατμήσει και τα έχει μοιράσει σε διάφορα Υπουργεία, αυτό είναι δικό σας ζήτημα.

Οι άνθρωποι όμως, ενιαία τα υφίστανται αυτά τα ζητήματα και τα ζουν και τα βιώνουν. Έκλεισαν τρία ειδικά σχολεία στη Θεσσαλονίκη -αυτό είναι του Υπουργείου σας- στην Πυλαία και το ξέρετε. Χτες, προχθές το ΕΝΕΕΓΥΛ στο Ηράκλειο, λόγω κατολίσθησης. Το σχολείο είναι επικίνδυνο και οι γονείς αποφάσισαν να μην στέλνουν τα παιδιά τους εκεί, γιατί είναι επικίνδυνο. Αυτά είναι ορισμένα μόνο παραδείγματα.

Θέλουμε όμως να σταθούμε, όπως είπαν πριν λίγο -και θα ήθελα μια ανοχή ένα λεπτό, κύριε Πρόεδρε- γι’ αυτό το ειδικό βοηθητικό προσωπικό, μια κρίσιμη κατηγορία προσωπικού για ένα ειδικό σχολείο, γιατί πρόκειται για μια πολύ σημαντική επαγγελματική ειδικότητα, η οποία ασκεί και ένα ιδιαίτερα καταπονητικό έργο -όσοι έχουν περάσει από ειδικά σχολεία ξέρουν πάρα πολύ καλά τι λέω- με εξοντωτικά ωράρια. Εδώ υπάρχουν πολύ μεγάλες ελλείψεις προσωπικού, τα κενά είναι πάρα πολλά. Το αποτέλεσμα είναι λοιπόν αυτοί οι άνθρωποι να εξουθενώνονται και να μη μπορούν να ανταποκριθούν στα καθήκοντά τους, δηλαδή να εξυπηρετήσουν όλα τα παιδιά. Και αυτό έχει επιπτώσεις και στη γενικότερη λειτουργία ενός ειδικού σχολείου.

Τώρα στο κατά τα άλλα συμπεριληπτικό σχολείο -εσείς βέβαια δεν χρησιμοποιείτε αυτό το επίθετο, η Κυβέρνηση, όμως το χρησιμοποιεί- αρκεί μονάχα να πούμε ότι το 49% των ατόμων με αναπηρία στην Ευρωπαϊκή Ένωση, ο μέσος όρος, είναι αποκλεισμένο. Έτσι όπως το ακούτε, είναι αποκλεισμένο και από την εκπαίδευση και από το επάγγελμα. Οι προσλήψεις όπως είπαμε δεν επαρκούν για τη φετινή σχολική χρονιά.

**ΠΡΟΕΔΡΕΥΩΝ (Βασίλειος Βιλιάρδος):** Τέλος ανοχής, κύριε συνάδελφε.

Ολοκληρώστε, παρακαλώ.

**ΙΩΑΝΝΗΣ ΔΕΛΗΣ:** Ολοκληρώνω.

Και μέσα σε αυτό στείλατε και μία εγκύκλιο έτσι ώστε τα τμήματα φέτος να δημιουργηθούν με τέτοιον τρόπο, ώστε να έχουν είκοσι πέντε μαθητές και μέσα σε αυτούς να υπάρχουν και ένα, ακόμα και δύο, τρία ή και τέσσερα παιδιά με ειδικές εκπαιδευτικές ανάγκες.

Έρχεστε δηλαδή εδώ και συγκρούεστε και με την επιστήμη, την παραμερίζετε και λέτε επιπλέον ότι μπορεί ένας εκπαιδευτικός παράλληλης στήριξης όχι να ασχολείται εξατομικευμένα με ένα παιδί αλλά να ασχολείται και με δύο και με τρία και με τέσσερα παιδιά.

Είναι φανερό ότι η πολιτική σας υπηρετεί τους δημοσιονομικούς στόχους της Κυβέρνησής σας. Συγκρούεται όμως, με την επιστήμη γιατί οι ανάγκες αυτών των παιδιών υπαγορεύονται από την επιστήμη. Εσείς τις μετράτε, με βάση τις δημοσιονομικές αντοχές στην οικονομία, στην πολιτική που υπηρετείτε. Γι’ αυτό και καταφεύγετε σε αυτά τα μέτρα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΙΩΑΝΝΗΣ ΔΕΛΗΣ:** Αυτό για τις ελλείψεις και κλείνω, κύριε Πρόεδρε.

Σε αυτά τα ειδικά σχολεία που υπάρχουν, σε σχέση με όλα όσα δικαιούνται αυτά τα παιδιά, έρχονται μετά οι οικογένειές τους και τρώνε όλα τους τα απογεύματα, από το μεσημέρι μέχρι το βράδυ, και βέβαια ξοδεύονται, προκειμένου να καλύψουν αυτές τις ανάγκες, που θα έπρεπε να παρέχονται δωρεάν στα σχολεία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Κυρία Υπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κύριε Δελή, δεν εξέφρασα δυσφορία. Ξέρετε όμως, οι εβδομαδιαίες συναντήσεις μας εδώ, κύριε Δελή, μου δίνουν μια άνεση να εκφράζομαι λίγο πιο χαλαρά σε εσάς και σε καμμία περίπτωση να σας λογοκρίνω. Προς Θεού! Εγώ ασκώ τα κοινοβουλευτικά μου καθήκοντα με όσο μεγαλύτερη επιμέλεια μπορώ να έχω. Και με αυτή την έννοια το είπα. Γιατί μου κάνατε την παρατήρηση ότι απαντώ μονότονα τα ίδια. Μα αριθμούς με ρωτάτε, τους ίδιους αριθμούς θα σας δώσω. Τι να κάνω; Πρέπει κάθε φορά να διαφοροποιώ τον αριθμό για να μου λέτε πως είπα κάτι διαφορετικό; Την αλήθεια είπα και προεκλογικά, την αλήθεια είπα και την προηγούμενη εβδομάδα, την αλήθεια είπα και το προηγούμενο καλοκαίρι, την αλήθεια λέω και τώρα.

Και επίσης θέλω να σας πω -και αυτό πάλι δεν είναι παρατήρηση, αλλά διαπίστωση- πως έχετε ένα ιδεολογικό μανιφέστο, το λέτε κάθε φορά και παρενθετικά επανέρχεστε και στην ερώτηση την οποία μου κάνετε.

Έχετε το δεύτερο ερώτημα με το οποίο ζητάτε να μονιμοποιηθούν όλοι όσοι εργάζονται ως αναπληρωτές. Αφού την ξέρετε τη διαδικασία. Η διαδικασία είναι συγκεκριμένη. Υπάρχει ο οριστικός αξιολογικός πίνακας που έχει εγκριθεί από το ΑΣΕΠ. Κατά φθίνουσα σειρά όσοι συμπεριλαμβάνονται στον πίνακα αυτόν είναι διοριστέοι. Οι αναπληρωτές αυτόματα δεν μπορούν να διοριστούν. Ξέρετε τη διαδικασία.

Να σας πω και κάτι άλλο επειδή με πολύ ευαισθησία τοποθετείστε για την ειδική αγωγή. Δεν την μονοπωλείτε, την έχουμε κι εμείς. Αλλά κοινοβουλευτικά δεν μπορώ να απαντήσω για λογαριασμό άλλου Υπουργείου ούτε να λειτουργήσω για λογαριασμό άλλης αρχής. Και είναι κρίμα εδώ, στη Βουλή που ξέρετε ότι ο διάλογος έχει συγκεκριμένους κανόνες να το θέτετε κάθε φορά πιστεύοντας ότι φέρνετε την Κυβέρνηση σε δύσκολη θέση γιατί δεν έχω την αρμοδιότητα να απαντήσω. Μην το κάνετε. Όλοι οι άλλοι Υπουργοί είναι εξίσου πρόθυμοι με το Υπουργείο Παιδείας να έρχονται και να απαντούν και για τις μετακινήσεις και για τη χρηματοδότηση και για τα κτήρια που δεν τα εποπτεύει το Υπουργείο. Ενδιαφέρεται αλλά δεν τα εποπτεύει, άρα δεν απαντά.

Τώρα, λοιπόν, σε ό,τι αφορά το ειδικό εκπαιδευτικό και βοηθητικό προσωπικό, η διαδικασία την οποία έχουμε εμείς είναι να δίδεται προτεραιότητα στην κάλυψη των κενών σε σχολικές μονάδες ειδικής αγωγής. Ακολουθούν τα τμήματα ένταξης. Προηγείται η κάλυψη των κενών σε πανελλαδικώς εξεταζόμενα μαθήματα και σε ολιγοθέσια σχολεία. Αυτά σε αδρές γραμμές πώς λειτουργούν. Επίσης επειδή οι πιστώσεις δεν είναι ατελείωτες, και το ξέρετε, και επειδή μου είπατε ότι αυτοί οι αριθμοί των διοριστέων είναι λίγοι σε σχέση με εκείνους που μπορούν να διοριστούν είναι λιγότεροι αυτοί που διορίζονται, αυτές είναι οι πιστώσεις, αυτές οι ανάγκες καλύπτονται, διορισμοί γίνονται, προσλήψεις γίνονται, καλύπτονται κατά το δυνατόν με την αξιολόγηση που κάνουν οι διευθύνσεις, που είναι και υποχρεωμένες να ιεραρχήσουν την αναγκαιότητα πλήρωσης του κάθε κενού.

Στην ειδική προκήρυξη που έτρεξε για τους εκπαιδευτικούς, από τις τετρακόσιες ογδόντα μία θέσεις για συγκεκριμένες σχολικές μονάδες γενικής εκπαίδευσης καλύφθηκαν διακόσιες ενενήντα πέντε, από τις διακόσιες εβδομήντα οκτώ θέσεις εκπαιδευτικών σε συγκεκριμένες σχολικές μονάδες δομών ειδικής αγωγής και εκπαίδευσης καλύφθηκαν μόλις εκατόν πέντε. Δεν υπήρξε ενδιαφέρον από τους υπόλοιπους υποψηφίους. Δεν τους επιστρατεύουμε. Με βάση τα μόρια και τη δήλωση προτίμησης διορίζονται. Δεν υπήρχε ενδιαφέρον. Έγινε ειδική πρόσκληση για νοσηλευτές και εργοθεραπευτές. Δόθηκαν διακόσιες ογδόντα τέσσερις θέσεις νοσηλευτών για κάλυψη από το Υπουργείο, καλύφθηκαν εκατόν πενήντα εννέα, ογδόντα δύο θέσεις εργοθεραπευτών, καλύφθηκαν οι τρεις. Για τις υπόλοιπες δεν βρέθηκε υποψήφιος.

Επειδή όμως γνωρίζουμε ότι υπάρχει ανάγκη, ότι υπάρχει και έλλειψη υποψηφίων για τους κλάδους σχολικών νοσηλευτών και ειδικού βοηθητικού προσωπικού. Ήδη από το καλοκαίρι έχουμε ψηφίσει συγκεκριμένη διάταξη, που ορίζει ότι ειδικά για το σχολικό έτος 2024 - 2025 αν δεν καταστεί δυνατόν ακόμη και μετά την ειδική πρόσκληση να καλυφθούν οι λειτουργικές ανάγκες σχολικών νοσηλευτών και ειδικού βοηθητικού προσωπικού λόγω εξάντλησης υποψηφίων, οι περιφερειακοί διευθυντές εκπαίδευσης μπορούν να εκδίδουν τοπική πρόσκληση εκδήλωσης ενδιαφέροντος. Και έχουν ήδη εκδοθεί τοπικές προσκλήσεις.

Επιπλέον, καταγράφονται πάντοτε οι ανάγκες αυτές και στην επόμενη φάση πρόσληψης, στις επόμενες που θα γίνουν, με βάση τις διαθέσιμες πιστώσεις καλύπτονται, πάντα με την προϋπόθεση ότι θα υπάρχουν και ενδιαφερόμενοι.

Για την παράλληλη στήριξη. Είμαι σίγουρη ότι το ξέρετε τόσο καλά όσο κι εμείς, πόσο πολύ έχουν αυξηθεί τα αιτήματα. Ενδεικτικά θα αναφέρω ότι οι εγκρίσεις για το 2018 - 2019 ήταν εννέα χιλιάδες εκατόν οκτώ. Προχωρούν με τα χρόνια, πήγαμε στις δώδεκα χιλιάδες εκατόν είκοσι επτά, δεκατέσσερις χιλιάδες πεντακόσιες ογδόντα τρεις, δεκαοκτώ χιλιάδες εκατόν εξήντα τρεις, είκοσι μία χιλιάδες επτακόσιες τέσσερις, είκοσι έξι χιλιάδες εννιακόσιες εβδομήντα τέσσερις και για το 2024 - 2025, είκοσι εννέα χιλιάδες εξακόσιες ογδόντα οκτώ, τριάντα χιλιάδες. Πάνω από τριπλάσια σε σχέση με το 2018 - 2019.

**ΙΩΑΝΝΗΣ ΔΕΛΗΣ:** Από τα ΚΕΔΑΣΥ.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν υπαινίσσομαι κάτι.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, είπαμε να μη διακόπτει ο ένας τον άλλο.

**ΙΩΑΝΝΗΣ ΔΕΛΗΣ:** Διευκρινίζω.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Είναι οι εγκρίσεις οι οποίες έχουν γίνει και είναι τριπλάσιες αυτών για να καταγράφονται και οι ανάγκες.

Λέτε στην ερώτηση και το είπατε και προφορικά για τη διασταλτική ερμηνευτική εγκύκλιο, που αντιστρέφει την εξατομικευμένη εκπαιδευτική υποστήριξη και είναι και αντιεπιστημονική. Η αναλογία σύμφωνα με την επιστήμη είναι ένα προς ένα λέτε εσείς αλλά δεν είναι κάτι το οποίο η επιστήμη το υποστηρίζει και δεν εφαρμόζεται πουθενά στα σύγχρονα ευρωπαϊκά κράτη ούτε και σε εμάς, παρά μόνο εάν το ΚΕΔΑΣΥ έχει συγκεκριμένη αιτιολογημένη υπόδειξη ότι πρέπει ένας εκπαιδευτικός να ασχοληθεί με έναν μαθητή. Και αυτό είναι κάτι το οποίο το εφαρμόζουμε.

Και για τα τμήματα ένταξης και τελειώνω με αυτό, κύριε Πρόεδρε.

Ήμουν σε εκείνους που είχα την τιμή να συνυπογράψω με τους αρμόδιους Υπουργούς του 2022 -2023 εκατόν σαράντα έξι νέα τμήματα ένταξης. Σύμφωνα λοιπόν, με το myschool έχουμε τώρα τρεις χιλιάδες οκτακόσια δεκαέξι τμήματα ένταξης, πεντακόσια σαράντα έξι στα νηπιαγωγεία, δύο χιλιάδες τετρακόσια εβδομήντα ένα στα δημοτικά, επτακόσια είκοσι ένα στα γυμνάσια, σαράντα έξι σε ΓΕΛ, τριάντα δύο σε ΕΠΑΛ και με αυτά ολοκλήρωσα και την τοποθέτησή μου, κύριε Πρόεδρε.

Σας ευχαριστώ για την ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα ήθελα να κάνω μια ανακοίνωση στο Σώμα.

Δεν θα συζητηθεί κατόπιν συνεννόησης η τέταρτη με αριθμό 180/11-11-2024 επίκαιρη ερώτηση του δεύτερου κύκλου του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς τον Υπουργό Αγροτικής Ανάπτυξης και τροφίμων με θέμα: «Αδιαφορία της Κυβέρνησης για τις ζημιές στην ελαιοκαλλιέργεια λόγω της ανομβρίας».

Επίσης, δεν θα συζητηθεί λόγω κωλύματος του Βουλευτή η πέμπτη με αριθμό 183/11-11-2024 επίκαιρη ερώτηση του δεύτερου κύκλου του Βουλευτή Κιλκίς της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού με θέμα: «Παρατάσεις, καθυστερήσεις, παλινωδίες σχετικά με τη διαδικασία συγγραφής, αξιολόγησης και εισαγωγής του πολλαπλού βιβλίου στα σχολεία της χώρας».

Θα ολοκληρώσουμε τώρα με την έβδομη με αριθμό 182/11-11-2024 επίκαιρη ερώτηση του δεύτερου κύκλου του Βουλευτή Β΄ Δυτικής Αττικής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Χρήστου Τσοκάνη προς τον Υπουργό Παιδείας, Θρησκευμάτων και Αθλητισμού με θέμα: «Να καλυφθούν όλα τα κενά σε εκπαιδευτικούς στα σχολεία της δυτικής Αττικής».

Κύριε Τσοκάνη, έχετε τον λόγο για την πρωτολογία σας.

**ΧΡΗΣΤΟΣ ΤΣΟΚΑΝΗΣ:** Μετά από πενήντα ένα χρόνια από τον ξεσηκωμό του Πολυτεχνείου συνεχίζει η Κυβέρνηση, μαζί με όλα τα υπόλοιπα κόμματα, να υποκλίνονται στις απαιτήσεις του ΝΑΤΟ, της Ευρωπαϊκής Ένωσης και των μονοπωλίων, πενήντα ένα χρόνια μετά το ΚΚΕ βρίσκεται σταθερά και αταλάντευτα στην πρώτη γραμμή του αγώνα για δημόσια δωρεάν παιδεία. Και δεν είμαστε τυχαία εδώ. Βρισκόμαστε για να εκφράσουμε την αγανάκτηση, την οργή που ξεχειλίζει, την αγωνιστική δράση όλο το προηγούμενο διάστημα γονέων, δασκάλων, καθηγητών, μαθητών που λένε ότι δεν πάει άλλο.

Ξέρετε πόσο έχει σήμερα ο μήνας; Έχει 15 Νοέμβρη. Δεν συζητάμε ούτε τον Ιούνιο, ούτε τον Ιούλιο, ούτε τον Αύγουστο. Και προειδοποιήσαμε έγκαιρα την Κυβέρνηση για το πώς και τι έχουμε να αντιμετωπίσουμε μέσα στα σχολεία. Η δυτική Αττική είναι καζάνι που βράζει. Η κατάσταση είναι απελπιστική.

Απευθυνθήκαμε στους διευθυντές, στους δημάρχους, στους περιφερειάρχες, στις πρωτοβάθμιες. Πρέπει να απευθυνθούμε και στην Κυβέρνηση. Εσείς θα λύσετε το πρόβλημα. Δεν θα το λύσουμε εμείς. Με λαϊκή εξουσία, με κοινωνικοποίηση των μέσων παραγωγής και με κεντρικό σχεδιασμό της οικονομίας θα το είχαμε λύσει από τη μια στιγμή στην άλλη.

Όμως, οι προτεραιότητες της Κυβέρνησης είναι η περαιτέρω υποβάθμιση της δημόσιας δωρεάν παιδείας. Είναι το άνοιγμα του δρόμου για την ενίσχυση της ιδιωτικής εκπαίδευσης.

Έτσι, λοιπόν, τα κενά είναι τεράστια. Να φύγουμε αμέσως μετά, κυρία Υπουργέ, και να πάμε να σας δείξω στη δυτική Αττική πόσα κενά υπάρχουν από το Κριεκούκι μέχρι τον Ασπρόπυργο, από το Ζεφύρι και τη Φυλή μέχρι τα Λιόσια, από την Ελευσίνα μέχρι τα Μέγαρα.

Και ας αφήσουμε και όλες τις κολακείες και τάχα μου τις παρεμβάσεις των δικών σας Βουλευτών στην περιοχή. Δεν έχουν κάνει τίποτα και οι δικές σας ευθύνες είναι τεράστιες. Είχαμε εβδομήντα κενά σε δασκάλους και είκοσι τρία σε τμήματα υποδοχής και τριάντα οχτώ σε εκπαιδευτικούς παράλληλης στήριξης. Ναι ή όχι; Κάνατε μια φάση, δεύτερη φάση και ετοιμάζεστε για την τρίτη φάση. Αλλά δεν μιλάμε για τις φάσεις της ΔΕΗ, μιλάμε για τα σχολεία που πηγαίνουν τα παιδιά μας, για τα σχολεία που πρέπει μόλις γίνει ο αγιασμός να είναι γεμάτα από δασκάλους.

Παρ’ όλα αυτά ακόμη και με την ειδική πρόσκληση ελάχιστες ήταν οι ανάγκες που καλύφθηκαν με αποτέλεσμα οι γονείς και όλη η εκπαιδευτική κοινότητα να είναι στους δρόμους, να είναι στο πόδι. Οι αγωνιστικές κινητοποιήσεις το προηγούμενο διάστημα έβγαλαν προς τα έξω το πρόβλημα.

Οι ευθύνες των κομμάτων, όχι μόνο της Νέας Δημοκρατίας και του ΠΑΣΟΚ και του ΣΥΡΙΖΑ, είναι τεράστιες όλο το προηγούμενο διάστημα που έχουμε δημιουργήσει αυτό το περιβάλλον. Είναι δέκα χιλιάδες οι προσλήψεις, αλλά τέσσερις χιλιάδες συνταξιοδοτήθηκαν. Τα κενά των αναπληρωτών πέρυσι ήταν πενήντα δύο χιλιάδες. Άρα, μια τρύπα στο νερό με τις ανάγκες να μεγαλώνουν. Και την ίδια στιγμή περικοπές και συμπτύξεις τμημάτων, «σαρδελοποίηση» μαθητών μέσα στα τμήματα και καμμιά υποστήριξη στους μαθητές που έχουν διαγνώσεις. Τους προετοιμάζετε, σύμφωνα και με τον Υπουργό της Νέας Δημοκρατίας, για να χειρίζονται τα drone του πολέμου και να σκοτώνουν άλλα παιδιά.

Αυτή η κατάσταση δεν πάει άλλο. Έτσι, λοιπόν, θα πρέπει τώρα, στις 13.30΄, να μας απαντήσετε:

Πρώτον, μέχρι τη Δευτέρα θα έχουν καλυφθεί, ναι ή όχι, όλα τα κενά στη δυτική Αττική;

Δεύτερον, τι μέτρα θα πάρει η Κυβέρνηση εδώ και τώρα έτσι ώστε η νέα σχολική χρονιά που θα ξεκινήσει να μη βρει τα σχολεία της δυτικής Αττικής στην ίδια κατάσταση;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

Τον λόγο έχει η κυρία Υπουργός.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Δεν έχει τύχει να απαντήσω άλλη φορά σε ερώτηση του συναδέλφου. Εκτιμώ τη μαχητικότητα, οφείλω όμως δημόσια να πω ότι δεν αντιλαμβάνομαι αυτά τα «εδώ και τώρα στις 13.30´». Αυτό δείχνει άγνοια της κοινοβουλευτικής διαδικασίας. Δεν πειράζει. Δικαιούμαι να το πω, έχω και την ευθύνη των όσων λέω.

Σε ό,τι αφορά την επέτειο του Πολυτεχνείου δεν προλαβαίνω να εκτυπώσω τη δική μου δήλωση για να την καταθέσω στα Πρακτικά για να μη χάνουμε χρόνο. Αν προλάβω θα το κάνω.

Τρίτον και πολύ σημαντικό για μένα, παρουσία μου κριτική για συναδέλφους στις ίδιες περιοχές είτε ανήκουν στη Νέα Δημοκρατία είτε ανήκουν σε άλλο κόμμα δεν θα κάνετε, γιατί και εκείνοι έχουν το ισχυρό ενδιαφέρον που έχετε κι εσείς. Όπως εμείς δεν δαιμονοποιούμε το δικό σας ενδιαφέρον, και καλά κάνετε και το λέτε και με μαχητικότητα και με πίεση και με πειθώ, εκτιμάτε εσείς, το κάνουν και οι άλλοι. Δεν έχετε εσείς ανιδιοτελή κίνητρα και οι άλλοι ιδιοτελή.

Με την άδειά σας, κύριε Πρόεδρε, δεν θα αναφέρω τους γενικούς αριθμούς που είπα στην προηγούμενη ερώτηση του κ. Δελή. Κάνω παραπομπή και στα Πρακτικά. Θα αναφέρω όμως ειδικά για την περιοχή που ρωτάει ο συνάδελφος, για τη δυτική Αττική:

Κατά τη διάρκεια των τελευταίων συνολικά πέντε ετών: Εννιακόσιοι έντεκα εκπαιδευτικοί, οκτακόσιοι είκοσι εννέα στη γενική εκπαίδευση, ογδόντα δύο στην ειδική αγωγή και εκπαίδευση, τριάντα επτά μόνιμοι μέλη ειδικού εκπαιδευτικού και βοηθητικού προσωπικού, για τις ανάγκες που παρουσιάζονται, κάποιες είναι ευχάριστες, όπως είναι η κύηση και κάποιες όχι, όπως είναι η ασθένεια, έχουμε προσλάβει για το σχολικό έτος 2024 - 2025 τριάντα τρεις χιλιάδες εκατόν τριάντα τέσσερις αναπληρωτές και για τη Διεύθυνση Πρωτοβάθμιας Εκπαίδευσης Δυτικής Αττικής, για την οποία μας ρωτάτε, έχουν προσληφθεί μέχρι τώρα για το σχολικό έτος 2024 - 2025 επτακόσιοι είκοσι πέντε αναπληρωτές εκπαιδευτικοί, δάσκαλοι, νηπιαγωγοί, ειδικότητες πρωτοβάθμιας, τρακόσιοι πενήντα οκτώ στη γενική εκπαίδευση, τριακόσιοι εξήντα επτά στην ειδική αγωγή και εκπαίδευση. Από αυτούς τριακόσιοι εξήντα πέντε είναι δάσκαλοι, εβδομήντα επτά στη γενική εκπαίδευση, διακόσιοι ογδόντα οκτώ στην ειδική αγωγή και εκπαίδευση. Επιπλέον, για τις ανάγκες της πρωτοβάθμιας στη δυτική Αττική έχουν προσληφθεί μέχρι τώρα εβδομήντα ένας αναπληρωτές, μέλη ειδικού εκπαιδευτικού και βοηθητικού προσωπικού.

Για την κάλυψη, λοιπόν, του συνόλου των κενών, επειδή καλό είναι να λέμε και καλό είναι να κουνάμε και τα χέρια και να λέμε και πομπώδεις εκφράσεις και να διατρανώσουμε και την ιδεολογική μας θέση και αυτό είναι αναφαίρετο δικαίωμα -προς θεού- θα σας πω όμως την πραγματικότητα, γιατί όπως είπατε κι εσείς έχετε την άνεση και τη δυνατότητα να κάνετε τις υπερβολικές παρατηρήσεις σας, που είναι τελείως αστήρικτες με το πώς λειτουργεί ένα κράτος: Δεν υπάρχει ενδιαφέρον από τους διαθέσιμους υποψήφιους εκπαιδευτικούς. Δεν υπάρχει, τι να κάνουμε; Όλες οι θέσεις τις οποίες αναφέρατε στην ερώτησή σας της 28ης Οκτωβρίου παρέμειναν κενές λόγω έλλειψης υποψηφίων. Δεν υπάρχει ενδιαφέρον. Και σε ό,τι αφορά στην ειδική προκήρυξη κάλυψης θέσεων, υπήρξε ελάχιστο ενδιαφέρον. Είναι ακριβές αυτό που λέτε ότι μόλις δώδεκα εκπαιδευτικοί εξέφρασαν ενδιαφέρον για τις εκατόν τριάντα εννιά θέσεις. Θα βγει και άλλη ειδική προκήρυξη. Ελπίζουμε οι εκπαιδευτικοί να εκδηλώσουν περισσότερο ενδιαφέρον και να καλυφθούν τα κενά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Μακρή.

Ορίστε, κύριε συνάδελφε, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Για να έλθεις από τον Κορυδαλλό και τη Νίκαια στον Ασπρόπυργο, θέλεις μία ώρα και τρία τέταρτα. Για να έρθεις από την Καισαριανή και το Χαλάνδρι, το ίδιο. Σήμερα, ο χαμηλός μισθός όλων των εκπαιδευτικών δεν φτάνει για να καλύψουν τις μεγάλες ανάγκες στο κομμάτι της μετακίνησης, ξοδεύοντας πάνω από το 1/3 των μισθών. Τους μισθούς των εκπαιδευτικών, που το κόμμα μας κάνει αγώνα να αυξηθούν, για να μπορούν να ικανοποιούν τις σύγχρονες ανάγκες, ποιος τους έχει καθηλωμένους; Τους έχουν ή δεν τους έχουν οι μνημονιακοί νόμοι και οι επιλογές της Κυβέρνησης της Νέας Δημοκρατίας σήμερα, με την ανοχή των κομμάτων του ευρωμονόδρομου, που την ίδια στιγμή που αντικρίζουμε με ευκολία και γρήγορα να ικανοποιούνται τα αιτήματα των στρατηγικών επενδυτών στη δυτική Αττική, βλέπουμε τα σχολεία να έχουν κενά γιατί οι δάσκαλοι δυσκολεύονται -και αντικειμενικά- να έρθουν στην περιοχή της δυτικής Αττικής; Έχει πάρει η Κυβέρνηση κανένα μέτρο για να τους στηρίξει και να τους ενισχύσει μισθολογικά; Το νοίκι ποιος θα το πληρώσει για έναν που θα έρθει να εγκατασταθεί στη δυτική Αττική με υπέρογκα νοίκια; Έχει παρθεί κάνα μέτρο έγκαιρα, μέσα στο καλοκαίρι, για την πλήρωση με μόνιμο προσωπικό όλων των σχολείων, από τα νηπιαγωγεία μέχρι τα λύκεια; Κανένα μέτρο.

Την ίδια στιγμή όμως, για τα logistic, για τους ενεργειακούς ομίλους, για τα μεγάλα κέντρα ανακύκλωσης επισκέφτηκε ο ίδιος ο Πρωθυπουργός, οι περιφερειάρχες σας και έδωσαν διαβεβαιώσεις και διαπιστευτήρια και υπόγραψαν ότι αμέσως θα ικανοποιηθούν οι απαιτήσεις τους. Στα σχολεία γυρίζουμε την πλάτη.

Βγάζω οργή, θυμό και αγανάκτηση, αλλά έρχομαι από μια περιοχή όπου οι γονείς των μαθητών είναι στο πόδι. Αφιερώνουν πολύ μεγάλο κομμάτι του ημερήσιου ελεύθερου χρόνου -όσο υπάρχει- για να πηγαίνουν και να μετακινούν τα παιδιά τους από την μια περιοχή στην άλλη, με κίνδυνο να τρακάρουν, να τραυματιστούν γιατί κινούνται δίπλα σε λεωφορεία, σε πούλμαν, δίπλα σε φορτηγά που κουβαλάνε κοντέινερ, σε μια περιοχή που δεν μπορείς να μετακινηθείς από τη μια περιοχή στην άλλη. Τρέχουν για να ικανοποιήσουν τις μικρές και μεγάλες ανάγκες των μαθητών στα φροντιστήρια από το πρωί έως το βράδυ στους χώρους άθλησης, πολιτισμού και την ίδια στιγμή η Κυβέρνηση τους γυρνάει την πλάτη. Τους λέει: «Θα έχετε κενά, τα σχολεία σας δεν θα λειτουργούν σύμφωνα με τις σύγχρονες ανάγκες».

Θα σας το πω αλλιώς. Διαδραστικούς πίνακες, ψηφιακά εργαλεία; Ναι, σε σχολεία που πέφτουν σοβάδες; Σε σχολεία που παγώνουν ή ζεσταίνονται αντίστοιχα τον χειμώνα και το καλοκαίρι; Σε σχολεία που δεν έχουν δασκάλους και που τα προαύλια είναι επικίνδυνα για να τραυματιστούν οι μαθητές;

Εγώ επιμένω και σας λέω, αν θέλετε, τη Δευτέρα το πρωί, να έρθετε να δείτε την κατάσταση στα σχολεία της δυτικής Αττικής που είναι τραγική. Θα το λέμε και θα το ξαναλέμε. Τα κενά πρέπει να καλυφθούν εδώ και τώρα. Εσείς είστε Κυβέρνηση. Και όσο είστε εσείς Κυβέρνηση, θα πρέπει να αφήσετε τα μεγάλα λόγια και να προχωρήσετε σε επιλογές που θα λύσουν το πρόβλημα, έτσι ώστε και οι μαθητές να απολαμβάνουν σύγχρονο σχολείο. Διότι, την ίδια στιγμή που τα σχολεία μας είναι για κλάματα στη δυτική Αττική, θα δείτε υπερπολυτελείς εγκαταστάσεις βιομηχανικών μονάδων που γεμίζουν από τον ιδρώτα, τον μόχθο και το αίμα των εργαζομένων τα θησαυροφυλάκια των ιδιοκτητών τους.

Άρα, προτεραιότητα της Κυβέρνησης, δεν είναι η ικανοποίηση των αναγκών στη δημόσια δωρεάν παιδεία αλλά η ικανοποίηση των αναγκών των πολυεθνικών, των ομίλων, η ικανοποίηση των αναγκών του κεφαλαίου. Αυτή είναι η βασική διαφορά μας, κυρία Υπουργέ. Εσείς είσαστε με το κεφάλαιο και εμείς είμαστε με τους εργάτες και τις λαϊκές ανάγκες. Εσείς προσπαθείτε να ωραιοποιήσετε μία κατάσταση και εμείς προσπαθούμε να αναδείξουμε το πρόβλημα. Εμείς είμαστε στο πλευρό των γονιών κάθε μέρα, όπου πηγαίνουν, όπου αγωνίζονται και όπου συνεδριάζουν και όπου παλεύουν υπέρ μαθητών, ενώ η Κυβέρνηση με τους Υπουργούς, τους Βουλευτές, προσπαθεί να τους καλμάρει, να τους καθησυχάσει να τους αποπροσανατολίσει.

Γι’ αυτό, λοιπόν, λέμε ως ΚΚΕ ότι εάν και τώρα δεν πάρουμε λύση και απάντηση από εσάς, δεν υπάρχει άλλος δρόμος στη δυτική Αττική από τη Δευτέρα κιόλας, αλλά ξεσηκωμός όλης της εκπαιδευτικής κοινότητας μέχρι το πρόβλημα να λυθεί, διότι, αν δεν το κάνετε εσείς, θα το επιβάλλουν με τον αγώνα τους όλοι οι γονείς, οι εκπαιδευτικοί και οι μαθητές.

Σας ευχαριστούμε πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Τσοκάνη.

Τον λόγο έχει η κυρία Υφυπουργός.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κατ’ αρχάς, θα πω στο συνάδελφο ότι εγώ δεν λέω μεγάλα λόγια, ίσως λέω και λιγότερα από ότι θα έπρεπε καμμιά φορά. Είμαι πολύ προσεκτική στο τι λέω και δεν είμαι η εξαίρεση στην Κυβέρνηση. Τον κανόνα και το μάθημα το δίνει ο ίδιος ο Πρωθυπουργός με τις δικές του τοποθετήσεις.

Θα σας πω, επίσης, ότι ακούω με πολύ ενδιαφέρον και το ξέσπασμά σας και την οργή σας και την αγανάκτηση. Εγώ δεν έρχομαι απέναντί σας προκατειλημμένη. Καταλαβαίνω ότι γνήσια τα λέτε. Θα σας πω, όμως, με σεβασμό ότι αυτό σας εξέτρεψε την ερώτηση. Κάνατε όλη αυτή την ιδεολογική τοποθέτηση, όπως έχετε δικαίωμα -το είπε και ο Πρόεδρος, δεν λογοκρίνουμε τους συναδέλφους, αλίμονο ξεφύγατε, όμως, από αυτά που ρωτήσατε. Εγώ εξακολουθώ να εκτιμώ ότι σας ενδιαφέρουν αυτά και σε αυτά θα απαντήσω.

Θα πω μόνο και κάτι που δεν το ρωτάτε, αλλά το είπατε στην τοποθέτησή σας για τα σχολεία και τους σοβάδες. Ξέρετε πολύ καλά ποιος έχει την ευθύνη για την σχολική στέγη και γι’ αυτό ο Πρωθυπουργός εξήγγειλε ήδη από τη Θεσσαλονίκη ένα πολύ μεγάλο πρόγραμμα, το πρόγραμμα «Μαριέττα Γιαννάκου», όπου το Υπουργείο Εσωτερικών που έχει την αρμοδιότητα σε συνεργασία με τους δήμους θα ανοίξει πλατφόρμα. Οι δήμοι θα προτεραιοποιήσουν τις ανάγκες και αυτό είναι μόνο μια αρχή. Υπάρχουν και ιδιωτικές δωρεές. Υπάρχουν και άλλα κονδύλια, τα οποία δίνονται στους δήμους για να συντηρήσουν τα σχολεία. Καλό θα είναι -και αυτό είναι μια γενική παρατήρηση- και οι δήμοι να προτεραιοποιούν τις σχολικές μονάδες όταν ζητούν χρήματα και συνεργασία από την κεντρική διοίκηση.

Λοιπόν, ζητάτε με το δεύτερο ερώτημα σας διορισμούς εκπαιδευτικών για τη νέα σχολική χρονιά. Να μην κουράσω πάλι με αριθμούς, το παρελθόν μάς αποδεικνύει ότι ναι, κάνουμε διορισμούς, δέκα χιλιάδες αριθμός ρεκόρ φέτος και κάνουμε όλες τις προπαρασκευαστικές ενέργειες με τα συναρμόδια Υπουργεία για να υπάρχει η καλύτερη δυνατή κάλυψη των εκπαιδευτικών αναγκών με βάση τα δημοσιονομικά δεδομένα και προσθέτω εδώ και το ενδιαφέρον των εκπαιδευτικών που τείνετε να το παραβλέπετε.

Για τους πίνακες του ΑΣΕΠ, που θέτετε στη γραπτή σας ερώτηση, ισχύει ο ν.4589/19, ήδη από την εποχή του ΣΥΡΙΖΑ, δεν έχει σημασία για εσάς, απλώς το αναφέρω για ιστορικούς λόγους.

Το ΑΣΕΠ, μετά από αίτημα που κάνει το δικό μας Υπουργείο, προκηρύσσει και διενεργεί κάθε δύο σχολικά έτη διαδικασία κατάταξης με σειρά προτεραιότητας κατά κλάδο και ειδικότητα των υποψηφίων εκπαιδευτικών και μελών ειδικού εκπαιδευτικού και βοηθητικού προσωπικού.

Η κατάταξη γίνεται με βάση τα μοριοδοτούμενα κριτήρια, που είναι ακαδημαϊκά, κοινωνικά και προϋπηρεσίας. Κατατάσσονται σε προσωρινούς αξιολογικούς πίνακες, γίνονται οι ενστάσεις και καταρτίζει το ΑΣΕΠ τους τελικούς αξιολογικούς πίνακες που δημοσιεύονται στην Εφημερίδα της Κυβέρνησης.

Αυτοί οι πίνακες, κύριοι συνάδελφοι, ισχύουν έως τη λήξη του δευτέρου σχολικού έτους, δηλαδή από τη λήξη του σχολικού έτους κατά το οποίο δημοσιεύθηκαν στην Εφημερίδα της Κυβέρνησης και δεν τροφοδοτούνται με νέα στοιχεία κατά τη διάρκεια της ισχύος. Αντιλαμβάνεστε ότι αυτή είναι μία αξιόπιστη διαδικασία, που δεν επιτρέπει παρεμβολές -και ορθότατα- και δίνει και την ασφάλεια στους εκπαιδευτικούς ότι θα αξιολογηθούν με αντικειμενικά κριτήρια.

Ας μην πω τη διαδικασία τού πώς υποβάλλουν τα δικαιολογητικά τους κατά τον ισχύοντα νόμο. Σημασία έχει το αδιάβλητο της διαδικασίας και είναι κάτι για το οποίο καμαρώνουμε, γιατί είναι μια σύνθετη διαδικασία, έχει επιμέρους διαδοχικές ενέργειες και οφείλουμε απέναντι στους εκπαιδευτικούς μας αυτό να το διασφαλίζουμε.

Ειδικά για την ειδική αγωγή και την εκπαίδευση, οι πίνακες που υπάρχουν θα ισχύσουν μέχρι τη λήξη του σχολικού έτους 2024 - 2025 και ήδη είμαστε σε συνεννόηση με το ΑΣΕΠ, ώστε η διαδικασία να γίνει με τον καλύτερο δυνατό τρόπο, να αξιοποιηθούν τα πληροφοριακά συστήματα, η εμπειρία των στελεχών μας, για να μην καθυστερήσουμε στο να καταρτιστούν με αδιάβλητο τρόπο, επαναλαμβάνω, οι πίνακες του ΑΣΕΠ και για την ειδική αγωγή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό. Ήταν, νομίζω, κατατοπιστική.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 13:39΄ λύεται η συνεδρίαση για τη Δευτέρα 18 Νοεμβρίου 2024 και ώρα 15:00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**